އާމަނަކަ ތެޔޮ: ބޮލުން އިސްތަށި ފޭބުމަށް ހައްލެއް – Fragrance Online\nHome / Uncategorized / އާމަނަކަ ތެޔޮ: ބޮލުން އިސްތަށި ފޭބުމަށް ހައްލެއް\nބޮލުން އިސްތަށި ފޭބުމުގެ މައްސަލައަކީ ގިނަ މީހުންނަށް ދިމާވާ މައްސަލަ އެވެ. އަދި ބޮލުން އިސްތަށި ފޭބުމުން ސަލާމަތްވުމަށް ތަފާތު އެކި ބާވަތުގެ އެއްޗިހި އިސްތަށިގަނޑުގައި އުނގުޅުމަކީ ގިނަ މީހުން ކުރާ ކަމެކެވެ\nޝޭމްޕޫ ހެއާ ކޮންޑިޝަނާ އަދި ތަފާތު ބާވަތްތަކުގެ ކްރީމް އަކީ މީހުން އިސްތަށިގަނޑު ވަރުގަދަކުރުމަށް ބޭނުން ކުރާ ތަކެއްޗެވެ. ނަމަވެސް އޭގައި އެއްވެސް ކަހަލަ ޔަގީން ކަމެއް ނޯވެ އެވެ. ބޭނުން ކުރުމަށް ފަހު ރަނގަޅު ނުވާނަމަ އަނެއްކާ ވެސް އެހެން ބްރޭންޑަކަށް ބަދަލުކޮށްލަ އެވެ\nބޮލުން އިސްތަށި ފޭބުމަށް ދާއިމީ ހައްލެއް ބޭނުން ހެއްޔެވެ؟ އާމަނަކަ ތެޔޮ ބޭނުން ކުރާށެވެ. އާމަނަކަ ތެލަކީ އާމަނަކަ ގަހުގެ އޮށް ބޭނުންކޮށްގެން ވަރަށް ފަސޭހައިން ތައްޔާރު ކުރާ ތެލެކެވެ\nވިޓަމިން އީ އާއި ޕްރޮޓީންސް އަދި މިނަރަލްސް ހިމެނޭ އެތެލުން އިސްތަށިގަނޑު ވަރުގަދަވުމާއި، ބޮލުން ހަންފޮޅުން ހައްލުވުމުގެ އިތުރަށް އިސްތަށިގަނޑު ދިގުވުމަށް ވެސް އެހީވެދެ އެވެ.\nއާމަނަކަތެލުން ލިބޭ ފައިދާތައް\nއިސްތަށި ފޭބުމުން ސަލާމަތްވުން\nއިސްތަށިގަނޑު އަވަހަށް ދިގުވުން\nހަންފޮޅުމުގެ މައްސަލަތަކަށް ހައްލެއް\nބޮލުގައި އިސްތަށި ގިނަވުން\nއުކުނު އެޅުމުން ސަލާމަތްވުން\nއާމަނަކަ ތެޔޮ އިސްތަށިގަނޑުގައި ބޭނުން ކުރާނެ ގޮތް\nއިނގިލިން ނުވަތަ ބުރުހެއް ބޭނުންކޮށްގެން އިސްތަށިގަނޑުގައި އާމަނަކަ ތޮޔޮ އުނގުޅާށެވެ. އުނގުޅާއިރު ބޮލުގައި މަސާޖު ކުރާގޮތަށް ވަށްކޮށް މަޑުމަޑުން އުނގުޅުމަށް އިސްކަންދޭށެވެ\nއިސްތަށިގަނޑުގެ ހުރިހާ ބައެއްގައި ތެޔޮ އުނގުޅުންކަން ޔަގީން ކުރާށެވެ\nއެއަށް ފަހު ހޫނުފެނުން ކުޑަކޮށް ތެންމާލާފައިވާ ތުވާއްޔަކުން އިސްތަށިގަނޑު ފޮރުވާލާށެވެ. އެއަށް ފަހު ދެގަނޑި އިރު ނުވަތަ ރޭގަނޑު ނިދާ ހޭލަންދެން ވެސް ބެހެއްޓިދާނެ އެވެ\nއެއަށް ފަހު އިސްތަށިގަނޑު ރަނގަޅަށް ދޮވެލާށެވެ. އިސްތަށިގަނޑު ދޮވުމަށް ފަހު ޝޭމްޕޫ ނުވަތަ ކޮނޑިޝަނަރ ބޭނުން ކުރުމަކީ މައްސަލަ އެއް ނޫނެވެ\nއާމަނަކަ ތެޔޮ ބޭނުންކުރެވޭނީ ހަމައެކަނި އިސްތަށިގަނޑު ވަރުގަދަކުރުމަކަށް ވެސް ނޫނެވެ. ޒައިތޫނި ތެލާއި ކާށި ތެޔޮހާ އާމަނަކަ ތެޔޮ މަޝްހޫރު ނުވިޔަސް އެއީވެސް ސިއްހީ ގިނަ ފައިދާތަކެއް ލިބޭ ތެލެކެވެ. އެގޮތުން މޫނު ސާފުކުރުމަށާއި ސްޓްރެޗް މާކް ފިލުވުމަށް ފިލުވުމަށް ވެސް އާމަނަކަ ތެޔޮ ބޭނުންކުރެވިދާނެ އެވެ


މެންބަރުންގެ ޚިޔާލު: ޝަރުއީ ދާއިރާއާއި ގުޅޭގޮތުން އެދައްކާ ވާހަކަ ތަކަކީ ހަގީގަތެއް؟ – Maldivian Democratic Party\nމެންބަރުންގެ ޚިޔާލު: ޝަރުއީ ދާއިރާއާއި ގުޅޭގޮތުން އެދައްކާ ވާހަކަ ތަކަކީ ހަގީގަތެއް؟\nކުރީން އަމިއްލައަށް ޕާޓީއެއް ހަދައިގެން އުޅެފައި އެޕާޓީ އުވާލުމަށް މަސައްކަތް ކުރުމަށްފަހު ޑީއާރުޕީއާއި ގުޅިގުޅުނު ހިސާބުން ފޭލިވި ކަލޭގެ އެގެންގުޅޭ ބުމަރަކީ ފާޅުގައި ޝަރީއަތްތައް ނިމޭނެ ގޮތާއިމެދު މާކުރީން އާންމުކޮށް ވާހަކަ ދައްކައި އުޅެމުން ގެންދާ މީހެކެވެ. މީގެ ކުރީންވެސް އެކިއެކި ފަހަރު އެކިނަންނަމުގައި ހައިސިއްޔަތު ލިބިގެން މިކަލޭގެ ތަންތަނަށް އަރައި މިފަދަ ވާހަކަތައް ގޮވަމުން ގެންދެއެވެ. މިދުވަސް ވަރަކީ ރާއްޖޭގެ ޖޫޑިޝަރީއަށް އަމާޒުކޮށް ތަފާތު ތުހުމަތުތައް މީހުން ކުރަމުން ގެންދާ ދުވަސްވަރަކަށް ވެފައި އާންމުންނާއި ސިޔާސީ އެކިފަރާތްތަކުން ވެސް ޝަރުއީ ނިޒާމަށް ފާޑުކިޔަމުން ގެންދާއިރު މިކަލޭގެ މިހާރު މާގަދަޔަށް ޝަރީއަތްތައް ނިމިގެންދާނެ ގޮތުގެ ވާހަކަތައް ދައްކަން ފެށުމުން މިކަމާމެދު ގިނަބަޔަކު ގެންދަނީ ސުވާލުއުފައްދަމުންނެވެ.\nވޭތުވެދިޔަ ދިގު ޒަމާނުގައި ގާޒީން މައްސަލަތައް ބަލައި ނިޔާކަނޑައަޅަނީ އޭރުގެ ވެރިމީހާ ލިޔެއަންގާ ގޮތަކަށް ކަމުގައި މީހުން ބުނެއުޅުމުގެ އިތުރުން އެފަދަ ކަންކަމުގެ ހެކިވެސް ހުރިކަމުގައި ބުނެއެވެ. ނަމަވެސް މިއަދު ދައުލަތުގެ ތިންބާރު ވަކިކުރެވިގެން މިހިންގާ ނިޒާމުގައި ޝަރުއީ ދާއިރާއަކީ ވަކިބައެއްގެ ނުފޫޒުގެ ދަށުގައި ފިތިފައިވާ ދާއިރާއެއް ކަމުގައި ބުނާނަމަ އަދުލު އިންސާފާއިމެދު އޮންނަންޖެހޭ އިތުބާރު އެވަނީ ގެއްލިފައެވެ. އަދި، ހިތުހުރި ގޮތަކަށް ޝަރީއަތް ހިންގާފައި ތިމަންނާމެންނަކާ އެހެން އެއްވެސް ބަޔަކަށް ނުބެހެވޭނެ ކަމުގައި ޝަރުއީ ދާއިރާގެ އިސްފަރާތްތަކުން ބުނާނަމަ އެއީ ނުރައްކާތެރި ކަމެކެވެ. ރައްޔިތުން ސަމާލުވާން ޖެހޭނެ ކަމެކެވެ. އެހެނީ ޝަރުއީދާއިރާ މުޅީން މިނިވަންވެ ފުރިހަމަޔަށް އިންސާފު ގާއިމު ކުރެވިގެން މެނުވީ މިއަދު މިގައުމުގައި މިއޮތް ނިޒާމު ފުރިހަމައެއް ނުކުރެވޭނެއެވެ. އެހެންކަމުން ސިޔާސީ ފަރާތްތަކަށް ޖޫޑިޝަރީގެ އިސްފަރާތްތައް ” ވިކިފައިވާނަމަ ” އެކަމަކީ ރައްޔިތުން ނުކުމެ އިސްލާހުކުރާން ޖެހޭނެ ކަމެކެވެ. އެހެނީ ދިވެހި ރައްޔިތުންނަށްވުރެ ބާރުގަދަ ވެރިކަމެއް ، ގާނޫނުހަދާ މަޖިލީހެއް އަދި ، ކިއެއްތަ ޖޫޑިޝަރީއެއްވެސް އޮވެގެން ނުވާނެއެވެ.\nކަންމިހެން އޮތްއިރު އުފެދޭ އެއްސުވާލަކީ މިއަދުވެސް ޝަރުއީ ދާއިރާއިން މިފެންނަ ގިނަމޫނުތަކަކީ ކުރީގައި ” ވިދާޅުވިގޮތަކަށް ކަންކުރާން” އެތިބަ މޫނުތަކަށް ވާއިރު މިހާޒަމާން ވަންދެން އާދަވެފައިވާ ގޮތަށް ވަކިމީހަކު އަންގާގޮތަށް މިހާރުވެސް ކަންކުރަނީ ހެއްޔެވެ؟ އަދި ކުރީގައި އެމީހުން އިމާމެއްގެ ގޮތުގައި ބަލައިގެން އުޅުނު ކަލޭގެ އަދިވެސް މިގައުމުގައި މަރުނުވެ ގޭގެ މަތީބުރީން މީހުންގެ ބޮލަށް ގާއުކައި މަރާން ހުންނާތީވެ އޭނާގެ ނުފޫޒުގެ ވަބާއިން ސަލާމަތް ނުވެގެން އުޅެނީހެއްޔެވެ؟ އެހެންކަމުގައި ވާނަމަ މިއީ މިގައުމަށް، މިނިޒާމަށްއޮތް ބޮޑުބިރެކެވެ. މިފަދަ ސުވާލުތައް ކުރެވޭއިރު ޝައްކުއުފެދޭނެ ކަންކަންވެސް ފާޅުކަން ބޮޑުގޮތެއްގައި ފެންނަމުން ދާކަމީ މީސްތަކުން އެކިގޮތްގޮތަށް މިވާހަކަ ދައްކާން ފުރުސަތު ހުޅުވާލަދޭ ކަމެކެވެ. އެގޮތުން ބަލާލާއިރު ކުރީގެ ވެރިމީހާގެ އެކިއެކި މައްސަލަ ތަކާއި އޭނާގެ ގާތްތިމާގެ މީހުންގެ މައްސަލަ ތަކާއި މިހާރުވެސް ސިޔާސީގޮތުން އޭނާއަށް ވާގިވެރިވަމުން އަންނަ އެކިފަރާތްތަކުގެ ތަފާތު ގިނަމައްސަލަތައް ޝަރީއަތުގެ މަޖިލީހުގައި ނުނިމި ދިގުލައިގެން ގޮސްފައިވާ ވުމަކީ އިއްތިފާގެއް ނޫނެވެ. ހަމައެހެންމެ ސަރުކާރަށް ވާގިދޭ ނުވަތަ ސަރުކާރު ހިންގާ ޕާޓީގައި އުޅޭ މީހުންގެ މައްސަލަތައް އިރުއަރައި އިރުއޮއްސޭއިރަށް ބޮޑެތި ހުކުމް ތަކާއިއެކު ނިންމާލައި އެފަދަ ފަނޑިޔާރުން ކުރީގެ ” އިމާމާއިއެކު” ސިއްރު ބައްދަލުވުންތައް ބާއްވަމުން ގެންދާ ވާހަކަތަކަކީ މިއަދު މިގައުމުގައި ބަޔަކު ދައްކަމުން ގެންދާ ވާހަކައެކެވެ. އަނެއްކޮޅުން ކުރީގެ ވެރިމީހާގެ “ފިހިގަނޑު ބުމަރު” ދޭތެރެ ދޭތެރެއިން ތަންތަނަށް އަރައި ޝަރީއަތް ނިމޭނެގޮތް މާކުރީން އެހެރަ ބުނެ ފާޅުކުރަނީއެވެ. ޝަރީއަތްތައް ނިމެނީވެސް އެބުމަރު އެބުނާ ގޮތަށެވެ. މިއީކީ އިއްތިފާގެކޭ ބުނެ ނިންމާލެވޭކަށް ނެތެވެ. ވެރިކަން ހިންގާ ޕާޓީއަށް މަޖިލީހުގެ މެންބަރުންތަކެއް ބަދަލުވުމާ ގުޅިގެން ” ރިޝްވަތު ދީގެން ގަނެގެން ގެންދިޔައީ ” ކަމުގައިވެސް އެންމެ ބާރަށް ގޮވީ މިބުމަރާއި އޭނާގެ ބައިގަނޑެވެ. ދައުލަތުގެ އެންމެ އިސްވެރީންގެ ތެރޭގައި ހިމެނޭ މަޖިލީހުގެ ރައީސްއާއި އެންމެބޮޑު އިދިކޮޅުޕާޓީގެ ލީޑަރާއި ދިމާލަށް ފާޅުގައި ވަގަށްގޮވައި ރިޝްވަތު ހިފިކަމުގައި ގޮވީވެސް އޭނާގެ ފައުޖެވެ. މިސަރުކާރު ހިންގާން ރައްޔިތުން އިސްކުރި މީހާ ބަނގުރާ ބޮއެފި ކަމުގައި ހަރުއަޑުން ގޮވަނީވެސް ހަމަ މިކަލޭގެއެވެ. ޝަރުއީދާއިރާ އޮންނަނީ ހިންޏާ މަރުވެމަރުވެ އަޑުއަހާށެވެ. އެކަމަކު ވެރިކަން ހިންގާ ޕާޓީގެ މީހަކު ޝަރުއީ ދާއިރާއާއި ކުރިމަތި ލައިގެން ކިނބިއްސެއް އެޅިޔަސް ބޮޑުފަނޑިޔާރާއި ދެންތިބިހާ ބަޔަކު އެއުޅެނީ ކުޑަގިފިލިވެސް ނުހިފިގެންނެވެ. މިއީ ކިހިނެއް ވާކަމެއް ހެއްޔެވެ؟ ހަމަ މީހުން ޝަރުއީ ދާއިރާއަށް ނިސްބަތްކޮށް އެދައްކަނީ ހުސްދޮގު ވާހަކަ ހެއްޔެވެ؟\nދެންފަހެ މިބުނެވުނުހައި ކަންކަމަށް ރިއާޔަތްކޮށް ބަލާއިރު ބުމަރުކަލޭގެ މާކުރީން ބުނާހާ ގޮތަކަށް ޝަރީއަތުގައި ހުންނަ މައްސަލަތައް ނިމެމުން ދިއުމާ ، މިއަދު ފަނޑިޔާރުންގެ ގޮތުގައި މިތިބަ ގިނަބައިވަރު މީހުންނަކީ ވޭތުވެދިޔަ ތިރީސް އަހަރުގައިވެސް އޭރުގެ ވެރިމީހާ އެންގިހައި ގޮތަކަށް ނިޔާކަނޑައެޅި، ހަމައެހެންމެ އެކަމަށް ކުފޫހަމަވެސްނުވާ މީހުން ކަމުގައި ގިނަބަޔަކު ބުނަމުން ދާހިނދު ، ކުރީގެ ވެރިމީހާގެ ގާތްތިމާގެ މީހުންގެ މައްސަލަތައް ނުބަލައި ޝަރީއަތުގައި ހިފަހައްޓައިފައި ވުމަކީވެސް ހަގީގަތެއް ކަމުގައި ގަބޫލުކުރާން ޖެހޭ މިންވަރަށް އެކަންކަންވެސް ހުރުމާ ، ވެރިކަން ކުރާންތިބި ފަރާތްތަކުގެ އަބުރާ އިއްޒަތާ ކަރާމާތަށް އެއްވެސް ބަލާލުމެއްނެތި ސާބިތު ނުހިފޭ ބޮޑެތި ކުށްތަކުގެ ބަދުނާމު އަޅުވަމުން ގެންދާއިރުވެސް އެއިން ކަމަކާއި ޝަރުއީ ދާއިރާއިން ހަމަ ޗުއްޕުވެސް ނުބުނެ އޮވެފައިމެ ، ޝަޚުސީ ގޮތުން ކުރީގެ ވެރިމީހާއާއި އޭނާގެ ބައިވެރީންގެ ދިފާއުގައި ޝަރުއީ ދާއިރާގެ އިސްފަރާތްތަކުން ފާޅުގައި ބަސްބުނެ ހަދަމުން ގެންދާތީވެ މިގައުމުގައި މިއަދުމިއޮތް ޝަރުއީ ދާއިރާ މިއޮތީ އިންސާފުން އެއްކިބާވެ ވަކިފަރާތަކަށްޖެހި ، ގާނޫނީ ގޮތުން އުފެދިފައިވާ ސަރުކާރު ވަށްޓާލުމަށް ހުރިހައި ގޮތަކުން އިދިކޮޅު ފަރާތްތަކަށް ނަސުރުވެރި ވުމުގައި ކަމުގައި ގިނަމީހުން އެބުނާ ބުނުމަކީ ހަގީގަތެއް ކަމުގައި ބަލާނެ ފުރުސަތު އެބައޮތޭ ނުބުނެވޭނެ ބާވައެވެ؟


Mahfooz's Blog - Page 10 of 11 - Mahfooz's Blog\nނުބެހޭ ކަންތައްތަކާ ބެހުން\n11/06/2016\tޚިޔާލު0301\nހަރުބަހެއްގައި ކިޔައެވެ. ތިމާޔާ ނުބެހޭ ކަމަކާ ކާޅުކެޔަސް ސޮއް ނުވާށެވެ. މި ހަރުބަސް ދިވެހި ބަހުގެ ރަދީފްގައި ތަފްޞީލުކޮށްދީފައިވަނީ “ތިމާޔާ ނުބެހޭ ކަމެއް ބަޔަކު މީހުން ނުވަތަ މީހަކު ކުރަމުންދާއިރު އެކަމުން ކިތަންމެ ބޮޑު ގެއްލުމެއް ވަމުން ދިޔަޔަސް އެކަމާ ތިމާ ނުބެހުމަށް ނަސޭޙަތްތެރިވުމުގެ ގޮތުން ބުނެ އުޅޭ ބަހެއް” މިހެންނެވެ. މިއީ އަޅުގަނޑަށް ވަރަށް ގިނައިން ލިބެމުންދާ ނަސޭޙަތެކެވެ. ކްރިމިނަލް ކޯޓުގެ ފަނޑިޔާރަކު ޤާނޫނުގެ އިޖުރާއަތުން ބޭރުން ޝަރީޢަތެއް …\nވާހަކަ: ދުނިޔެ ހިނގަނީ ތޮށަލި ދުޅައަށެވެ.\n08/06/2016\tޚިޔާލު0349\nއަތަމަނަހުރާއެވެ ކިޔުނު ޖަރީރާ ރަށެއްގައި ޤާއިމުކޮށްފައި ހުންނަ ކޯޓުތަކުގެ ތެރެއިން، ކުށާ ގުޅޭ މައްސަލަތައް ބަލާ ކޯޓުގެ ފަނޑިޔާރަށް ރާބީ ކިޔާ ބޭފުޅަކު އުޅުއްވިއެވެ. ޖެހިލުންކުޑަކަމާއި، ވަކި މީހަކު ކިޔާފާނޭ އެއްޗަކަށް، ބޮލަކަށް ކަނދުރާއަކަށް ބެލުމެއްނެތި އިންސާފު ޤާއިމުކުރަމުން ގެންދިއުމުގެ ނަތީޖާއެއްގެ ގޮތުން މީސްތަކުންގެ ތެރޭގައި މިފަނޑިޔާރުގެ ލަޤަބު މަތިވެ، ދޭދޭ މީހުންގެ މެދުގައިއާއި، މީސްތަކުން އެއްވާ މަޖިލިސްތަކުގައި މިފަނޑިޔާރުގެ ނަން ޢާންމުވެފައި ވިއެވެ. ރާބީ ފަނޑިޔާރުގެ ނިޔާ ތަކާމެދު …\nވަކަރުގަނޑު މާވަޑިޔާގެ ހިތެވެ. ނިޔާ ފަނޑިޔާރުގެ ހިތެވެ.\n06/06/2016\tޚިޔާލު0330\nދޮންސަންޕަ ވަރިވާން އެދިގެން ނައިބުގެއަށް މައްސަލަ ހުށަހެޅިއެވެ. އޭނާގެ ފިރި މޫސާ ހުރީ ވަރިކުރަން ބޭނުންވެފައެއް ނޫނެވެ. ވަރިވާން ބޭނުންވާ ސަބަބަކީ ކޮބައިތޯ ނައިބު މަނިކުފާނު ސުވާލުކުރުމުން މިހާރު ހިތާ ނުވަނީކަމުގައި ދޮންސަންޕަ ބުންޏެވެ. ވަރިއާ ހަމައަށް ދާންޖެހުނު އެއްވެސް ސަބަބެއް ނުދެއްކުނެވެ. ފަނޑިޔާރުގެ ޢިލްމާއި ތަޖުރިބާގެ އަލީގައި ކިތަންމެ އިރެއް ވަންދެން ޙިކްމަތްތެރިކަމާއެކު ވިސްނަވައި އެންމެފަހުން ދޭވާނީއަށް އަމުރުކުރެއްވިއެވެ. އެތެރޭގައި އޮތް ދުއްރަ ގެނެސް މިހިރަ އަންހެން މީހާ …\nޒިންމާ އުފުލުމުގެ ގޮތުން މަޤާމުން އިސްތިއުފާދިނުން!\n28/05/2016\tޚިޔާލު0252\nކޮންމެ ޤައުމެއްގެވެސް ސިޔާސީ މަޤާމުތަކާއި، ޒިންމާދާރު މުސްތަޤިއްލު މަޤާމުތަކަކީ ރައްޔިތުންނަށް ޚިދުމަތްކުރާނޭ ބަޔަކު ރައްޔިތުންގެ ތެރެއިން ކަނޑައެޅުމަށް، ރައްޔިތުން އުފައްދާ މަޤާމުތަކެކެވެ. މީގައި ކޮންމެވެސް އެއް ސިފައެއްގައި ރައްޔިތުންނަށް ޖަވާބުދާރީވާން ނުޖެހޭނޭ މަޤާމެއް ނޯންނާނެއެވެ. ތަހުޒީބު މުޖުތަމަޢުތަކުގައި މިފަދަ މަޤާމުތަކުގައި ތިބެނީ އެމީހެއްގެ މަސައްކަތުގެ ދާއިރާގެ ތެރޭގައި ހިމެނޭ ކަންކަމަށް ރައްޔިތުންގެ ކުރިމަތީގައި ޒިންމާ ނަގާ މީހުންނެވެ. އަދި މަޤާމު ދޫކޮށް ދާނީ ދެން މަޤާމާ ޙަވާލުވާނޭ މީހަކު ޒިންމާއިން …\nސިޓީ އަނބުރާ ފޮނުވާލެވިފައި!!؟!!\n15/05/2016\tޚިޔާލު0272\nޤާނޫނީ ވަކީލު އަދި ކުރީގެ ޑެޕިއުޓީ ޕްރޮސިކިއުޓަރ ޖެނެރަލް އަލްއުސްތާޛް ޙުސައިން ޝަމީމް ކޯޓުތަކުގައި ވަކަލާތުކުރުން މަނާކުރެވިއްޖެކަން، ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަންއިން ކުރެއްވި ޓްވީޓެއްގެ ޒަރީޢާއިން މީޑިއާއަށް އެންގީ 14 ނޮވެމްބަރު 2015 ތާރީޚުގައެވެ. އޭގެ ފަހުންވެސް ސީދާ ޙުސައިން ޝަމީމަށް ވަކި އެއްޗެއް އަންގަވާފައިނުވާތީ، ވަކާލާތުކުރުން މަނާކުރެވުނު ސަބަބު ސާފުކޮށްދެއްވުން އެދި ފޮނުއްވި ސިޓީތަކުގެ ތެރެއިން 29 ފެބުރުއަރީ 2016 ތާރީޚުގެ ސިޓީ 1 މާޗް 2016 …\nދޫނިދޫ ގޮޅީގައި ދުވަހެއް ހޭދަކޮށްލައްވާށެވެ.\n26/03/2016\tޚިޔާލު0305\nދިވެހިރާއްޖޭގެ ޖަލުތަކާ ޕެރޯލްގެ ޤާނޫނުގެ4ވަނަ މާއްދާގެ (ހ) ގެ ދަށުން ޖަލުތައް ބަހާލެވެނީ ތަފާތު3ގިންތިއަކަށެވެ. އެއީ ތަޙްޤީޤަށް މީހުން ބަންދުކުރެވޭ ކަސްޓޯޑިއަލް ޖަލަކާއި، ތަޙްޤީޤް ނިމި ޝަރީޢަތް ފެށުމުގެ ކުރިން ނުވަތަ ޝަރީޢަތް ފެށި ޙުކުމް ކުރުމުގެ ކުރިން މީހުން ބަންދުކުރެވޭ ރިމާންޑް ޖަލަކާއި، ޝަރުޢީ ޙުކުމެއް ތަންފީޛްކުރާ މީހުންގެ ޢާންމު ޖަލެވެ. މި ގިންތިތަކަށް ފުރިހަމައަށް ބަހާލެވުމުގެ ބަދަލުގައި ދިވެހިރާއްޖޭގައި ފެންނަނީ ބަންދުކުރުމުގެ …\nފަނޑިޔާރަކު ޚަސްމަކަށް މަލާމާތް ކުރުމަކީ ފަނޑިޔާރުގެ “ގަޓުކަން” ދައްކުވައިދޭ ކަމެއް ނޫން!\n19/01/2016\tޚިޔާލު0369\nމައްސަލައެއްގައި ޝަރީޢަތަށް ހާޟިރުވާ ވަކީލު ނުވަތަ މައްސަލައިގައި ހިމެނޭ އަނެއް ޚަސްމު ދައްކާ ވާހަކަތަކަށް ފުރިހަމަ ރައްދެއް ދެވުމާއި، ރައްދު ދިނުމުގެ ތެރޭގައި އަނެއް ފަރާތުގެ ވަކީލު ކުޑަކޮށް ލަދުގަންނަވާލެވުމަކީ ކިހާ ބޮޑު ހިތްހަމަޖެހުމެއް ލިބޭ ކަމެއްކަން އެނގިވަޑައިގަންނަވާނީ ކޯޓުތަކަށް ވަޑައިގެން ވަކާލާތުކުރައްވާ ވަކީލުންނަށެވެ. ކޯޓަށް ވަޑައިގެންނެވި ޕާކިސްތާނު ތަޢުލީމުގެ ވަކީލަކު މައްސަލައާ ގުޅިގެން ދައްކަމުން ގެންދިޔަ ވާހަކައަށް ބާރު ދިނުމުގެ ގޮތުން ނިކަން ދިގުކޮށް އަރަބި ބަސްތަކެއް ބޭނުންކުރައްވަމުން …\nއަޅުގަނޑަށް ދިން ހަމަލާއާއި ދިވެހި ސަރުކާރު!\n26/11/2015\tޚިޔާލު0334\n4 ސެޕްޓެމްބަރު 2015 ދުވަހުގެ ހަވީރުގެ ވަގުތެއްގައި އަޅުގަނޑަށް ދިން ހަމަލާއަށްފަހު، އޭގެ ދެދުވަސް ފަހުން އަޅުގަނޑަށް ބޭރު ތެރޭގެ ޚަބަރުތައް ލިބެން ފެށުމުން އަޅުގަނޑަށް ލިބުނީ ކުއްލި ހައިރާން ކަމެކެވެ. އަޅުގަނޑަށް ދީފައިވާ ހަމަލާއަކީ ސަރުކާރުން ރާވައިގެން ދިން ހަމަލާއެއް ކަމަށް ކަށަވަރުކަމާއެކު އެތައް ބަޔަކު ދިޔައީ ބުނަމުންނެވެ. އަދި އޭގެ ފަހުން އަޅުގަނޑާ ބައްދަލުވި މީހުންގެ ތެރެއިން އެތައް ބަޔަކު ވަނީ މިހަމަލާއާ ގުޅިގެން އެފަރާތްތަކަށް ލިބިފައިވާ …\nސުޕްރީމް ކޯޓުން ފާސްކުރާ “ޤާނޫނުތައް”\n07/11/2015\tޚިޔާލު0374\nޤާނޫނު ހެދުމުގެ ބާރު ދިވެހިރާއްޖޭގައި ޤާނޫނު ހެދުމުގެ އެންމެހައި ބާރުތައް ލިބިގެންވަނީ ރައްޔިތުންގެ މަޖިލީހަށެވެ. މިއީ ޤާނޫނުއަސާސީގެ5ވަނަ މާއްދާގެ ސާފު ޢިބާރާތެވެ. ޤާނޫނުއަސާސީގައި ‘ޤާނޫނު’ މާނަކޮށްދީފައިވަނީ ރައްޔިތުންގެ މަޖިލީހުން ފާސްކޮށް ރައީސުލްޖުމުހޫރިއްޔާ ތަސްދީޤުކޮށްފައިވާ ޤާނޫނުތަކާއި، އެ ޤާނޫނުތަކުން ބާރުލިބިގެން އެ ޤާނޫނުތަކުގެ އިމުގެ ތެރޭގައި ހަދާ ގަވާއިދުތަކަށެވެ. ގަވާއިދެއް، ސަރކިއުލަރއެއް ނުވަތަ ޢާންމު ސިޓީއެއްގެ ސިފައިގައި ވިޔަސް ޤާނޫނެއްގައި ނުހިމެނޭކަމެއް އަލަށް އުފަން ކުރުވުމަކީ ޤާނޫނުއަސާސީއާ ޚިލާފްކަމެކެވެ. …\nސުޕްރީމް ކޯޓުން މައުޟޫޢީގޮތުން މައްސަލަ ބެލުން\n04/11/2015\tޚިޔާލު0472\n“ޖިނާއީ ކުށުގެ މައްސަލަތައް ފުރަތަމަ މަރުޙަލާގެ ކޯޓަކުން ބެލުމަކާ ނުލައި، ހައިކޯޓުގައި ބެލުމަކީ، ޤާނޫނުއަސާސީގެ 56 ވަނަ މާއްދާއިން ކަށަވަރުކޮށްދީފައިވާ އިސްތިއުނާފްގެ ޙައްޤު ގެއްލިގެންދާނޭކަމަކަށްވާތީއާއި، ޖިނާއީ ކުށުގެ މައްސަލަތައް ތަޙްޤީޤްކޮށް ޝަރީޢަތްކުރަންވާނީ ޖިނާއީ އިޖުރާއަތާ ގުޅޭ ގޮތުން ޤާނޫނުއަސާސީގައި ބަޔާންކޮށްފައިވާ އުޞޫލުތަކާއި، ޖިނާއީ އިޖުރާއަތާ ގުޅޭ ޤާނޫނާ ގަވާއިދުތަކާ ޚިލާފްނުވާނޭ ގޮތުގެ މަތީން ޖިނާއީ އިޖުރާއާތުގެ ތެރެއިން އަދި ކުށުގެ ދަޢުވާލިބޭ ހުރިހައި މުއްތަހަމުންގެ މައްޗަށް އެއްހަމައެއްގައި އަދި އެއް …\nޕޭޖް 10 ގެ 11« First...«7891011\t»


SunOnline: Noomadi Case: bayaan havaalu kurevunee kaakaa kameh Muizzu akah neyngunu!\nނޫމަޑި ކޭސް: ބަޔާން ހަވާލުކުރެވުނީ ކާކާ ކަމެއް މުއިއްޒުއަކަށް ނޭނގުނު!\nމުހައްމަދު މުޒައްޔިން ނާޒިމް 04 Nov 2019, 18:09\nކުރީގެ ހައުސިންގް މިނިސްޓަރު ޑރ. މުހައްމަދު މުއިއްޒު ރައްޔިތުންގެ މަޖިލީހުގެ މާލިއްޔަތު ކޮމިޓީގައި --- ސަން ފޮޓޯ/ އަހްމަދު އަވްޝަން އިލްޔާސް\nނޫމަޑި ރިސޯޓްސް އެންޑް ރެސިޑެންސެސް ކުންފުންޏާއެކު ހެދި އެއްބަސްވުން ބާތިލުކުރި މައްސަލައިގެ އާބިޓްރޭޝަނަށް ބަޔާން ދިނީ، އެ މައްސަލައިގައި ކުރިން ދީފައިވާ ބަޔާންތަކެއްގައި އޭނާއާ މެދު ދައްކާވައިފާ ދޮގު ވާހަކަތަކެއްގެ ހަގީގަތް ހާމަކޮށްދިނުމަށް ކަމަށް ކުރީގެ ހައުސިންގް މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެއެވެ. ނަމަވެސް މުއިއްޒުގެ ބަޔާން ހަވާލުކުރީ ކާކުގެ އަތަށްކަމެއް އޭނާއަށް ނޭނގެއެވެ.\nނޫމަޑި މައްސަލައިގައި ސަރުކާރަށް މާލީ ބޮޑު ގެއްލުންވާ ގޮތަށް ނޫމަޑިއާ އެއްކޮޅަށް ހެކިބަސް ދިން ކަމަށް ބުނެ، ރައްޔިތުންގެ މަޖިލީހުގެ މާލިއްޔަތު ކޮމިޓީއަށް މުއިއްޒު މިއަދު ހާޒިރުކޮށް ގިނަ ސުވާލުތަކެއް ކުރިމަތިކުރިއެވެ.\nދެ ގަޑިއިރާއި ބަޔަށް ދިގު ދެމިގެންދިޔަ އެ ބައްދަލުވުމުގައި މުއިއްޒު ވިދާޅުވީ، ނޫމަޑި އެއްބަސްވުމުގެ ދެވަނަ ފިޔަވަހީގެ ދަށުން ދިން ޅ. ދިއްފުށިމާދޫ ސަރުކާރުން އަތުލި މައްސަލައިގައި ކުރީގެ ރައީސް ޔާމީނުގެ ސަރުކާރާއި އަދި މިހާރުގެވެސް ސަރުކާރުގެ ބައެއް ފަރާތްތަކުން އޭނާއާ ގުޅޭގޮތުން ދޮގު ބަޔާންތަކެއް މިދިޔަ އޭޕްރިލް މަހުގެ ތެރޭގައި އާބިޓްރޭޝަނަށް ދިން ކަމަށެވެ. އެ ރަށް ނެގީ ގާނޫނާ ހިލާފަށް، މުއިއްޒުގެ އެދިވަޑައިގަތުމަކަށް ކަމަށް އެ ބަޔާންތަކުގައި ވާކަމަށް މުއިއްޒު ވިދާޅުވިއެވެ.\nމުއިއްޒު ވިދާޅުވީ އޭރުގެ ސަރުކާރުން ދިއްފުށިމާދޫ އަތުލީ އެގްރިމެންޓާ އެއްގޮތަށް އަދި ބަންޑާރަނައިބުގެ ލަފަޔަކާވެސް އެކު، ސަރުކާރުގެ ބޭނުމަކަށްކަމަށް ކަމަށް މުއިއްޒު ވިދާޅުވިއެވެ. އަދި އެކަން ކުރިއަށް ދިއުމުން އެކުންފުންޏަށް ދޭންޖެހޭ މާ ބޮޑު ބަދަލެއް ނޯންނަކަމަށް ވިދާޅުވިއެވެ.\n"އެމީހުން ކޮށްފައި އޮތް މަސައްކަތަކަށް ބަދަލު ދޭންޖެހޭނީ. އެހެން ނަމަވެސް ކުރީ ސަރުކާރާއި މި ސަރުކާރުގައިވެސް މަސައްކަތްކުރައްވާ ބޭފުޅަކު ދެއްވި ބަޔާނުގައި މި އޮންނަނީ އެހެންނެއް ނޫނޭ އެކަން ކުރީ. ސަރުކާރުން އިންވެސްޓަރަކަށް ދޭންށޭ ރަށް ނެނގީ. އެގްރިމަންޓާ ހިލާފުވެވުނީ އެހިސާބުން،" މުއިއްޒު ވިދާޅުވިއެވެ.\nއެމީހެއްގެ ނަން ވިދާޅުނުވެ، މުއިއްޒު ވިދާޅުވީ، އެ ހެކިބަހަށް ބާރު ދިނުމަށް ޑޮކިއުމަންޓުތައްވެސް ހުށަހާޅާފައިވާ ކަމަށާއި ބޭރުގެ އިންވެސްޓަރަކަށް ދިއްފުށިމާދޫ ދިނުމަށް އޭނާ ނިންމިކަމަށް ބުނެ އޭނާއަށް ނިސްބަތްވާ ގޮތަށް ދޮގު ބަޔާނެއް ދިނުމުން އެކަމުގެ ހަގީގަތް ހާމަކޮށްދިނުމަށް އާބިޓްރޭޝަނަށް ބަޔާން ދޭންޖެހުނީ ކަމަށެވެ.\nއާ ގުޅޭ ގޮތުން ދިން ބަޔާނަކީ ދޮގު ބަޔާނެއް ކަމަށެވެ. އަދި އާބިޓްރޭޝަނަށް ބާޔާން ދޭން ޖެހުނީ އެހިސާބުން ކަމަށް މުއިއްޒު ވިދާޅުވިއެވެ.\n"އެހިސާބުން ނިންމީ އަޅުގަނޑު ފަރާތުން ތެދު ބަޔާން ކުރަން. އެހެންވެ ބަޔާން ދިނީ. އަޅުގަނޑު ނޯންނާނެ އެއްވެސް އިންވެސްޓަރެއް އެއްވެސް ކަމެއް ކުރަން ގެނެސްފައި. އެކަން ސާފުކުރަން އަޅުގަނޑު ބަޔާން ދިނީ،" އާބިޓްރޭޝަނަށް ބަޔާން ދިން ސަބަބު ސާފުކޮށްދެއްވަމުން މުއިއްޒު ވިދާޅުވިއެވެ.\nމުއިއްޒު ވިދާޅުވީ، އޭނާގެ ބަޔާނަކުން ދައުލަތައް ބޮޑު ގެއްލުމެއް ލިބޭނެކަމަކަށް ގަބޫލުނުކުރައްވާ ކަމަށެވެ.\nމުއިއްޒުގެ ބަޔާން އާބިޓްރޭޝަނަށް ދިނީ ކާކުކަމެއް ނޭނގޭ!\nކޮމިޓީގައި ބައެއް މެމްބަރުން ކުރެއްވި ބައެއް ސުވާލުތަކަށް މުއިއްޒު ޖަވާބެއް ނުދެއްވައެވެ. ބައެއް ފަހަރު ނުސީދާ ޖަވާބު ދެއްވި އިރު ބައެއް ސުވާލުތަކަށް ވިދާޅުވީ "ނޭނގޭ"ކަމަށެވެ.\nއާބިޓްރޭޝަނުގައި ބަޔާން ދެވޭނީ ކޮންމެވެސް އެއްކޮޅަކަށް ކަމުން އެ ބަޔާން ދިނީ ދައުލަތާ ނުވަތަ ނޫމަޑިއާ އެއްކޮޅަށްތޯ، ހަނިމާދޫ ދާއިރާގެ މެމްބަރު އަބްދުލްގަފޫރު މޫސާ (ގަޕޯ) އެއްސެވުމުން މުއިއްޒު ވިދާޅުވީ ބަޔާން ދިނީ އޭނާއަށް ނިސްބަތްކޮށް ކޮށްފައިވާ ތުހުމަތުތަކަށް ކަމަށެވެ. އަދި އޭނާ ނޫމަޑި ތަމްސީލު ނުކުރައްވާކަމަށްވެސް ވިދާޅުވިއެވެ.\nގަފޫރު ސުވާލު ތަކުރާރުކުރެއްވުމުންވެސް މުއިއްޒު ދެއްވީ ނުސީދާ ޖަވާބެވެ. އާބިޓްރޭޝަނަށް ބަޔާން ދިނީ ކާކު ހުށަހަޅައިގެންތޯ މެމްބަރު ގަފޫރު ސުވާލުކުރެއްވުމުންވެސް މުއިއްޒު ސީދާ ޖަވާބެއް ނުދެއްވައެވެ.\n"ސަރުކާރުގެ ފަރާތުން ހުށަހަޅާފައި ހުރި ބަޔާންތައް އަޅުގަނޑަށް ހުށަހެޅި. ހުށަހަޅާފައި އަޅުގަނޑާ ސުވާލު ކުރި މިއަށް ޖަވާބު ދެއްވަން ބޭނުން ހެއްޔޭ" މުއިއްޒު ވިދާޅުވިއެވެ.\nމުއިއްޒުގެ ބަޔާން ހަވާލުކުރީ ކޮން ފަރާތަކާތޯ، ހުޅުދޫ ދާއިރާގެ މެމްބަރު އިލްޔާސް ލަބީބު އެއްސެވުމުން މުއިއްޒު ވިދާޅުވީ އެނގިވަޑައިނުގަންނަވާ ކަމަށެވެ. އާބިޓްރޭޝަނަށް ދެއްވި ބަޔާން ކޮމިޓީއަށް ހުށަހަޅައިދިނުމަށް ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް އެދިވަޑައިގަތުމުން މުއިއްޒު ވިދާޅުވީ އެ ބަޔާން އެނާގެ އަތުގައި ނެތްކަމަށެވެ.\nއާބިޓްރޭޝާނުން ދިޔަނަމަ ދޭންޖެހުނު ބަދަލު ކުޑަވީސް: މުއިއްޒު\nބަދަލެއްގެ ގޮތުގައި ހޯދަން ނޫމަޑި ކުންފުނިން އެ މައްސަލަ އާބިޓްރޭޝަނަށް ހުށަހެޅީ 155 މިލިއަން އެމެރިކާ ޑޮލަރު ހޯދުމަށެވެ. ނަމަވެސް ކޯޓުން ބޭރުން އެ މައްސަލަ ހައްލުކޮށް، ދެ ފަރާތުން އެއްބަސްވި ގޮތަށް 55 މިލިއަން އެމެރިކާ ޑޮލަރު (848،100،000 ރުފިޔާ) ސަރުކާރުން ވަނީ އެ ކުންފުންޏަށް ދީފައެވެ.\nމީގެ ކުރިން ބޭއްވި ކޮމިޓީ ބައްދަލުވުމުގައި، ފިނޭންސް މިނިސްޓަރު އިބްރާހިމް އަމީރު ވިދާޅުވެފައި ވަނީ، އާބިޓްރޭޝަންގައި މައްސަލަ ނިންމިނަމަ ދައުލަތް ބަގުރޫޓުވެ، 200 މިލިއަން ޑޮލަރަށްވުރެ ބޮޑު އަަދަދެއް ދައްކަން ޖެހުނީސް ކަމަށެވެ.\nކުރީގެ ހައުސިންގް މިނިސްޓަރު ޑރ. މުހައްމަދު މުއިއްޒު ރައްޔިތުންގެ މަޖިލީހުގެ މާލިއްޔަތު ކޮމިޓީއަށް ހާޒިރުކުރި ބައްދަލުވުން އަޑުއެހުމަށް މަޖިލިސް މެމްބަރުން ވެދެވަޑައިގެން--- ސަން ފޮޓޯ/ އަހްމަދު އަވްޝަން އިލްޔާސް\nނަމަވެސް މިއަދު މުއިއްޒު ވިދާޅުވީ، ރައީސް ޔާމީން ސަރުކާރު ނިމުނު އިރުވެސް އާބީޓްރޭޝަންގައި އެ މައްސަލަ އޮތީ ވަރަށް ވަރުގަދަކޮށް ސަރުކާރާ އެއްކޮޅަށް ކަމަށެވެ. އަދި މިއަދުގެ ސާރުކާރުން ފެށުނީއްސުރެ މަސައްކަތްކުރަމުން ދިޔައީ ވަކި އަމާޒަކަށް އެ މައްސަލަ ކޯޓުން ބޭރުން ހައްލުކުރުމަށް ކަމަށް ތުހުމަތުކުރެއްވިއެވެ.\n"އާބިޓްރޭޝަނަށް ދިޔަ ނަމަ މީތި ސަރުކާރަށް ވިން [ކާމިޔާބު] ވާނެ. ސަރުކާރަށް ވިންވެގެން ވަރަށް މިނިމަލް އެމައުންޓަކުން [ކުޑަ ބަދަލަކުން] ނިންމޭނެ ކަމެއް މީ. އެހެން ނަމަވެސް އާބިޓްރޭޝަނަށް ގޮސް، އާބިޓްރޭޝަނުން ބޭރުން ސެޓްލްމަންޓަށް ދާން އެ ޑިރެކްޝަނަށް ދާން ކަންތައް އޮތީ ގޮސްފައި ފެށުނީއްސުރެ،" ކޮމިޓީގައި ހިމެނިވަޑައިނުގަންނަވާ ގިނަ އަދަދެއްގެ މެމްބަރުންވެސް އަޑުއެހުމަށް ވަން ކޮމިޓީގައި މުއިއްޒު ވިދާޅުވިއެވެ.\nއަދި އެވަރުގެ ބޮޑު ބަދަލެއް ދޭންޖެހުނީ އޭނާގެ ބަޔާނުގެ ސަބަބުން ނޫންކަމަށް ތަކުރާރުކޮށް މުއިއްޒު ވިދާޅުވަމުން ގެންދެވިއެވެ.\nކޮމިޓީގައި ހަތަރު ހުށަހެޅުމެއް!\nކޮމިޓީ ބައްދަލުވުމުގައި ވާހަކަ ދައްކަވަމުން ފެލިދޫ ދާއިރާ މެމްބަރު އިބްރާހިމް ފަޒުލް ރަޝީދު ވިދާޅުވީ، މިހާ ހިސާބަށް އައި އިރުވެސް، ސެޓްލްމަންޓު ކޮމިޓީން އެ މައްސަލަ ކޯޓުން ބޭރުން ހައްލުކުރުމަށް ނިންމި ނިންމުގެ އެއްވެސް ތަފްސީލެއް ކޮމިޓީއަށް ނުލިބޭ ކަމަށެވެ. އޭނާ ހުށަހެޅުއްވީ، އެ ސެލްޓްމަންޓު ކޮމިޓީން ނިންމި ނިންމުމުގެ ތަފްސީލު ހޯދުމަށެވެ.\nދާންދޫ ދާއިރާ މެމްބަރު ޔާއުގޫބު އަބްދުﷲ ދެ ހުށަހެޅުއްވުމެއް ހުށަހެޅިއެވެ. ފުރަތަމަ ކަމަކީ މުއިއްޒު ދެއްކެވި ވާހަކަތަކުންނާއި އާބިޓްރޭޝަނަށް ދެއްވި ބަޔާނުން ވަކި ފަރާތަކަށް ނާޖާއިޒު ފައިދާ ހޯދައިދޭން އޭނާ މަސައްކަތްކުރެއްވިކަން ހާމަވާތީ އެކަން ތަހުގީގުކުރުމަށް އެންޓި ކޮރަޕްޝަން ކޮމިޝަނަށް ހުށަހެޅުމެވެ. އަދި ދެވަނަ ކަމަކީ މުއިއްޒު އާބިޓްރޭޝަނަށް ދެއްވި ބަޔާން ހަވާލުކުރީ ކާކާކަން ނޭނގޭކަމަށް ވިދާޅުވާ ވިދާޅުވުމަކީ ދޮގެއްތޯ ބަލައި، އެ މައްސަލަ ފުލުހަށް ހުށަހެޅުމަށެވެ. ޔައުގޫބު ވިދާޅުވީ ބައެއްގެ އަތަށް ބަޔާނެއް ދޭ އިރު، އެ ދެވެނީ ކޮން ބަޔަކަށްކަން އެނގޭނެ ކަމަށެވެ.\nމީގެ އިތުރުން ހުޅުދޫ ދާއިރާގެ މެމްބަރު އިލްޔާސް ލަބީބު ހުށަހެޅުއްވީ ވަޒީރެއްގެ ހައިސިއްޔަތުން ލިބިފައިވާ މައުލޫމާތެއް އެހެން ބަޔަކަށް ދިނުމަކީ ގާނޫނުއަސާސީއާ ހިލާފު ކަމަކަށް ވާތީ، މުއިއްޒުގެ އެ މައްސަލަވެސް ބަލައި، އަޅަންޖެހޭ ފިޔަވަޅު އެޅުމަށެވެ.\nއެ ހަތަރު ހުށަހެޅުންވެސް ކޮމިޓީން މިއަދު ބަލައިގަނެ، ދެން އޮންނަ ބައްދަލުވުމެއްގައި ވޯޓަށް އަހާނެއެވެ.\n"ވެށިފަހި މާލެ ޕްރޮގްރާމުގެ ލިޔެކިޔުމެއް ދައުލަތަކު ނެތް"\n"ގުޅީފަޅުން މާލޭގެ ރައްޔިތުންނަށް 1200 ބިން ދޫކުރާނެ"\n"ބިލު ޑްރާފްޓުކުރަން މެމްބަރުން އުޅުއްވާނެ ކަމެއް ނެތް"


ލަންދޫގެ އާ އަހަރު ހަދިޔާ: "ކުޅިދޮށު ޕާކު"!\nJanuary 02, 2021 12:21:54\nނ.ލަންދޫ ކުޅިދޮށި ޕާކު\nތާރީހީ ގޮތުންނާއި ގުދުރަތީ ރީތިކަމުގެ ގޮތުންވެސް ދިވެހިރާއްޖޭގައި އެންމެ މަޝްހޫރު އެއް ރަށަކީ ނ.ލަންދޫއެވެ. ދިވެހިރާއްޖެ އިސްލާމްވުމުގެ ކުރިން ފެށިގެން އެ ރަށުގައި މީހުން ވަޒަންވެރިވެ ދިރިއުޅެމުން ގޮސްފައިވެއެވެ. "މާބަދިގެ" ފަދަ ރަށު ރައްޔިތުން ފަހުރުވެރިވާ ގިނަ ތާރީހީ ތަންތަނެއް އެކުލެވޭ އެ ރަށަކީ، އެއްބައިވަންތަ ރައްޔިތުންތަކެއް ދިރިއުޅޭ ރަށެކެވެ. މިފަހަރު، 2021 ވަނަ އަހަރަށް އެ ރަށު ރައްޔިތުން މަރުހަބާ ކިޔާފައިވަނީ އެ އެއްބައިވަންތަކަން މުޅި ދިވެހިރާއްޖެއަށް އަނެއްކާވެސް ދައްކާލަމުންނެވެ.\nރަށުގެ ރީތިކަން ބަލާލުމަށް ނިކުމެ އުޅުނު6ޒުވާނަކަށް ލިބުނު ހިޔާލަކަށް "ކުޅިދޮށު ޕާކު" ނަމުގައި ހާއްސަ ނޭޗަރ ޕާކެއް އެ ރަށުގައި ތަރައްގީކޮށް ހުޅުވާފައިވަނީ އިއްޔެގެ ހަވީރު 4:30ގައެވެ. މި ރަސްމިއްޔާތުގައި ކުދިބޮޑު ގިނަ ބަޔަކު ބައިވެރިވެފައިވާއިރު، ޕާކު ރަސްމީކޮށް ހުޅުއްވައިދެއްވީ އެ މަސައްކަތުގައި ދެގޮތެއްނުވެ ކޮންމެ ދުވަހަކު މަސައްކަތްކޮށްފައިވާ ތިން ޒުވާނެކެވެ.\nކުޅިދޮށު ޕާކު ނަމުގައި ޕާކެއް ހެދުމުގެ ހިޔާލު އެންމެ ފުރަތަމަ އުފެދުނީ މީގެ3މަސްކުރިންނެވެ. ކެނދިކުޅުދޫ ޕާކްގެ ކޮންސެޕްޓް ހިތަށްވަދެ، ސަކަރާތުގެ ތެރެއިން ފެށުނު އެ މަސައްކަތް ކާމިޔާބު ކަމާއެކު މިހާރު ނިންމާލެވިފައިވަނީ ރަށުގެ ގިނަ ރައްޔިތުންތަކެއްގެ އެއްބާރުލުމާއެކުއެވެ. ގިނަ އަދަދެއްގެ ޒުވާނުން އަމަލީގޮތުން މަސައްކަތުގައި ބައިވެރިވެފައިވާއިރު، އަންހެންވެރިންގެ ހާއްސަ ކޭމުތަކުން މަސައްކަތަށް އިތުރު ހިއްވަރެއް ގެނުވާފައިވެއެވެ.\nމި ޕާކު ހަދާފައިވަނީ ރަށުގެ މީހުން ދިރިއުޅޭ ސަރަހައްދާއި 1،200 އެއްހާ ފޫޓު ދުރުގައެވެ. އެ ރަށުގެ ގުދުރަތީ ރީތިކަން އޭގެ އެންމެ ފުރިހަމަ ސިފައިގައި ފެނިގެންދާ ގޮތަށް ފަރުމާކޮށްފައިވާ މި ޕާކު ހަދާފައިވަނީ މުޅިންވެސް ތިމާވެއްޓާއި ރަށްޓެހި ތަކެތި ބޭނުންކޮށްގެންނެވެ. 50 ފޫޓުގެ ފާލަމެއް އަޅައި އެ ފާލަމާއި ގުޅުވައި މަޖާކޮށްލައި އަރާމުކޮށްލުމަށް ހަޓެއްވެސް ހަދާފައިވެއެވެ.\nޕާކު ރަސްމީކޮށް މިހާރު ހުޅުވާފައިވާއިރު، މި ޕާކުގެ ސަބަބުން އެ ރަށުގެ ލޯކަލް ޓޫރިޒަމަށް ހެޔޮ ބަދަލެއް އަންނާނެކަމަށް އުންމީދުކުރާ ކަމަށް މަސައްކަތުގައި ބައިވެރިވި ގިނަ ޒުވާނުންވަނީ ބުނެފައެވެ. ކޮވިޑް-19ގެ ސަބަބުން އާންމު ދިރިއުޅުމުގެ ހާލަތަށް ބޮޑެތި ބަދަލުތަކެއް އައިސްފައިވީ ނަމަވެސް، ނ.ލަންދޫ ރައްޔިތުން މިވަނީ އެ ރަށު ރައްޔިތުންގެ އެއްބައިވަންތަކަމަށް ބަދަލެއް ނާންނަކަން ދައްކުވައިދީފައެވެ.\nނޭޗަރ ޕާކް ނ.ލަންދޫ


އިސްލާމީ އުއްމަތް – DhiSalafiyyah\nކުޅަދާނަކަން ލިބިގެންވާމީހާ އުމުރުން އެއް ފަހަރު ޙައްޖުވުމަކީ އިސްލާމްދީނުގެ އެއް ރުކުނެވެ. އެހެން އަޅުކަންތަކާއި ޚިލާފަށް، ޙައްޖަކީ ހައްޓަށް ބުރަ އަދި މާލީގޮތުން ބޮޑެތި ހޭދަތަކެއް ކުރަންޖެހޭ އަޅުކަމެކެވެ. ޙައްޖުކުރުމުގައި އެތައް ރާސްތާއަކަށް ފައިމަގުގައި ހިނގަންޖެހެއެވެ. މިނާ، ޢަރަފާތު އަދި މުޒްދަލިފާގައި ބައިބޯކަމުގެ ސަބަބުން އެތައް އުނދަގުލެއް ތަޙައްމަލުކުރަން ޖެހެއެވެ. ޢާއްމު ދިރިއުޅުމުގައި ކިޔޫގައި ނުޖެހި ފަސޭހައިން ކުރެވޭކަންކަންވެސް، ޙައްޖުގައި ކުރަންޖެހެނީ ކިޔޫތަކުގައި ޖެހިގެންނެވެ. އެހެން މުސްލިމު އަޚުންގެ ފަރާތުން ހިތްހަމަނުޖެހޭ ކަންކަމާވެސް ކުރިމަތިލާން ޖެހެނީ މަދު…\n25/08/2017 އިސްލާމީ އުއްމަތް, ޢާންމު ލިޔުންއައްޝައިޚް މުޙައްމަދު މަޢޫން ޝަރީފް\n23/10/2015 އިސްލާމީ އުއްމަތް, ޢާންމު ލިޔުންއައްޝައިޚް ޙަސަން ފައިޞަލް\n11/07/2014 އިސްލާމީ އުއްމަތް, ޢާންމު ލިޔުންއަލް އުޚްތު އުންމު ލުބާބާ ބިންތި އަންވަރު


Ooredoo Color Run November 29 vana dhuvahu - vNews.mv\nއުރީދޫ ކަލަރ ރަން ނޮވެމްބަރު 29 ވަނަ ދުވަހު\nއިސްމާޢީލް ޝާހު (ކުޑަ ޝާހު) 05 October 2019, 19:30\nއުރީދޫ މޯލްޑިވްސްއިން ތަފާތު ކުލަތަކާއި އެކު ބާއްވާ އުރީދޫ ކަލަރ ރަން އަންނަ ނޮވެމްބަރ މަހުގެ 29 ވަނަ ދުވަހު ބާއްވަން ނިންމައިފި އެވެ.\nއުރީދޫއިން ބުނީ 2017 ވަނަ އަހަރު ބާއްވަންފެށި އުރީދޫ ކަލަރ ރަންގެ އަމާޒަކީ، ދުޅަހެޔޮ ދިރިއުޅުމަކަށް ދުވުމަކީ ސިއްހަތަށް ފައިދާހުރި އަދި މަޖާ ހަރަކާތެއްކަން އަންގައިދިނުން ކަމަށެވެ.\nއުރީދޫ ކަލަރ ރަންގެ ރަޖިސްޓްރޭޝަން މިހާރު ވަނީ ހުޅުވާލެވިފައެވެ. މިއަހަރު ރަޖިސްޓްރޭޝަން ކުރިއަށްދަނީ އުރީދޫ އެޕްލިކޭޝަން މެދުވެރިކޮށެވެ. މިގޮތުން،ބައިވެރިންގެ ކިޓުތައް ރާއްޖޭގެ ކޮންމެ ހިސާބަކަށްވެސް ހިލޭ ޑެލިވަރ ކޮށްދޭނެ ކަމަށް އުރީދޫން ބުނެއެވެ.\nތަފާތު ފޯރިގަދަ ހަރަކާތްތަކެއް ހިމެނޭ5ކިލޯމީޓަރުގެ މި ކުރު ދުވުމަކީ އަލަށް ދުވާ ފަރާތްތަކާއި އާންމުކޮށް ދުވާ ފަރާތްތަކަށްވެސް ބައިވެރިވެވޭފަދަ މަޖާ އިވެންޓެކެވެ. އުރީދޫ ކަލަރ ރަންގައި ކޮންމެ ކިލޯމީޓަރަކަށް ދުވެ ނިމުމުން، ބެހެއްޓިފައިވާ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ފާހަގަ ކުރުަމށް ހަމަޖެހިފައިވާއިރު، ކުލަ ސްޓޭޝަންތަކުގައި ރާއްޖޭގެ ހުނަރުވެރި މިޔުޒިކީ ފަންނާނުންގެ މިއުޒިކް އަޑުއިވިގެންދާނެ ކަމަށް އުރީދީއިން މައުލޫމާތުދެއެވެ. އުރީދޫ ކަލަރ ރަންގެ ފޯރި އިތުރަށް ގަދަކުރުމަށްޓަކައި ދުވުން ނިމުމުން އެންމެ އެންޓަރޓެއިނިންގ ދުވުންތެރިޔާ އަދި އެންމެ ފެންސީ އަންހެން އަދި ފިރިހެން ދުވުންތެރިޔާ ފަދަ މަޖާ އިނާމުތައް ހޮވުމަށް ވަނީ ހަމަޖެހިފައެވެ.\nތަޖުރިބާކާރު ދުވުންތެރިންނާއި، ދުވުމަށް ޝައުގުވެރިވާ ބޭފުޅުން، އަދި އާއިލާ އާއި ރައްޓެހިންނާއި އެކު އުފާވެރި ވަގުތުކޮޅެއް ހޭދަކޮށްލަން ބޭނުންވާ އެންމެހާ ބޭފުޅުންނަށް ވެސް އުރީދޫ ކަލަރ ރަން ގައި ބައިވެރިވުމަށް އުރީދޫން ވަނީ ދައުވަތު އަރުވާފައެވެ.


Ali waheed ge macha aburuge dhauvaa kuraanan: Jaabiru - vNews.mv\nއަލީ ވަހީދުގެ މައްޗަށް އަބުރުގެ ދައުވާކުރާނަން: ޖާބިރު\nއަހުމަދު ހަމީދު އާދަމް 14 March 2016, 22:40\nއެމްޑީޕީގެ ޗެއާޕާސަން އަލީ ވަހީދުގެ މައްޗަށް ދައުވާކުރުމަށް ކާށިދޫ ދާއިރާގެ ކުރީގެ މެންބަރު އަދި މަޝްހޫރު ވިޔަފާރިވެރިޔާ އަބުދުﷲ ޖާބިރު ނިންމަވައިފި އެވެ.\nޖާބިރު މިގޮތަށް ނިންމާފައިވާކަން ހާމަކޮށްފައި މިވަނީ ޖާބިރު އާއި ކުރީގެ ނައިބު ރައީސް އަހްމަދު އަދީބު އާއި ދެބޭފުޅުންގެ ފޯނުކޯލެއް ކަމަށް ބުނެ އަލީ ވަހީދު އާންމުކުރެއްވި އޯޑިއޯއަކާއި ގުޅިގެންނެވެ.\nމި އޯޑިއޯގައި ޖާބިރު ރައީސް އަބުދުﷲ ޔާމީނަށް ރިޝްވަތުގެ ގޮތުގައި ފައިސާ ހުށައަޅުއްވާ ވާހަކައަކާއި، ޖާބިރުގެ މައްސަލައެއް ނިންމުމަށް ރައީސް އެހީތެރިވެދޭކަމަށް ބުނެފައިވާކަމަށް އަލީ ވަހީދު ވަނީ ވިދާޅުވެފައެވެ.\nމި އޯޑިއޯއާއި ގުޅޭގޮތުން ވާހަކަދައްކަވަމުން ޖާބިރު ވިދާޅުވީ ރާއްޖެއިން ބޭރުގައި ހުންނަވައިގެން މީހުންގެ އަބުރު ނަގާލަމުން ދޮގު ވާހަކަތައް ދައްކަމުން ގެންދާތީ އަލީ ވަހީދުގެ މައްޗަށް ދައުވާކުރުމަށް ނިންމާފައިވާކަމަށެވެ.\nއަލީ ވަހީދު އާންމުކުރެއްވި އޯޑިއޯއަކީ އެއްވެސް ހަގީގަތެއް ނެތް ވާހަކަތަކެއްކަމަށާ ދުވަހަކުވެސް ރައީސް އަބުދުﷲ ޔާމީނަށް ރިޝްވަތު ދެއްވުމަށް މަސައްކަތް ކުރައްވާފައިނުވާނެކަމަށް ޖާބިރު ވިދާޅުވިއެވެ.\nޖާބިރު ވިދާޅުވީ ރައީސް އަބުދުﷲ ޔާމީނާއި ގުޅުވާ އޭނަގެ އަގު ވައްޓާލުމަށް އަލީ ވަހީދު މަސައްކަތް ކުރަމުން ގެންދަނީ ދެބޭފުޅުންގެ ދޭތެރޭގައި އޮތް ގުޅުމަށް ހީނަރުކަމެއް ގެނައުމުގެ ބޭނުމުގައިކަމަށެވެ.\nނަމަވެސް އަލީ ވަހީދު ކުރައްވާކަމެއްގެ ސަބަބުން ރައީސް ޔާމީނާއި އޭނާއާއި ދެމެދު އޮތް ގުޅުމަށް އަސަރެއް ނުކުރާނެކަމަށް ޖާބިރު ވިދާޅުވިއެވެ.\nޖާބިރު ވިދާޅުވީ މީހުންގެ ކޮޕަރްޝަންގެ ވާހަކަތައް ދައްކަމުން ހިނގަން އަލީ ވަހީދު ލަދުވެތިވާންޖެހޭކަމަށެވެ. އަލީ ވަހީދަކީ ރާއްޖޭގެ ސިޔާސީ ހަޔާތުގައި ފެނުނު އެންމެ ކޮރަޕްޓް މީހާކަމަށާ އެކަމާއި މުޅި ރައްޔިތުން ހެކިވާނެކަމަށް ޖާބިރު ވަނީ ވިދާޅުވެފައެވެ.\nއަދި ރާއްޖެއިން ބޭރުގައި ހުންނަވައިގެން އަސްލެއް ނެތް ވާހަކަތައް ފެތުރުމުގައި އަލީ ވަހީދަށް އަބަދު ނުހުންނެވޭނެކަމަށްވެސް ޖާބިރު ވަނީ ވިދާޅުވެފައެވެ.\nއަމިއްލަ ޓީވީ ސުޓޭޝަނެއް މެދުވެރިކުރައްވާ އަލީ ވަހީދު ދެއްވި އިންޓަވިއުގެ ތެރޭގައި އޭނާ ވަނީ ޖާބިރުއާއި އަދީބް ވާހަކަފުޅު ދައްކަވާކަމަށް ބުނާ އޯޑިއޯއެއް އާންމުކުރައްވާފައެވެ.\nއެ އޯޑިއޯގައި ޖާބިރުގެ މައްޗަށް ހުށައެޅިފައިވާ މައްސަލައަކާއި ގުޅިގެން ރައީސް ޔާމީނަށް ފައިސާތަކެއް ދެއްވާ ވާހަކަ ބުނެފައިވާކަމަށާ ޖާބިރު ރައީސް ޔާމީނަށް ރިޝްވަތު ދެއްވާކަމަށް އަލީ ވަހީދު ވަނީ ވިދާޅުވެފައެވެ.\nފަހަކަށް އައިސް އަލީ ވަހީދު ގެންދަވަނީ އިނގިރޭސިވިލާތުގައި ހުންނަވައިގެން ސަރުކާރުގެ އިސްވެރިންނާއި ރައީސް އަބުދުﷲ ޔާމީނާއި ގުޅޭގޮތުން ތަފާތު އެކި ވާހަކަތައް ދައްކަވަމުންނެވެ.\nއަދި ދާދިފަހުން ސިފައިންނާއި ގުޅޭގޮތުން އަލި ވަހީދު ދެއްކެވި ވާހަކަފުޅުތަކަކާއި ގުޅިގެން ގާނޫނީ ފިޔަވަޅު އަޅާނެކަމަށް އެމްއެންޑީއެފްއިންވެސް ވަނީ ބުނެފައެވެ.


Chinese Government Scholarship 2015/2016\nކޯހުގެ ދާއިރާ: މެޑިސިން (މިއިޢުލާނާއެކު އަޕްލޯޑްކުރެވިފައިވާ ދާއިރާތަކުގެ ތެރެއިން ޔުނިވަރސިޓީން އޮފަރ ކުރާ ކޯހެއް) އަދި\nޔުނިވަރސިޓީން އޮފަރކުރާ އެހެނިހެން ދާއިރާތަކުގެ ތެރެއިން ސްކިލްޝޯޓޭޖް ލިސްޓުގައި ހިމެނިފައިވާ ދާއިރާތައް\nކޯހުގެ ލެވެލް އަދި އަދަދު:\nމެޑިސިން ދާއިރާއަށް ކުރިމަތިލާ ފަރާތްތަކުން އެމް.ބީ.ބީ.އެސް ހާސިލުކޮށްފައިވުން. (ކޯހަށް އެދި ހުށަހަޅާ ޑިގްރީ ސެޓުފިކެޓަކީ މޯލްޑިވްސް ކޮލިފިކޭޝަން އޮތޯރިޓީން ވެލިޑޭޑް ކޮށްފައިވާ ސެޓުފިކެޓަކަށް ވާންޖެހޭނެއެވެ.) އަދި\nއެހެނިހެން ދާއިރާތަކަށް ކުރިމަތިލާ ފަރާތްތަކުން ހުށަހަޅާ ކޯހާ ގުޅޭ ދާއިރާއަކުން ބެޗްލަރސް ޑިގްރީއެއް ހާސިލުކޮށްފައިވުން. އަދި\nމެޑިސިން ދާއިރާއަށް ކުރިމަތިލާ ފަރާތްތަކަކީ އެމް.ބީ.ބީ.އެސް ހެދުމަށްފަހު މޯލްޑިވްސް މެޑިކަލް ކައުންސިލްގައި ރަޖިސްޓްރީވެފައިވާ ފަރާތެއް ކަމުގައިވުން. އަދި\nބެޗްލަރސްޑިގްރީ ފުރިހަމަ ކުރެއްވުމަށްފަހު ދިވެހިރާއްޖެއަށް ޚިދުމަތް ކުރާތާ، 23 މާރިޗު 2015ގެ ނިޔަލަށް 2އަހަރު ފުރިހަމަވެފައިވުން. ނަމަވެސް އަމިއްލަގޮތުން ބެޗްލަރސް ޑިގްރީ ހަދާފައިވާ ފަރާތްތަކުން މިޝަރުޠު ފުރިހަމަވާކަން ނުޖެހޭނެއެވެ. އަދި\n30 މާރިޗު 2015 އަށް އުމުރުން 35 އަހަރުވެފައިނުވުން. އަދި\nމަތީގައިވާ ޝަރުޠުތަކުގެ އިތުރުން ޗައިނީޒް ގަވަރމަންޓް ސްކޮލަރޝިޕް ވެބްސައިޓްގައިވާ ކުރިމަތިލާ ކޯހާ ގުޅޭ ޝަރުޠު ފުރިހަމަވާން ޖެހޭނެއެވެ. މިމަޢުލޫމާތު މިޑިޕާޓްމަންޓްގެ ވެބްސައިޓުންނާއި ތިރީގައިވާ ޗައިނީޒް ގަވަރމަންޓް ސްކޮލަރޝިޕް ވެބްސައިޓުން ލިބެން ހުންނާނެއެވެ.\nމެޑިސިން ކޯސްތަކަށް ހުށަހަޅާ ފަރާތްތައް ނޮމިނޭޓްކުރުމަށް ހަމަޖެހިފައިވަނީ މެރިޓަށް ޕޮއިންޓް ދީގެން އަދި ހުށަހަޅާ ކޯހަށް ދޭންކަނޑައަޅާފައިވާ ޕޮއިންޓް ދީގެން އެންމެ މަތިން ޕޮއިންޓް ލިބޭ ފަރާތްތަކެވެ. (ކޯހަށް ދޭން ކަނޑައަޅާފައިވާ ޕޮއިންޓް އެނގޭނެ ލިސްޓެއް މިޑިޕާޓްމަންޓްގެ ވެބްސައިޓުގައި އިޢުލާނާއެކު އަޕްލޯޑްކުރެވިފައިވާނެއެވެ. )\nމެޑިސިންއަށް ހުށަހަޅާފައިވާ ކެންޑިޑޭޓުންނަށް ފުރުޞަތު ދިނުމަށްފަހު އެހެނިހެންކޯސްތަކަށް ކެންޑިޑޭޓުން ނޮމިނޭޓް ކުރާނީ މެރިޓަށް ޕޮއިންޓްދީގެންނެވެ. މެރިޓަށް ޕޮއިންޓް ދޭ ގޮތުގެ ތަފުސީލު www.dhe.gov.mv އިން ލިބެން ހުންނާނެއެވެ.\nކޯހާބެހޭ އިތުރު މަޢުލޫމާތާއި ސްކިލްޝޯޓޭޖް ލިސްޓް އަދި އެޕްލިކޭޝަން ފޯމު މިޑިޕާޓްމަންޓްގެ ވެބްސައިޓްwww.dhe.gov.mv އިން ލިބެން ހުންނާނެއެވެ.\nމި ސްކޮލަރޝިޕްގެ ދަށުން (ޓިއުޝަން ފީ، އެކޮމޮޑޭޝަން އަދި ސްޓައިޕެންޑް) ކޯސް އިންތިޒާމު ކުރައްވާ ފަރާތުން ހަމަޖައްސައިދޭނެއެވެ. (ލިބޭ ފައިސާއާއި އެކޮމޮޑޭޝަންގެ ތަފުސީލު ވެބްސައިޓްގައި އަޕްލޯޑުކުރެވިފައިވާ ކޯހާބެހޭ އިތުރު މަޢުލޫމާތު ޝީޓްގައި ހިމެނިފައިވާނެއެވެ.) ރިޓާން އެއަރ ޓިކެޓް ދިނުމަށް ހަމަޖެހިފައިވަނީ މިޑިޕާޓްމަންޓްގެ ފަރާތުންނެވެ.\nކޯހަށް އެދި ހުށަހަޅާ ތަޢުލީމީ (ޑިޕްލޮމާއިން ފެށިގެން މަތީ) ސެޓުފިކެޓުތަކަކީ މޯލްޑިވްސް ކޮލިފިކޭޝަން އޮތޯރިޓީން ވެލިޑޭޓްކޮށްފައިވާ ސެޓުފިކެޓުތަކަކަށް ވާންޖެހޭނެއެވެ. އަދި ޑިގްރީ ސެޓުފިކެޓު ނުލިބޭ ފަރާތްތަކުން ޕްރޮވިޝަނަލް ސެޓުފިކެޓު ހުށަހަޅާނަމަ އެކެންޑިޑޭޓަކު ފުރިހަމަކޮށްފައިވާ ކޯހަކީ މޯލްޑިވްސް ކޮލިފިކޭޝަން އޮތޯރިޓީން ޤަބޫލުކުރާ ޔުނިވަރސިޓީއަކުން ފުރިހަމަ ކޮށްފައިވާ އަދި އެއޮތޯރިޓީން ޤަބޫލުކުރާ ފެންވަރުގެ ކޯހެއްކަން އަންގައިދޭ ލިޔުމެއް ހުށަހަޅުއްވަންވާނެއެވެ. އަދި އެސެޓުފިކެޓާއިއެކު ތަޢުލީމު ހާސިލުކުރި ކޯހުގެ ޓްރާންސްކްރިޕްޓް ހުށަހަޅުއްވަންވާނެއެވެ.\nއެކެންޑިޑޭޓަކު ބެޗްލަރސް ޑިގްރީ ހާސިލުކުރި ޔުނިވަރސިޓީއެއްގެ ގްރޭޑިންގ އާންމުކޮށް މިޑިޕާޓްމަންޓުން ބަލައި ގްރޭޑިންގ ސްކީމާ ތަފާތުނަމަ ގްރޭޑިންގ ކްރައިޓީރިއާ ހުށަހަޅަންވާނެއެވެ. ގްރޭޑިން ކްރައިޓީރިއާ ހުށަހަޅާފައިނުވާނަމަ، ޓްރާންސްކްރިޕްޓަށް ޕޮއިންޓް ދިނުމުގައި ބެލެވޭނީ މިޑިޕާޓްމަންޓުން ބަލަމުންގެންދާ އުސޫލުގެ މަތިންނެވެ. މިޑިޕާޓްމަންޓުން ޕޮއިންޓް ދޭ ގޮތުގެ ތަފުސީލު މިޑިޕާޓްމަންޓްގެ ވެބްސައިޓުން ލިބެން ހުންނާނެއެވެ.\nޑިޕްލޮމާއިން ފެށިގެން މަތީގެ ކޯސްތައް ފުރިހަމަ ކޮށްފައިވަނީ އެހެން ކޯހަކުން ކްރެޑިޓް ލިބިގެން ކަމުގައި ވަނީނަމަ، އެޕްލިކޭޝަން ހުށަހަޅާއިރު ކުރިން ހަދާފައިވާ ކޯސްތަކުގެ ޓްރާންސްކްރިޕްޓް ހުށަހަޅަން ވާނެއެވެ. މިގޮތަށް ހުށަނާޅާ ފަރާތްތަކުގެ ޓްރާންސްކްރިޕްޓަށް ޕޮއިންޓް ދެވެން ނޯންނާތީ އެފަރާތްތަކުގެ އެޕްލިކޭޝަން ބާޠިލު ކުރެވޭނެވެ.\nމި ކޯސްތަކަށް ކުރިމަތިލާ ފަރާތްތަކުން ހުށަހެޅޭނީ އެއް އެޕްލިކޭޝަން ފޯމެވެ. އެއް ކޯހަށްވުރެ ގިނަ ކޯހަށް އެޕްލިކޭޝަން ހުށަހަޅައިފިނަމަ އެޕްލިކޭޝަންތައް ބާޠިލުވާނެއެވެ.\nމިއިޢުލާންގައި ބަޔާން ކުރެވިފައިވާ ޝަރުޠެއް ހަމަނުވުމުގެ ސަބަބުން ނުވަތަ ހުށަހަޅަންޖެހޭ ތަކެތި ހުށަނޭޅުމުގެ ސަބަބުން ޑިސްކޮލިފައި ކުރެވޭ ކެންޑިޑޭޓުން، މިޑިޕާޓްމަންޓްގެ ވެބްސައިޓްގައި އަޕްލޯޑް ކުރެވިފައިވާ "މަތީތަޢުލީމާއި ތަމްރީނަށް ބައިލެޓްރަލް އެހީގެ ދަށުން ސަރުކާރަށް ލިބޭ ސްކޮލަރޝިޕްތައް ލިބޭއިރު ސުންގަޑި ހަމަވުމުގެ ކުރިން ފުރަތަމަ ފަހަރު އިޢުލާން ކުރުމަށްފަހު ޝަރުޠުހަމަވާ ކެންޑިޑޭޓުން ނުލިބުމުގެ ސަބަބުން އިތުރަށް އިޢުލާން ކުރާނެ ވަގުތު ނެތް ޙާލަތުގައި ނުވަތަ ތަކުރާރުކޮށް އިޢުލާންކޮށްގެން ކެންޑިޑޭޓުން ނުލިބިއްޖެ ޙާލަތުގައި ޑިޕާޓްމަންޓް އޮފް ހަޔަރ އެޑިޔުކޭޝަންއިން ޢަމަލު ކުރާނެ އުސޫލު" ގެ ދަށުން ކޮލިފައި ކުރެވިދާނެއެވެ.\nމިކޯހަށް އެދި ހުށަހަޅާ ދަރިވަރަކީ، އިޢުލާން ކުރެވިފައިވާ ކޯހާއި އެއްފެންވަރެއްގެ ނުވަތަ އެއަށްވުރެ މަތީ ފެންވަރެއްގެ ކޯހެއް މީގެކުރިން ފުރިހަމަކޮށްފައިވާ ދަރިވަރެއްކަމުގައި ވެގެން ނުވާނެއެވެ. އަދި އެއާއި އެއްފެންވަރެއްގެ ކޯހެއް މިހާރު ފުރިހަމަ ކުރަމުންދާ ދަރިވަރެއް ކަމުގައިވެސް ވެގެން ނުވާނެއެވެ.\nމިސްކޮލަރޝިޕްގެ ދަށުން މަތީތަޢުލީމު ހާސިލު ކުރުމަށް ފުރުޞަތު ލިބޭ ދަރިވަރުން ކިޔަވާ ނިންމުމަށްފަހު، ސަރުކާރުން ކަނޑައަޅާ އޮފީހެއްގައި ނުވަތަ މުއައްސަސާއެއްގައި ޚިދުމަތްކުރުމަށް ބޮންޑްކުރެވޭނެއެވެ.\nއެހީގެދަށުން ރާއްޖެއަށް ލިބެމުންދާ ސޮކޮލަރޝިޕްތަކަށް މިޑިޕާޓްމަންޓުން ކެނޑިޑޭޓުން ނޮމިނޭޓް ކުރެވުނު ނަމަވެސް ސޮކޮލަރޝިޕް ދެއްވާ ފަރާރުން ދިމާވާ އެއްވެސް މައްސައެއްގައި ސްކޮލަރޝިޕް ކެންސަލްކޮށްފިނަމަ ޑިޕާޓްމަންޓް އޮފް ހަޔަރ އެޑިޔުކޭޝަނުން އެފުރުޞަތު ނުވަތަ އޭގެ ބަދަލުގައި އިތުރު އެހެން ފުރުޞަތުތަކެއް އެދަރިވަރަކަށް ހޯދައިދޭ އުސޫލެއް ނޯންނާނެކަމުގައި ދަންނަވަމެވެ.\nކުރިމަތިލާ ކޯހަކީ އަދި އެކޯސް ހިންގާ އިންސްޓިޓިއުޓަކީ އެމް.ކިޔު.އޭ އަދި މޯލްޑިވްސް މެޑިކަލް ކައުންސިލްއިން ޤަބޫލުކުރާ ކޯހެއްތޯ ނުވަތަ އިންސްޓިޓިއުޓެއްތޯ ކޯހަށް ކުރިމަތިލުމުގެ ކުރިން ސާފުކުރަންވާނެއެވެ.\nމިފުރުޞަތުތަކަކީ މައިގަނޑުގޮތެއްގައި މެޑިސިންގެ ދާއިރާއަށް ޚާއްޞަކުރެވިފައިވާ މާސްޓަރސް ފުރުޞަތުތަކަކަށްވާތީ މެޑިސިން ދާއިރާއިން މާސްޓަރސް ހަދަން ޝަރުޠު ފުރިހަމަވާ ކެނޑިޑޭޓުން ހުށަހަޅައިފިނަމަ ނޮމިނޭޓްކުރުމުގައި އިސްކަސްދޭނީ އެފަރާތްތަކަށެވެ.\nމިސްކޮލަރޝިޕްގެ ދަށުން ކޯސްތައް ހަދަން ބޭނުންވާ ކެންޑިޑޭޓުންނަށް 1 އަހަރު ދުވަހުގެ ޗައިނީސް ލެންގްއޭޓް ފުރިހަމަ ކުރަން ޖެހޭކަން ނުވަތަ ނޫންކަން އެނގޭނީ އެދަރިވަރަކު ކިޔަވަން ބޭނުންވާ އިންސްޓިޓިއުޓެއްގެ ގޮތުންނެވެ. މިގޮތުން ޗައިނާގެ އިންސްޓިޓިއުޓްތަކުން ހެދެން ހުރި އެކި ޕްރޮގްރާމްތަކާއި ޕްރޮގްރާމް ހިންގާނީ ކޮންބަހަކުންކަން އެނގޭފަދަ މުހިންމު މަޢުލޫމާތު ތިރީގައިވާ ލިންކް އިން ލިބިވަޑައިގަންނަވާނެއެވެ.\nކޯހަށް އެދި ފުރިހަމަކޮށްފައިވާ ފޯމާއި އެ ފޯމުގައި ބަޔާންކޮށްފައިވާ ތަކެތި\nތަޢުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީގައި އަސްލާ އެއްގޮތްކަމަށް ބަޔާންކޮށް، ސަރުކާރު އޮފީހަކުން، ލޯފާރމަކުން ނުވަތަ ޑިޕާޓްމަންޓް އޮފް ޕަބްލިކް އެގްޒެމިނޭޝަނުން ތައްގަނޑުޖެހި އަސްލު. (އެޓެސްޓެޑް އޮރިޖިނަލް) އެޓެސްޓްކޮށްފައިވާ ސެޓުފިކެޓުތަކުން ނަގާފައިވާ ކޮޕީ އަދި އެޓެސްޓްކޮށްފައިވާ ސެޓުފިކެޓުތަކުގެ ސްކޭންކޮޕީ ޤަބޫލެއް ނުކުރެވޭނެއެވެ.\nއެޓެސްޓްކޮށްފައިވާ ލިޔުމުގައި އެޓެސްޓްކޮށްފައިވާ އޮފީހެއްގެ ތައްގަނޑާއި، ސޮއިކުރެއްވި ބޭފުޅެއްގެ ނަން، މަޤާމު، ސޮއި އަދި ތާރީޚު އޮންނަންވާނެއެވެ. އެޓެސްޓޭޝަން ފުރިހަމަ ނޫންނަމަ އެޕްލިކޭޝަން ބާޠިލުކުރުމުގެ އިޚުތިޔާރު މިޑިޕާޓްމަންޓަށް ލިބިގެންވެއެވެ.\nކޯހަށް އެދި ހުށަހަޅުއްވާ ސެޓުފިކެޓަކީ މޯލްޑިވްސް ކޮލިފިކޭޝަން އޮތޯރިޓީން ވެލިޑޭޓްކޮށްފައިވާ ސެޓުފިކެޓަކަށްވާން ޖެހޭނެއެވެ. އަދި ޑިގްރީ ސެޓުފިކެޓު ނުލިބޭ ފަރާތްތަކުން ޕްރޮވިޝަނަލް ސެޓުފިކެޓު ހުށަހަޅާނަމަ އެކެންޑިޑޭޓަކު ފުރިހަމަކޮށްފައިވާ ކޯހަކީ މޯލްޑިވްސް ކޮލިފިކޭޝަން އޮތޯރިޓީން ޤަބޫލުކުރާ ޔުނިވަރސިޓީއަކުން ފުރިހަމަ ކޮށްފައިވާ އަދި އެއޮތޯރިޓީން ޤަބޫލުކުރާ ފެންވަރުގެ ކޯހެއްކަން އަންގައިދޭ ލިޔުމެއް ހުށަހަޅުއްވަންވާނެއެވެ. އަދި އެސެޓުފިކެޓާއިއެކު ތަޢުލީމު ހާސިލުކުރި ކޯހުގެ ޓްރާންސްކްރިޕްޓް ހުށަހަޅުއްވަންވާނެއެވެ.\nމެޑިސިން އަށް ހުށަހަޅާފަރާތްތަކުން އެމް.ބީ.ބީ.އެސް ހެދުމަށްފަހު މޯލްޑިވްސް މެޑިކަލް ކައުންސިލްގައި ރަޖިސްޓަރީވެފައިވާ ކަން އަންގައިދޭ ލިޔުން.\nއައިޑީ ކާޑު ގެ ކޮޕީ (އެޓެސްޓެޑް އޮރިޖިނަލް)\nރެފެރަންސް ލެޓަރ (އެކަޑަމިކް) (އަސްލު ނުވަތަ އެޓެސްޓެޑް އޮރިޖިނަލް)\nސްޓަޑީ/ ރިސާރޗް ޕްލޭން ( ވޯޑް ލިމިޓް: 800 )\nބެޗްލަރސް ޑިގްރީ ނިންމައި ދިވެހިރާއްޖެއަށް ޚިދުމަތްކުރާތާ 23 މާރިޗު 2015 ގެ ނިޔަލަށް2އަހަރުވެފައިވާ ކަން އަންގައި ދިނުމުގެ ގޮތުން އެމީހަކު ވަޒީފާ އަދާކުރަމުންދާ ނުވަތަ ވަޒީފާ އަދާކޮށްފައިވާ އޮފީހަކުން ދޫކޮށްފައިވާ ލިޔުން. މިގޮތުން ގެނެވޭ ލިޔުންތަކުގައި ވަޒީފާ އަދާކުރަންފެށި ތާރީޚާއި ނިމުނު ތާރީޚު ބަޔާންކޮށްފައި އޮންނަންވާނެއެވެ. (އަމިއްލަގޮތުން ބެޗްލަރސް ޑިގްރީ ހަދާފައިވާ ފަރާތްތައް މިލިޔުން ހުށަހަޅާކަށް ނުޖެހޭނެއެވެ.)\nސަރުކާރުގެ ނުވަތަ އަމިއްލަ ފަރާތަކަށް ޚިދުމަތްކުރުމުގެ ބޮންޑެއް އޮތް މީހަކުނަމަ، އެތަނުން އެމީހަކު މިކޯހަށް ދޫކުރާނެކަމުގެ ލިޔުން.\nހުށަހަޅަންޖެހޭ ހުރިހާ ޑޮކިއުމަންޓެއް ހަމައަށް ހުށަހަޅާފައިނުވާނަމަ އެޕްލިކޭޝަން ބާޠިލުކުރެވޭނެއެވެ.\nސުންގަޑި: 23 މާރިޗު 2015 (ހޯމަ) ދުވަހުގެ 14:30 ގެ ކުރިން މިޑިޕާޓްމަންޓްގެ ކައުންޓަރ (ވެލާނާގެ /2ވަނަ ފަންގިފިލާ) އަށް އެޕްލިކޭޝަން ހުށަހެޅުއްވުން އެދެމެވެ.\nކޯހަށްއެދޭ ފޯމް ހެނދުނު 8:30 އިން މެންދުރުފަހުގެ 15:00 އަށް ވެލާނާގޭގެ 2ވަނަ ފަންގިފިލާގައި ހުންނަ މިޑިޕާޓްމަންޓްގެ ކައުންޓަރުންނާއި، މިޑިޕާޓްމަންޓްގެ ވެބްސައިޓުން (www.dhe.gov.mv) ލިބެން ހުންނާނެއެވެ. އިތުރު މަޢުލޫމާތު 3341380 އިން ލިބިވަޑައިގަންނަވާނެއެވެ.\nސުންގަޑި: 23 މާރިޗު 2015 1430


Maa ginain banduhaive kaa hiyy vanee keehve? | Hurihaa.mv\nމާގިނައިން ބަނޑުހައިވެ، ކާހިތްވަނީ ކީއްވެ؟\nPublished on 13 Oct 2021, 06:32\nއަބަދު ބަނޑުހައި ވެފައި ހުންނަނީ އާދަތަކުގެ ސަބަބުން ކަމަށް ވެދާނެ\nމިއީ ގިނަ ބަޔަކަށް ދިމާވާ މައްސަލަ އެކެވެ. ގަޑިން ގަޑިއަށް ކެއުމަށް އާދަ ވެފައި ވިއަސް އަބަދު ބަނޑުހައިވެ ކާހިތްވެފައި ހުރެދާނެ އެވެ. ހާއްސަކޮށް ބަނޑު ފުރެންދެން ނުކެއެމުން ނުވަތަ ތައްޔާރީ ކާނާއަށް ދެވި ހިފާފަ ހުރުމުންވެސް މިހެން ދިމާވެ އެވެ.\nގިނަ ތައްޔާރީ ކާނާއަކީ އޭގައި ގިނަ އަދަދަކަށް ތެޔޮ ހިމެނޭ ބާވަތްތަކެވެ. ހަށިގަނޑަށް ބޭނުންވާ ވަރަށް ވުރެ ގިނައިން ތެޔޮ ގިނަ އެއްޗެހި ބޭނުން ކުރުމުން އަވަހަށް ބަނޑުލައި ފަލަވާގޮތް ދިމާވެ އެވެ. އެހެންކަމުން ކެއުމުގެ ދެގަޑި ދޭތެރޭގައި ބަނޑުހައި ވެއްޖެނެނަމަ މޭވާއެއް ނުވަތަ ތަރުކާރީ ކާށެވެ. ނުވަތަ ކޮންމެވެސް ވައްތަރެއްގެ ބަދަނެއް ވެސް ބޭނުން ކުރެވިދާނެ އެވެ.\nކުޑަ ވަގުތުކޮޅެއްގައި ނިދުމަށްފަހު ގިނަ އިރު ހޭލާ އުޅުމުން ވެސް އަބަދު ބަނޑުހައިވާ ގޮތް ދިމާވެ އެވެ. މިހެންދިމާވަނީ ނިދި ހަމަނުވުމުގެ ސަބަބުން ހޯމޯންސްއަށް އަންނަ ބަދަލުގެ ސަބަބުންނެވެ. އަދި ނިދި ހަމަނުވަނީސް ހޭލެވުމުން މީހާ ލޮޑުވެ ވަރުބަލިވާ ގޮތް ވުމުން ބަނޑުހައި ކަން އިހްސާސްކުރެވެ އެވެ. ހީކުރެވިފައި އޮންނަނީ ގިނައިން ކެއުމުން ހަށިގަނޑުގައި ވަރުޖެހޭނެ ކަމަށެވެ. ނަމަވެސް ހޭލާގޮތަށް މާ ގިނައިން ކައިފިނަމަ އިތުރަށް ވަރުބަލިވެ ކަންނެތްވާ ގޮތް ވެއެވެ. އެހެންކަމުން މަދުވެގެން7ނުވަތަ 8 ގަޑިއިރު ނިދަން އާދަކުރާށެވެ.\nމަސައްކަތުގައި ބުރަވެ ހާސްވާގޮތް ދިމާވުމުންވެސް ގިނަ ބަޔަކު ހާސްކަން ފިލުވާލުމަށް ގިނައިން ކެވޭގޮތްވެ އެވެ. އެގޮތުން މާބޮޑަށް ރުޅިއައުމުން ނުވަތަ ދެރަވުމުން ވެސް ގިނައިން ކެވޭގޮތްވެ އެވެ. މިއަށް ކިޔަނީ ސްޓްރެސް އީޓިން އެވެ. ދުވަހުގެ މަސައްކަތް ނިންމާލުމަށްފަހު ވަރުވަލިކަން ނުވަތަ ހާސްކަން ފިލުވާލުމަށް މިއީ އަދި އެންމެ ރަނގަޅު ގޮތެއް ނޫނެވެ. "ސްޓްރެސް ހޯމޯންސް" ހަމައަކަށް އެޅުމަށް ބޭނުންވާނީ ގިނައިން ކެއުމެއް ނޫނެވެ. އޭގެ ބަދަލުގައި ކޮންމެވެސް ކުޅިވަރެއް ކުޅެވިދާނެ އެވެ.\nގިނައިން ފެންބުމަކީ ވެސް އަވަސް އަވަހަށް ބަނޑުހައި ކަމުން ދުރުކޮށްދޭ ކަމެކެވެ. ހާއްސަކޮށް އަހަރެމެންގެ ހަށިގަނޑަށް ގިނަ އަދަދަކަށް ފެންބޭނުންވާއިރު މިއީ ސިއްހީގޮތުން ވެސް ފައިދާ ހުރި ކަމެކެވެ. ހާއްސަކޮށް ނިދައި ހޭލުމަށްފަހު އަދި ކެއުމުގެ ކުރިން ގިނައިން ފެންބުއިމަށް އާދަކުރާށެވެ.


Advertorial: Addu ge mayor kamah vaadhakurahvaa Latheef ge thasahvaru - One Online\nއައްޑޫ ސިޓީގެ މޭޔަރުކަމަށް ވާދަކުރައްވާ މުހައްމަދު ލަތީފް --\nއައްޑޫ ސިޓީއަކީ އިގުތިސޯދީ ގޮތުން ފުދުންތެރި، އުފާވެރި ރައްޔިތެއް އުޅޭ އަދި ހިތްފަސޭހަ ތަނަކަށް ހެދުމަކީ މުހައްމަދު ލަތީފުގެ ތަސައްވަރެވެ. އައްޑޫ ސިޓީގެ މޭޔަރު ކަމަށް ކުރިމަތިލައްވާ ލަތީފު ހާމަކުރާ ތަސައްވަރުތަކަކީ ހަމަ ޔަގީނުންވެސް އައްޑޫގެ ކުރިމަގަށް ކޮށާލެވޭނެ އެންމެ ސާދާ ސީދާ ފަހި މަގެވެ. މިފަދަ ތަސައްވަރެއް އޮތް ދެވަނަ ކެންޑިޑޭޓަކު އައްޑޫ ސިޓީގެ މޭޔަރު ކަމަށް ކުރިމަތިލައިފައެއް ނެތެވެ.\nލަތީފުގެ ހަރު އަޑުން އެންމެ ބާރަށް ވިދާޅުވަނީ ރައްޔިތުން ލާމަރުކަޒީ ނިޒާމުގެ ބާރުވެރިކަން ހޯދައިގަތުމަށެވެ. އައްޑޫގެ މިލްކުވެރިކަން އައްޑޫ ރައްޔިތުން ހޯދުމަށް މަސައްކަތް ކުރުމަށެވެ. އައްޑޫގެ ރަށްތަކާއި ފަޅާއި ކަނޑާއި އަދި ހުރިހާ ތަނެއް އައްޑޫ ސީޓީގެ މިލްކެއް ކަމަށް ރައްޔިތުން ގަބޫލުކޮށް، ރައްޔިތުންގެ ހައްގު މިންވަރު ހޯދުމަށް ވަކާލާތު ކުރުމަށެވެ. އެކަން ކުރުމަށް ރައްޔިތުންނާއެކު ހަމައެކަނި ހުރި ކެންޑިޑޭޓަކީ ލަތީފެވެ. އެކަމުގެ ހުނަރާއި ގާބިލުކަމާއި އަދި ތައުލީމު ހުރީ އޭނާގެ ކިބައިގައި ހުރި ކަމަށް ލަތީފު ގަބޫލުކުރައްވައެވެ.\nސަރުކާރުގެ ބަޖެޓުގައި އައްޑޫއަށް ކަނޑައެޅޭ ހުރިހާ މަޝްރޫއުއެއް ރަނުން ރަނަށް ހޯދުމަކީ އައްޑޫ ރައްޔިތުންގެ ޒިންމާއެކެވެ. ސަރުކާރުން ކަމެއް ކުރަން ބުނެ އެކަން އެބުނާ މުއްދަތަށް ނުނިންމައި ތިބުމުގެ ފުރުސަތު ދެވިގެން ނުވާނެއެވެ. މިކަމަށް ސިޓީ ކައުންސިލް ފުރިހަމައަށް މަސައްކަތް ކުރަން ވާނެއެވެ. އެއީ ކައުންސިލަށް މަޖުބޫރު ކަމަކެވެ. އަސާސީ ހިދުމަތްތައް ރައްޔިތުންނަށް ފޯރުކޮށްދިނުމަކީ މައި ސަރުކާރުގެ ކަމަކެވެ. އަސާސީ ކަންކަމަކީ ހުރިހާ ރައްޔިތުންނަށް މައި ސަރުކާރުން ފޯރުކޮށްދޭން ޖެހޭ ކަމަކެވެ. ގާނޫނު އަސާސީގައިވާ ފަދައިން ހަމަހަމަކަމާއެކު އަސާސީ ހިދުމަތްތައް މައި ސަރުކާރުން ފޯރުކޮށްދޭން ޖެހޭނެއެވެ. އެކަން ނުކުރާނަމަ އެކަމަށް ވަކާލާތުކޮށް އެކަން ހޯދުމަކީ ސިޓީ ކައުންސިލުގެ ޒިންމާއެކެވެ. މުހައްމަދު ލަތީފުގެ މޭޔަރު ކަމުގައި މިކަންކަން ކަށަވަރުކޮށް ރައްޔިތުންނަށް އެމީހުންގެ ހައްގު ހޯދައިދޭނަމެވެ. މާލެއަށް ކަންކަން ކުރާ އުސޫލުން ހުރިހާ ރައްޔިތުންނަށް ކުރަން ޖެހޭނެއެވެ.\nމިހާރު އައްޑޫ ސިޓީގައި މި ފެންނަނީ ވަކި ޕާޓީއަކުން މުޅި އައްޑޫ ކޮންޓްރޯލްކޮށް އައްޑޫގެ ތަރައްގީ ޕާކްކޮށްފައިވާ ތަނެވެ. ވޭތުވެދިޔަ 14 އަހަރު ފެނިގެން މިދިޔައީ ޕާޓީތަކުން ކައުންސިލް ހިންގާ ތަނެވެ. އެމީހުންގެ ސިޔާސަތަކީ ޕާޓީގެ ސިޔާސަތެވެ. ޕާޓީ ވެރިކަމުގައި ނެތުމުން އައްޑޫގައި އިގުތިސާދީ ތަރައްގީ ކުރިއަށްގެންދާކަށް ބޭނުން ނުވިއެވެ. ޕާޓީ ވެރިކަމަށް އައީމަ ލީޑާޝިޕް ރުޅި އަތުވެދާނެތީ ސިޓިއަށްޓަކައި ވަކާލާތު ކުރާތަނެއް ނުފެނެއެވެ. މުޅިން މި ބަލަނީ ސިޔާސީ ގޮތުން ބާރުވެރިކަން އިތުރު ކުރުމެވެ. މިހާރު ފެންނަނީ ވަޒީފާގެ ބިރުވެރި ކަމެވެ. ޚުދު ކައުންސިލު ވެސް އޮތީ ހުއްޓުވައިފައެވެ. މަޖިލީސް ލިބުމުން ބުނި ކޮންމެ ކަމެއް ކޮށްދޭނަމޭ ރައީސް އިބްރާހިމް މުހައްމަދު ސޯލިހު ވިދާޅުވިއެވެ. މަޖިލީސް ލިބުމުން ރައީސްވެސް އެބުނެވުނު ވާހަކައެއް ހަނދާނެއް ނެތެވެ. ނުވިތާކަށް ސިޓީ ކައުންސިލުންވެސް އެއްޗެކޭ ބުނަން ނުކެރި ތިބީ ބިރުންނެވެ. ޕާޓީގެ ލީޑާޝިޕް ހިތްހަމަ ނުޖެހޭނެތީއެވެ. ޕާޓީއަކުން ކައުންސިލް ހިންގަން އުޅޭނަމަ އެއްވެސް ކައުންސިލެއް ތަރައްގީ ނުވާނެއެވެ. ލަތީފުގެ މޭޔަރު ކަމުގައި މަޑަކުން ނުހުންނާނަމެވެ. އެކަން ކުރުމަށް ރައްޔިތުންނާއެކު ނުކުންނާނަމެވެ. ރައީސްގެ އެ ވައުދު ފުއްދަންޖެހޭނެއެވެ. އައްޑޫ ރައްޔިތުން ބޭނުންވާ ހުރިހާ އިގުތިސާދީ ތަރައްގީއެއް ކުރަން ޖެހޭނެއެވެ. އެފަދަ ގާބިލުކަމެއް ހުރީ ލަތީފުގެ ކިބައިގައެވެ. ބަސްބުނަން ކެރޭނެ އެންމެންގެ މޭޔަރަކަށްވާނީ ލަތީފެވެ. ވަކި ކުލައަކަށް ނުބަލައި ހުރިހާ ރައްޔިތުންގެ ހައްގު މިންވަރު ހޯދުމަށް ކެރޭނެއެވެ.\nއައްޑޫގެ އިގިތިސާދީ ލޭނާރަކީ މަސްވެރިކަމެވެ. އެމީހުންނަށް ބޭނުންވާ ކަންކަން ފުރިހަމައެއް ނުވެއެވެ. ސިޓީ ކައުންސިލުން މިހާތަނަށް އެކަމަށް ހައްލެއް ހޯދުމަށް ކުރި ކަމެއް ނެތެވެ. މަސްވެރިންގެ ހައްގުގައި ބަހެއް ބުނެލާކަށް ނުކެރެއެވެ. ލަތީފު މޭޔަރު ކަމުގައި މަސްވެރިން ބާނާ މަހަށް ބަރާބަރަށް ހަމަ އަގު ހޯދައިދޭނަކަމީ ޔަގީން ކަމަކެވެ. މަސްވެރިންނަށް ލޯނު ލިބޭނެ އިންވެސްޓްމަންޓް ބޭންކެއް ގެނައުމަކީ މުހިއްމު ކަމެކެވެ. އެކަން ކުރުމުގެ ވިސްނުމާއި ގާބީލުކަން ހުރީ ލަތީފުގެ ކިބައިގައެވެ. ކޮންމެ ރަށެއްގެ ބަނދަރުގައި މަސްވެރިންނަށް ހާއްސަ ތަނެއް ކަނޑައަޅާނަމެވެ. އަދި މަސްމާރުކޭޓެއް ހަދައި އެތަނުން މަސްވެރިންނަށް ބޭނުންވާ އައިސް ލިބޭނެ އިންތިޒާމު ހަމަޖައްސާ ދޭނަމެވެ. އެތަނުގައި ސްޓޯރޭޖް ހަދައި މަސްވެރިން ބާނާ މަސް ރައްކާކުރެވޭނެ އިންތިޒާމު ހަމަޖައްސާނަމަވެ. ފާހަނާ ބަރިއަކާ އަދި ބޯފެން ލިބޭނެ އިންތިޒާމު ހަމަޖައްސައިދޭނަމެވެ. މަސްވެރިން ކިރާމަހަށް ދުވަހުން ދުވަހަށް ފައިސާ ލިބޭނެ އިންތިޒާމު ހަމަޖެހޭނެއެވެ. މަސްވެރިންނަށް ބޭނުންވާ ހުރިހާ ސާމާނެއް ފަސޭހަކަމާއެކު ގަންނަން ލިބޭނެ ފިހާރަތައް ހުންނާނެއެވެ. އަދި އޭޓީއެމްއެއްގެ ހިދުމަތް ބަނދަރު ސަރަހައްދުން ލިބޭނެއެވެ. ކެފޭތައް ހަދައި، މަސްވެރިން ހިތްހަމަ ޖައްސައިލާނެ މައިޒާންތައް ހުންނާނެއެވެ. ކޯޕަރޭޓް ކުންފުންޏެއް އުފައްދައި މަސްވެރިން ބާނާ މަސް ގަނެ، އެ މަސް ބްރޭންޑުކޮށް ރާއްޖޭގެ ކަންކޮޅުތަކަށް ވިއްކޭނެ އިންތިޒާމު ހަމަޖައްސައިދޭނަމެވެ. މިއީ ވަރަށް ފަސޭހައިން ކުރެވޭނެ ކަންކަމެވެ. އެކަންކަން ކުރުމުގެ ހުނަރު އެބަހުއްޓެވެ. މާސްވެރިންގެ ހާލު ގާތުން ބަލާނަމަވެ.\nދަނޑުވެރިކަމަކީ އައްޑޫގައި ފުޅާ ދާއިރާއެއްގައި ކުރެވިދާނެ މަސައްކަތަކެވެ. ދަނޑުވެރިންނަށް ބޭނުންވާ ފަސް، ގަސްކާނާ އަދި އެހެނިހެން ހުރިހާ ސާމާނެއް ސިޓީ ކައުންސިލްގެ ކޯޕަރޭޓް ކުންފުނިން އަގުހެޔޮކޮށް ލިބޭނެ އިންތިޒާމު ހަމަޖައްސައިދޭނަމެވެ. އަދި ހައްދާ ހުރިހާ ބާވަތްތައް ބްރޭންޑްކޮށް އެކި ސަރަހައްދުތަކަށް ފޮނުވައި އެތަކެތީގެ ހަމަ އަގު ހޯދައިދޭނަމެވެ. އަދި ކޮންމެ މީހަކީ ގޭގައި ކޮންމެވެސް މަސައްކަތެއްކޮށް އެ އުފައްދާ ތަކެތި ކޯޕަރޭޓުން ގަނެ ބްރޭންޑްކޮށް ވިއްކުމުގެ ހުރިހާ ކަމެއް ކުރާނަމެވެ. އައްޑޫއަށް ހާއްސާ ރެޑީމޭޑް ސްނެކްސްތައް އުފައްދާ އޭގެ މާކެޓެއް ގާއިމުކުރާނަމަވެ.\nއައްޑޫގައި ކުރާ އުމްރާނީ ހުރިހާ މަސައްކަތެއް ކުރުމަށް އިންފްރާސްޓްރަކްޗާ ކޯޕަރޭޝަނެއް ގާއިމުކުރާނަމެވެ. އެއީ އައްޑޫގެ ޕްރޮޖެކްޓުތައް ހިންގުމަށެވެ. އައްޑޫގައި ހިންގާ ސަރުކާރުގެ ހުރިހާ އުމްރާނީ މަސައްކަތެއް ކުރާނީ އެ ކޯޕަރޭޝަނުންނެވެ. ބޭނުމަކީ އައްޑޫގެ ތަރައްގީއަށް ކަނޑައަޅާ ފައިސާ އައްޑޫއިން ބޭރުވިޔަ ނުދީ ހިފަހެއްޓުމެވެ. މިހާރު މިކުރާ ކަމަކީ އައްޑޫގެ މަސައްކަތް އެހެން ބަޔަކު އައިސް ކޮށްފަ ފައިސާކޮޅު ހިފައިގެން ދަނީއެވެ. އޭގެން އެންމެ ލާރިއެއްވެސް އައްޑޫގެ އިގުތިސާދަކަށް ނުވަދެއެވެ. އައްޑޫ އިންފްރާސްޓްރަކްޗާ ކޯޕަރޭޝަނުން މަސައްކަތްކުރަން ފެށީމަ ޕްރޮޖެކްޓުތަކުގެ ފައިސާވެސް އެނބުރޭނީ އައްޑޫގެ އިގުތިސާދުގެ ތެރެއަށެވެ. އެ ކޯޕަރޭޝަނުގައި މުޅިންވެސް މަސައްކަތް ކުރާނީ އައްޑޫ ރައްޔިތުންނެވެ. ތަކެތި ގަންނާނީ އައްޑޫގެ ވިޔަފާރިވެރިން އަތުންނެވެ. މީގެ ސަބަބުން އައްޑޫގެ އިގުތިސާދު އިންތިހާއަށް ކުރިއަށް ޖެހޭނެއެވެ. އައްޑޫގެ މަގު ހެދުމާއި އައްޑޫގެ ބިންހިއްކުމާއި ރިސޯޓު ހަދާނީ މި ކޯޕަރޭޝަނުންނެވެ. އަދި މި ކޯޕަރޭޝަން ފުޅާކޮށް މުޅި ރާއްޖޭގެ އެކި ކަންކޮޅުތަކުގެ ޕްރޮޖެކްޓުތައް ނަގައި 100 ޕަސަންޓް ފައިދާ ނުކުންނަ ކޯޕަރޭޝަނަކަށް ހަދާނަމެވެ. މިހާރުގެ ކައުންސިލްގެ މިފަދަ ތަސައްވަރެއް ނެތެވެ. އަދި މޭޔަރު ކަމަށް ކުރިމަތިލާ އެހެން ކެންޑިޑޭޓުންގެވެސް މިފަދަ ތަސައްވަރެއް ނެތެވެ. ގާބިލުކަންވެސް ހުރީ ލަތީފުގެ ކިބައިގައެވެ.\nއައްޑޫގެ 20 އަހަރުވާ ކޮންމެ ރައްޔިތަކަށް ވަޒީފާގެ ފުރުސަތު ލިބޭނެކަން ކަށަވަރުކުރުމަކީ ކައުންސިލްގެ ޒިންމާއެކެވެ. އެކަމަކީ ތިމަންނަމެންނާ ބެހޭ ކަމެއް ނޫނޭ އެކަމަށް ވަކި މުއައްސަސާއެއް އެބަހުއްޓޭ ބުނެ މޭޔަރު މަޑުން ހުރެގެން ނުވާނެއެވެ. ވަޒީފާގެ މާކެޓް ބަލައި އެތަންތަނުން އައްޑޫގެ ރައްޔިތުންނަށް ފުރުސަތު ލިބޭނެ އިންތިޒާމު ހަމަޖެއްސުމަކީ އަޅުގަނޑުގެ މޭޔަރު ކަމުގައި މޭޔަރުގެ ޒިންމާއެކެވެ. ވަޒީފާއަށް ވަންނަ ކޮންމެ މީހަކަށް ގޯއްޗެއް ލިބޭނެއެވެ. ގޯއްޗާއެކު ލީސިން ފައިނޭންސް އުސޫލުން ލޯނެއްގެ ދަށުން އެމީހަކު ބޭނުންވާ ވައްތަރެއްގެ ގެއެއް އެޅުމުގެ ފުރުސަތު ލިބޭނެއެވެ. އެކަމުގެ ފުރިހަމަ ދިރާސާއެއްކޮށް އެކަމުގެ ސިޔާސަތު ކަނޑައަޅައި އެކަން ރައްޔިތުންނަށް ފަހިކޮށްދިނުމަކީ ކައުންސިލްގެ ޒިންމާއެކެވެ. ގޯތި ހޯދަން މީހަކާ އިނދެ ދަރިން ތެބޭކަށް ލާޒިމު ނުކުރާނަމެވެ. ދިރިއުޅުމުގެ ހައްގަކީ އިންސާނީ ހައްގަކެވެ. އެ ހައްގު މިހާރު އޮންނަނީ ނިގުޅައިގެންފައެވެ. އަޅުގަނޑުގެ މޭޔަރު ކަމުގައި ރައްޔިތުންނަށް މިކަމުގެ ޔަގީންކަން އޮންނާނެއެވެ.\nއައްޑޫ ހޮސްޕިޓަލަކީ ޒަމާނީ ހޮސްޕިޓަލަކަށް ހެދުމަކީވެސް ކައުންސިލަރުގެ ޒިންމާއެކެވެ. އެކަން ކުރުމަށް ޕްލޭން ހަދައި އެކަން ކުރުވަން ޖެހޭނީ ކައުންސިލުންނެވެ. އެގޮތުން ރާއްޖޭގައި ނެތް ފެންވަރުގެ ޑައިގްނޯސްޓިކް ސެންޓަރެއް ގާއިމުކޮށް ހުރިހާ ވައްތަރެއްގެ ޓެސްޓު ހަދައި އަދި ތަހުލީލު ކުރާ ލެބޯޓަރީއެއް ގާއިމު ކުރުމަކީ މި މޭޔަރުގެ ތަސައްވަރެވެ. އެކަން ކުރާނެ އިންވެސްޓަރުން މިހާރުވެސް ތިބީ ތައްޔާރަށެވެ. ދުނިޔޭގެ އެކި ހިސާބުގައި ދަންނަ އެކުވެރި އިންވެސްޓަރުން ތިބީ ތައްޔާރަށެވެ.\nއައްޑޫގައި އިންޓަނޭޝަނަލް ޔުނިވާސިޓީއެއް ގާއިމުކޮށް އައްޑޫގެ ދަރިންނަށް އައްޑޫގައި ތިބެގެން ހުރިހާ ދާއިރާއަކުން ކިޔެވުމުގެ ފުރުސަތު ހޯދުމަކީވެސް މޭޔަރު ކުރަން ޖެހޭކަމެކެވެ. އެކަން ކުރުމަށް އިސްނަގައި އެކަން ސަރުކާރާ ގުޅިގެން ކުރަން ޖެހޭނީ ކައުންސިލުންނެވެ. ނުރޯ ދަރިއަކަށް ކިރު ނުލިބެއޭ ބުނާ ބީދައިން އެކަމަށް ކުރަން ނޫޅޭހާ ހިނދަކު އެކަމެއް ނުވާނެއެވެ. ދުނިޔޭގެ ކަންކޮޅުތަކުގައި އައްޑޫގެ ތައުލީމީ ދަރިން އެބަތިއްބެވެ. އެބޭފުޅުންގެ އެހީތެރިކަން ހޯދައި އެބޭފުޅުން އައްޑޫއަށް ގެނަސް އައްޑޫގެ ކުރިމަގު އުޖާލާ ކުރުމަކީ މޭޔަރު ކުރަން ޖެހޭ ކަމަކެވެ. މުޅި ހުރިހާ ރައްޔިތުންގެ ބައްޕައަކީ މޭޔަރެވެ. ބައްޕައަށް ހުރިހާ ދަރިންގެ ރޯ އަޑު އިވެން ޖެހޭނެއެވެ. އަދި އެ ދަރިންގެ މުހުތާދުތައް ފުއްދައިދިނުމަކީ އެއީ ޒިންމާދާރު މުޖުތަމައެއް ބިނާކުރުމުގެ ބިންގަލެވެ. ރާއްޖޭގެ ނެތް ފެންވަރުގެ ތައުލީމީ ނިޒާމެއް އައްޑޫގައި ގާއިމުކުރާނެ ކަމީ ޔަގީން ކަމަކެވެ.\nއައްޑޫގެ ކޮންމެ ރައްޔަތަކީ ވިޔަފާރި ވެރިއަކަށް ހަދަން ޖެހެއެވެ. ގޭގައި ހުރެގެންވެސް ވިޔަފާރި ކުރެވޭނެ މާހައުލެއް ގާއިމު ކުރާނަމަވެ. ކުދި ވިޔަފާރިތައް ކުރިއެރުވުމަށް ލޯނު ލިބޭނެ އިންތިޒާމު ހަމަޖައްސާނީ ސިޓީ ކައުންސިލް ޒިންމާވާ ގޮތަށެވެ. އޭރުން މިހާރު ތިބި ހުރިހާ ކުދި ވިޔަފާރިތައް ފުޅާވެ، ކުރިއަރައިދާނެކަމީ ޔަގީންކަމަކެވެ.\nއަންހެނުންގެ ތަރައްގީއަށް މަސައްކަތް ކުރާ ކޮމެޓީގެ ފުރިހަމަ ބޭނުން ހިފަންޖެހެއެވެ. އެމީހުން ތިބޭނީކީ މާލެއިން އިއްޒަތްތެރިން އައުމުން ސައިފޮދު ދޭކަށް ނޫނެވެ. އެކަނބަލުންނަށް ބަޖެޓް އިތުރުކޮށް ވިޔަފާރި ކުރެވޭނެ ފުރުސަތު ހޯދައިދޭނަމެވެ. އަދި އައްޑޫގެ އަންހެނުންގެ ސިޔާސަތު ކަނޑައަޅާނީ އެ ކޮމެޓީންނެވެ. އަންހެނުން ބާރުވެރިކުރުވައި އެކަމަށް ހުރިހާ ކަމެއް ކުރުމަށް މަގުފަހި ކޮށްދޭނަމަވެ.\nއައްޑޫ ރައްޔިތުންގެ ރައްކާތެރިކަމާއި ސަލާމަތްތެރިކަން ޔަގީންކުރުމަށް މުޅި އައްޑޫ ސިޓީގައި ކެމެރާ ހަރުކޮށް ފުލުހުން އިތުރުކުރާނަމެވެ. ފުލުހުން އިތުރު ކުރުމުގެ ފުރުސަތު ނުލިބޭނަމަ ސިޓީ ސިކިއުރިޓީން އުފައްދައި ނުވަތަ ސިޓީ ފުލުހުން އުފައްދައި އެކަން ކުރާނަމެވެ.\nއައްޑޫއަކީ ސްމާޓް ސިޓީއަކަށް ހެދުމަށް ކުރަން ޖެހޭ ހުރިހާ ކަމެއް ކުރާނަމެވެ. އައްޑޫއަށް ހާއްސަ އެޕެއް ހަދައި ރައްޔިތުން ހުރިހާ އިދާރީ ހިދުމަތެއް ލިބިގަންނާނީ އަމިއްލަ އަތުގައި އޮންނަ ފޯނުންނެވެ. ސިޓީ ކައުންސިލަށް ކަންކަމުގައި ދާންޖެހޭނީ ހަމައެކަނި އެމީހަކު ގޮސްގެން ކުރަންޖެހޭ ކަންކަމުގައެވެ. ލައިސަންސް އާކުރުމާއި އައިޑީ ކާޑު ހަދަން ދާކަށް ނުޖެހޭނެއެވެ. އަމިއްލަ ފޯނުން އެކަން ކުރެވޭނެއެވެ. އަދި ހިދުމަތް ފުރިހަމަވުމަށް ހޭދާވާނީ މަދު ވަގުތުކޮޅެކެވެ. ހިދުމަތް ނިމުމުން ރައްޔިތު މީހާއަށް ހިލޭ ގެންގޮސްދެވޭނެއެވެ. އަދި ޑިޖިޓަލް ކާޑު ވަގުތުން ލިބޭނެއެވެ. ސިޓީ ކައުންސިލްގައި ހިނގާ ހުރިހާ ކަމެއް އެ އެޕުން ބެލޭނެއެވެ. ޕްރޮޖެކްޓްތަކުގެ ތަފްސީލާއި އަދި ހަރަދު ބަރަދު ހިނގާގޮތާއި މޭޔަރު އެވަގުތަކު ހުރި ހިސާބެއް ރައްޔިތުންނަށް އެނގޭނެވެ. ކަންކަން ކުރުމަށް މޭޔަރު ނައިސްގެން ކަންކަން ނުކުރެވި ނޯންނާނެއެވެ. ކާރިސާއެއް ދިމާވާ އިރަށް ވަގުތުން އެކްޓިވްވާނެ ޓީމުތައް ތިބޭނެއެވެ. މޭޔަރު ނެތިގެން ޕަމްޕް ނުޖެއްސިގެން ތިބޭކަށް ނުޖެހޭނެއެވެ. އައްޑޫ ރައްޔިތުންނަށް ހުރިހާ ދާއިރާއަކުން ފަސޭހަ ލިބި އާމްދަނީ އިތުރުކުރުމަށް ހަމައެކަނި ގާބިލު މީހަކީ ލަތީފެވެ. ލަތީފަށް ވޯޓް ދެއްވައި ލަތީފް މޭޔަރު ކަމަށް އިސްކުރާށެވެ.


AFC Cup ge seedha jaaga club licencee aa gulhifai | Mihaaru\n2017 ވަނަ އަހަރުގެ އޭއެފްސީ ކަޕްގައި ރާއްޖޭގެ މާޒިޔާ ކުޅުނު މެޗެއްގެ ތެރެއިން.-- ފޮޓޯ: ނިޝާން އަލީ/ މިހާރު\nއޭއެފްސީ ކަޕުގެ ސީދާ ޖާގަ ކްލަބް ލައިސަންސްއާ ގުޅިފައި\n20 މެއި 2019 - 12:43 1 comment\nރާއްޖެ އަށް ލިބެމުން އައި އޭއެފްސީ ކަޕްގެ ސީދާ ޖާގަ ދިފާއުކުރާނަމަ މި އަހަރު ހުރިހާ ކްލަބްތަކުން ވެސް އޭއެފްސީގެ ކްލަބް ލައިސަންސިން ކަންތައްތައް ފުރިހަމަކުރަންޖެހޭ ކަމަށް އެފްއޭއެމްގެ ކްލަބް ލައިސަންސިން މެނޭޖަރު އަބްދުﷲ ޝިބާއު (ޝިބާ) ބުނެފި އެވެ.\nމި އަހަރުގެ އޭއެފްސީ ކަޕުން ރާއްޖޭގެ ޓީމުތަކަށް ފުރުސަތު ގެއްލުނީ ލައިސަންސް ނުލިބުމުންނެވެ. ލައިސަންސް ނެތި އޭއެފްސީން ބާއްވާ މުބާރާތްތަކުގައި ނުކުޅެވޭނެ އެވެ. ލައިސަންސް ނުލިބުނީ މުއްދަތު ހަމަވުމުގެ ކުރިން އެ ކްލަބްތަކަށް ދީފައިވާ ލޮގިން އިން އޭއެފްސީގެ ކްލަބް ލައިސަންސިން ސިސްޓަމް (ކްލާސް) އަށް ލިޔެކިޔުންތައް އަޕްލޯޑްކޮށްފައިނުވާތީ އެވެ. ކްލަބްތަކުން ކްލާސް އަށް ލިޔެކިޔުންތައް އެޕްރޫވްކުރާނީ އެފްއޭއެމްގެ ކްލަބް ލައިސަންސިން އޮފިސަރެވެ. އޭއެފްސީ އަށް އެ ލިޔުންތައް ފެންނާނީ އެފްއޭއެމްގެ ކްލަބް ލައިސަންސިން އޮފިސަރު އެ އެޕްރޫވްކުރުމުންނެވެ.\nކްލަބް ލައިސަންސިން ކަންތައްތައް ރަނގަޅުކުރުމުގެ ގޮތުން އެފްއޭއެމުން ވަނީ ކްލަބް ލައިސަންސް މެނޭޖަރަކަށް ވެލެންސިއާގެ ކުރީގެ މެނޭޖަރު ޝިބާ ހަމަޖައްސައިފަ އެވެ. އެފްއޭއެމުން މިހާރު ވަނީ ސަލާމަތީ ފިޔަވަޅެއްގެ ގޮތުގައި މި އަހަރު ރާއްޖޭގެ ޕްރިމިއާ ލީގުގައި ވެސް ކުޅެވޭނީ ކްލަބް ލައިސަންސް އޮންނަ ކްލަބްތަކަށް ކަމަށް ކަނޑައަޅައިފަ އެވެ.\nޓީވީއެމްގެ "ދިވެހި ފުޓްބޯޅަ" ޝޯގައި ވާހަކަ ދައްކަމުން ޝިބާ ބުނީ އެއީ ވަރަށް ރަނގަޅު ނިންމުމެއް ކަމަށާއި ކްލަބް ލައިސަންސިން ކަންތައްތައް ފުރިހަމަނުކޮށް ކުރިއަށްދާން އުޅެފިނަމަ އެކަމުން ފޫނުބެއްދޭވަރުގެ ގެއްލުމެއް ލިބިދާނެ ކަމަށެވެ.\n"މިއީ އަސްލު ވަރަށް ސީރިއަސް މައްސަލަ އެއް. އޭއެފްސީން ލޯކަލް ކްލަބް ލައިސަންސިން ސިސްޓަމްއެއް ތައާރަފް ކުރަންވެސް ވަނީ އަންގާފައި. މިސިސްޓަމް ވާންޖެހެނީ އޭއެފްސީގެ ކުލަބް ލައިސަންސް ސިސްޓަމްއާއި އެއްވަރު ނުވަތަ އެ އަށް ވުރެ މޮޅު ސިސްޓަމެއް. އެކަން ނުކޮށްފިއްޔާ ރާއްޖެއަށް ލިބޭ އޭއެފްސީ ކަޕްގައި ބައިވެރިވުމުގެ ސީދާ ސްލޮޓް ގެއްލިދާނެ. ރާއްޖެއަށް ލިބޭ ކޮލިފައިން ސްލޮޓަކާއި ސީދާ ސްލޮޓެއް. މި ސީދާ ސްލޮޓް ގެއްލިއްޖެޔާ މިވެގެންދާނީ ފޫނުބެއްދޭ ވަރުގެ ގެއްލުމަކަށް،" ޝިބާ ބުންޏެވެ.\n"ކްލަބް ލައިސަންސިން ކަންތައްތައް ރަނގަޅުކޮށް އެބަޖެހޭ. މި ސްލޮޓް ރާއްޖެ ދިފާއުކުރަން. ހަގީގަތުގައި އޮންނަ އުސޫލުގެ ތެރެއިން މި ކަންތައްތައް ކޮށްފިއްޔާ މިއީ މާ އުނދަގޫ މަސައްކަތެއް ނޫން."\nމި މަހުގެ ނިޔަލަށް ކްލަބް ލައިސަންސިން ކަންތައްތައް ފުރިހަމަކުރަން ކްލަބްތަކަށް އަންގާފައިވާއިރު، އެކަމަށް ގިނަ ގޮތްގޮތުން އެފްއޭއެމުން ވެސް އަންނަނީ އެހީތެރިކަން ފޯރުކޮށްދެމުންނެވެ. އަދި އަންނަ މަހު އޭއެފްސީގެ ޓީމެއް ވެސް ކްލަބް ލައިސަންސިން ކަންތައްތައް ބެލުމަށް އަންނަ ގޮތަށް ހަމަޖެހިފައިވާ ކަމަށް އެފްއޭއެމުން މައުލޫމާތުދެ އެވެ.\nރާއްޖޭގެ ކްލަބްތަކުން ކްލަބް ލައިސަންސިން ކަންތައްތައް ފުރިހަމަކުރަން ބޭނުންވަނީ އޭއެފްސީ ކަޕްގައި ވާދަކުރަން ޖެހޭނަމަ ކަމަށާއި އެކަން ބަދަލުވާން ޖެހޭ ކަމަށް އެފްއޭއެމުން މީގެ ކުރިން ވަނީ ބުނެފަ އެވެ. އަދި ކްލަބް ލައިސަންސިންގެ ކަންތައްތައް ފުރިހަމަކުރުމުގައި ކްލަބްތަކަށް އެންމެ ދަތިތަކެއް ކުރިމަތިވަނީ ކުޅުންތެރިންގެ މެޑިކަލް އާއި އޮޑިޓްކުރުމުގައި ކަމަށާއި މި ދެ ކަންތައްތަކަށް އެފްއޭއެމުން އެހީތެރިކަން ފޯރުކޮށްދޭނެ ކަމަށް އެ އިދާރާއިން ވަނީ ބުނެފަ އެވެ.\nމި ފަހަރު ރާއްޖޭގެ އެއްވެސް ކްލަބެއް އޭއެފްސީ ކަޕްގައި ވާދަނުކުރާއިރު ފުޓްބޯޅަ ފޯމެޓަށް ވަނީ ބަދަލު ގެނެސްފަ އެވެ. އަންނަ މަހު ފަށާ ފުޓްބޯޅަ ސީޒަން ނިމޭނީ އަންނަ އަހަރު ފެބްރުއަރީ މަހުގަ އެވެ. އަންނަ އަހަރުގެ އޭއެފްސީ ކަޕުން ފުރުސަތު ދޭނެ ކަމަށް ބެލެވެނީ މިދިޔަ އަހަރުގެ ލީގު ޗެމްޕިއަން ޓީސީ ސްޕޯޓްސް ކްލަބަށާއި ލީގުގެ ދެ ވަނަ އަށް ދިޔަ މާޒިޔާ އަށެވެ. ކްލަބްތަކާ އެކު ބޭއްވި މަޝްވަރާއާ އެކު މިދިޔަ އަހަރުގެ އެފްއޭ ކަޕާއި ޕްރެޒިޑެންޓްސް ކަޕް ނުބާއްވަ އެވެ.\nއިތުރު ލިޔުންތައް އޭއެފްސީ ކަޕް އެފްއޭއެމް


ކޯވިޑް-19 : އިންޑިއާގެ ހޯމް މިނިސްޓަރ ޕޮޒިޓިވްވެ ހޮސްޕިޓަލްގައި އެޑްމިޓްކޮށްފި ކޯވިޑް-19 : އިންޑިއާގެ ހޯމް މިނިސްޓަރ ޕޮޒިޓިވްވެ ހޮސްޕިޓަލްގައި އެޑްމިޓްކޮށްފި\nކޯވިޑް-19 : އިންޑިއާގެ ހޯމް މިނިސްޓަރ ޕޮޒިޓިވްވެ ހޮސްޕިޓަލްގައި އެޑްމިޓްކޮށްފި\nއިންޑިއާގެ ހޯމް މިނިސްޓަރ އަމިތް ޝާޙް\nއިންޑިއާގެ ހޯމް މިނިސްޓަރ އަމިތް ޝާހް ކޯވިޑް-19އަށް ޕޮޒިޓިވްވެ ހޮސްޕިޓަލްގައި އެނޑްމިޓްކޮށްފިއެވެ. އަމިތް ޝާހް، ހަރިޔާނާގެ ގުރްގާއުންގެ މެދަންތާ ހޮސްޕިޓަލްގައެވެ.\nއިންޑިއާގެ ނޫސްތަކުން ވަނީ 55 އަހަރުގެ އަމިތް ޝާޙް މީގެ ދެދުވަސްކުރިން ސަރުކާރުގެ ކެބިނެޓް ބައްދަލުވުމެއްގައި ބައިވެރިވެފައިވާކަމަށެވެ. މި ސަބަބައްޓަކައި އަމިތް ޝާޙްގެ ކޮންޓެކްޓް ޓްރޭސް ކުރުމުގެ މަސައްކަތް ވަރަށް ބާރު ސްޕީޑެއްގައި ކުރިއަށްދާއިރު، އިންޑިއާގެ ހޯމް މިނިސްޓަރާއި ބައްދަލުވި އެންމެން ހޯމް އައިސޮލޭޓްވުމަށް ވަނީ އަންގާފައެވެ.\nއަމިތް ޝާހް ވަނީ އޭނާ ކޯޑް-19އަށް ޕޮޒިޓިވްވިކަން ހާމަކުރައްވައި ޓުވީޓްވެސްކުރައްވާފައެވެ. އޭނާގެ ޓުވީޓްގައި ވަނީ އޭނާގެ ކިބައިން ބަލީގެ އަލާމަތްތައް މީގެ2ދުވަސްކުރިން ފެނުމުން ބައްޔަށް ޓެސްޓްކުރެއްވިކަމަށެވެ. އޭނާގެ ސިއްޙީ ހާލުކޮޅު އަދި ރަނގަޅުކަމަށާއި، އެޑްމިޓްވާން ނިންމީ އޭނާގެ އުމުރުގެ ސަބަބުން އިތުރު އުނދަގޫތަކެއް ކުރިމަތިވެދާނެކަމަށް ބައްލަވައި ޑޮކްޓަރުންގެ ޓީމުގެ އިރުޝާދާއެކު ކަމަށްވެސް ވިދާޅުވެފައިވެއެވެ. އަމިތް ޝާހް ވެގެން ގޮސްފައި މިވަނީ މިހާތަނަށް އިންޑިއާއިން މި ބައްޔަށް ޕޮޒިޓިވްވި އެންމެ އިސްމަޤާމުގެ ބޭފުޅާއަށެވެ.\nއަމިތް ޝާޙް ބައްޔަށް ޕޮޒިޓިވްވިކަން ހާމަކުރުމުން، އެ ޤައުމުގެ ޔޫނިއަން މިނިސްޓަރެއްކަމަށްވާ ބާބުލް ސުޕްރިއޯ ވަނީ އޭނާ އަމިތް ޝާހާ ބައްދަލުވިކަން ހާމަކޮށް ސެލްފް އައިސޮލޭޓްވެފައިވާކަން ހާމަކޮށްފައެވެ. އަދި އޭނާ މިހާރު ދިރިުޅެމުންދަނީ އާއިލާއާ ވަކިން ކަމަށާ ބައްޔަށް ޓެސްޓްކޮށްފައިވާކަމަށްވެސް އޭނާ ވިދާޅުވިއެވެ.\nއިންޑިއާގެ އުއްތަރް ޕްރަދޭޝްގެ ސްޓޭޓް މިނިސްޓަރ ކަމާލް ރާނީ ވަރުން ވަނީ މިއަދު ހެނދުނު ކޯވިޑް-19 ބަލީގައި އަވަހާރަވެފައެވެ. ޢުމުރުން 62 އަހަރުގެ ސްޓޭޓް މިނިސްޓަރ އަވަހާރަވެފައިވަނީ ލަކްނައުގެ ސަންޖޭ ގާންދީ ޕޯސްޓްގްރެޖުއޭޓް އިންސްޓިޓިއުޓް އޮފް މެޑިކަލް ސައިންސެސްގައެވެ.\nއިންޑިއާއަކީ މިހާރު ދުނިޔޭގައިވެސް މި ބަލި އެންމެ ބާރަށް ފެތުރެމުންދާ އެއް ޤައުމެވެ. އެގޮތުން މިހާތަނަށް އައިރު އެޤައުމުގެ ސަތާރަ ލައްކައަށްވުރެ ގިނަ މީހުންނަށް ވަނީ މި ބަލި ޖެހިފައެވެ.


KEYONIRU: Addu gi alhaa "Raees Nasheed Bridge"! – adduLIVE\nކެޔޮނިރު: "އައްޑޫސިޓީ ގައި އަޅާ "ރައީސް ނަޝީދު ބުރިޖް"!\n1 Sep 18, 2018, 20:09 މުހައްމަދު ބުޝްރީ\nއަހަރަކީ 2023 އެވެ. އެއީ އެއަހަރުގެ އޮގަސްޓް މަހުގެ 28 ވާ ހޯމަ ދުވަހުގެ ހަވީރުގެ ވަގުތެވެ. ރައީސުލް ޖުމްހޫރިއްޔާ އޮނަރަބަލް އަލްފާޟިލް އިބްރާހިމް މުހައްމަދު ސޯލިހްގެ އަތްޕުޅުގައި އޮތް ސްމާރޓް ޓެބްލެޓެއްގެ ފިތަކަށް ފިތާލެއްވުމާ އެކު އައްޑޫސިޓީގެ "ރައީސް ނަޝީދް ބްރިޖް" ހުޅުވިގެން ދިޔައީ އެވެ.\nމިބްރިޖަކީ ކަނޑިހެރަގެ ދެފަރާތުން އޮތް ދެ ކަނޑުއޮޅި މަތިން އަޅާފައިވާ ބުރިޖެކެވެ. ބްރިޖްގެ އަނެއްބަޔަކީ ހަޤީގަތުގައި ބްރިޖެއް ނޫނެވެ. އެއީ ބިން ހިއްކައިގެން އަޅާފައިވާ ހައިވޭ އެކެވެ. ކަނޑިހެރައިގެ ދެފަރާތުން އޮތް ކަނޑުއޮޅި ހިއްކައިގެން އަޅާފައިވާ ބްރިޖްގެ ދިގުމިނަކީ ގާތްގަނޑަކަށް އެއް ކިލޯ މީޓަރެވެ. އެއީ ސިނަމާލެ ބްރިޖަށް ވުރެ ކުރު ބްރިޖެކެވެ. ހަވީރުގެ ރަތްވިލާގެ އަސަރު އުޑުމަތިން އެވަގުތު ފެނެއެވެ. އަސުރުމާ ކުލައިގެ ވިލާތަކުގެ ކުލަ ކެނޑި، އުޑުމަތިން ފެންނަނީ ރީނދުލާއި ރަތްކުލައިގެ ވިލާތަކެވެ. ބްރިޖުގެ ދެފަރާތުން ފެހި ކުލައިގެ ގަސްތައް ފޯދިގެން އަރާފައި ހުއްޓެވެ. ބްރިޖް މަތީގައި ތިބި ރައްޔިތުންނަށް އައްޑު އަތޮޅު ހިތަދޫ ފަރުމަތިން އޮމާން ރާޅުތައް އައިސް ބްރިޖް ކައިރިއަށް ބީއްސާލާ މަންޒަރު ފެނެއެވެ. ކޯލިޝަންގެ ފަސްއަހަރުގެ ރިއާސީ ދައުރު ނިމިގެންދާ އިރު އައްޑޫ ސިޓީ ވަނީ މުޅި ރާއްޖޭގެ "ބަގީޗާ ސިޓީ" ގެ ގޮތުގައި ތަރައްގީ ކުރެވިފައެވެ.\nމީދޫ އާއި ހިތަދޫގެ ފަޅުން ބިން ހިއްކައިގެން ކޮންޓެއިނަރ ބަނދަރު ހަދައި، ހިއްކި ބިމުގައި ރިސޯޓާއި ހޮޓެލް އަދި ގެސްޓް ހައުސް އާއި ތަފާތު ފެކްޓަރީ ތައް ވަނީ އަޅައި ނިންމާފައެވެ. އައްޑޫގެ ރަށް ތަކުގެ މަގުތައް ވަނީ ތާރު އަޅައިގެން ޒަމާނީ ފެންވަރަށް ހަދައި ނިންމާފަ އެވެ. އަތޮޅުގެ ރަށްރަށުގެ ފުއްޓަރު ފަރާތުން މަގު ހަދައި، އެމަގުތަކުން ދަތުރު ކުރާ އިރު މޫދު ފެންނަ ގޮތަށް ތަރައްގީ ކޮށް، އެމަގުތަކުގައި ހިތްފަސޭހަ މައިޒާން ތަކެއް ވަނީ ހަދައިފައެވެ.\nސިޓީގެ ވެރިކަން ކުރާ ރަށް ހިތަދޫގައި 2000 މީހުންގެ ޖާގައިގެ އިސްލާމިކް ލައިބްރަރީ އަކާއި އެކު ބޮޑު ސިންގާ އިސްލާމީ މަރުކަޒެއް ވަނީ ހަދައި ހުޅުވާފައެވެ. މި އިސްލާމީ މަރުކަޒު މީގެ އެއް އަހަރު ކުރީން 2022 ވަނަ އަހަރު ހުޅުވި އިރު އެތަނުގެ ރަސްމީ ނަމަކަށް ދީފައި ވަނީ "ޝެއިޙް އިމްރާން އިސްލާމިކް ސެންޓަރ،" އެވެ!\nއަތޮޅުގެ ޒުވާނުން މަސްތުވާ ހިކި ތަކެެއްޗާއި ދިޔާ ތަކެތިން ސަލާމަތްކޮށް ދިނުމަށް ޓަކައި ޒަމާނީ ފެންވަރުގެ ރީހެބިލިޓޭޝަން ސެންޓަރެއްވަނީ އައްޑޫސިޓީގައި ހުޅުވާފައެވެ. އެއް އިމާރާތަކުން، ފަސޭހަ ކަމާއި އެކު އައަޑޫގެ ރައްޔިތުނަނަށް ހިދުމަތް ދެވޭނެ މަގު ފަހިކުރުމުގެ ގޮތުން ދިހަބުރީގެ އުސް އޮފީސް އިމާރާތެއް ވަނީ އައްޑޫ ސިޓީ ކައުންސިލާ އިންވެގެން އޮތް ބިމުގައި ހަދައި ނިންމާފައެވެ. މި އޮފީސް އިމާރާތުގެ ނަމަކީ "މާރަނގަ އޮފީސް ކޮމްޕްލެކްސް" އެވެ!\n"ރައީސް ނަޝީދް ބްރިޖް" ހުޅުވައިދެއްވުމަށް ރައީސް އިބްރާހިމް މުހައްމަދު ސޯލިހް އައްޑޫ ސިޓީއަށް ވަޑައިގަތީ އެއަރބަސް އޭ-380 ގެ ބިޔަ މަތިންދާ ބޯޓެއްގަ އެވެ. އެބޯޓް ޖެއްސި ގަން އިންޓަރނޭޝަނަލް އެއަރޕޯރޓްގެ ނަން ދާދި ފަހުން ވަނީ "މައުމޫން އަބްދުލް ޤައްޔޫމް އިންޓަރނޭޝަނަލް އެއަރޕޯރޓް"، މިނަމަށް ބަދަލު ކޮށްފައެވެ. އެއެއަރޕޯރޓްގައި ޒަމާނީ ފެންވަރުގެ ސީޕްލޭން ބޭސް އަކާއި އިންފްލައިޓް ކޭޓަރިންގެ ހިދުމަތްދޭނެ ތަނަކާއި އެއަރޕޯރޓް ލައުންޖް ތަކާއި، ރެސްޓޯރެންޓް ތަކާއި، ޑިއުޓީ ފްރީ ފިހާރަތައް ހުއްޓެވެ. "ރައީސް މައުމޫން އަބްދުލް ޤައްޔޫމް އިންޓަރނޭޝަނަލް އެއަރޕޯރޓް" އަށް ދުނިޔޭގެ ފަސް މަންޒިލަކުން ދުވާލަކު މަދުވެގެން ފަސް ޝެޑިއުލް ފްލައިޓް ޖައްސައެވެ.\nހިތަދޫ އިން މީދޫ އަށް އަޅާފައިވާ "ރައީސް ނަޝީދް" ބްރިޖް ހުޅުވައި ދެއްވުމުގެ އުފާވެރި ރަސްމިއްޔާތަށް ފަހު ރައީސް އިބޫ ސޯލިހް މިރޭ މަޑުކޮށް ލެއްވުމަށް ހަމަޖެހިފައިވަނީ ގަމުގައި ހަދާފައިވާ ތަފާތު ތިން ފެންވަރުގެ ތިން ހޮޓާލުގެ ތެރެއިން ފައިވް ސްޓާރ ފެންވަރަށް ހަދާފައިވާ ބޮޑު ހޮޓެލްގައެވެ. މާދަމާ (އަނގާރަ ދުވަހު) ހަމަޖެހިފައިވާ ގޮތުން އެމަނިކުފާނު ހުޅުވައި ދެއްވާނީ ގަމުގައި ހަދާ ނިމިފައިވާ (ބޮޑެތި ފަސިންޖަރު ލައިނަރ ގާތް ކުރެވޭ ވަރުގެ) ކްރޫސް ޝިޕް ޓަރމިނަލް އެވެ. އެރަސްމިއްޔާތަށްފަހު ބިލެތް މީރުކޮށްލެއްވުމެއް ހަމަޖެހިފައި ވަނީ ގަމުގެ ދޫގެސް ގައި ހަދައިގެން މިހާރު ހިންގަމުންދާ "މެރިނާ ހޮޓެލް" ގައެވެ.\nއެއަށްފަހު މީގެ އެއްއަހަރު ދުވަސް ކުރީން ގަމުގައި ހުޅުވުން އެއަރކްރާފްޓް އިންޖިނއަރިންގް ކޮލެޖް އާއި ޕައިލެޓް ޓްރެއިނިންގް ސެނަޓަރުގެ މިއަހަރުގެ ދަސްވެނިވުމުގެ ހަފްލާގައި ރައީސް އިބްރާހިމް މުހައްމަދު ސޯލިހް ތަގްރީރު ކުރެއްވުމަށް ހަމަޖެހިފައި ވެއެވެ. މިތަގްރީރްގައި، އައްޑޫސިޓީ ގައި އިންވެސްޓްމެން މިހާރަށް ވުރެވެސް އިތުރު ކުރުމުގެ ގޮތުން އިތުރު ޓެކްސް ބްރޭކްތަކެއް އިއުލާން ކުރައްވާނެ ކަމަށް ރައީސްގެ ތަރުޖަމާން ވިދާޅުވެފައި ވެއެވެ. މިއީ އައްޑޫ ސިޓިގައި މީގެ ދެއަހަރު ކުރީން 2021 ގައި ހުޅުވުނު ބައިނަލްއަޤްވާމީ ޓަރާންސްޝިޕްމެންޓް ބަނަދަރުގެ ވިޔަފާރިވެސް އިތުރުކޮށް އައްޑޫސިޓީގެ އިގްތިސޯދް އިތުރު ހަރުފަތެއް މައްޗަށް ގެންދިއުމުގެ ގޮތުން އިއުލާން ކުރެވޭ ޓެކްސްބްރޭކެއްކަމުގައި ރައީސްގެ ތަރުޖަމާން ވިދާޅުވިއެވެ.\nމީގެ ދެއަހަރު ކުރީން 2021 ގައި އައްޑޫސިޓީގައި ހުޅުވުނު، މިދެންނެވި ބައިނަލްއަޤްވާމީ ޓަރާންސްޝިޕްމެންޓް ބަނދަރުގެ ރަސްމީ ނަމަކީ "ޤާސިމް އިބްރާހިމް އިނަޓަރނޭޝަނަލް ޓްރާންސްޝިޕްމެންޓް ޕޯރޓް" އެވެ. މިއީ ޤާސިމް އިބްރާހިމް ދިވެހި ރާއްޖެއަށް ކޮށްދެެވާފައިވާ ތަފާތު ޙިދްމަތަތަކުގެ އަގު ވަޒަން ކުރުމުގެ ގޮތުން އަމަނިކުފާނަށް އެރުވުނު ޝަރަފްވެރިކަމުގެ ރަމްޒީ ހަދިޔާއެކެވެ.\nރައީސް އިބްރާހިމް މުހައްމަދު ސޯލިހްގެ ޒައާމްތުގައި އައްޑޫ ސިޓީ އަށް ތަރައްޤީގެ ގިނަގުނަ ކަންތައް ތަކެއް ވަނީ ކޮށް ދެއްވާފައެވެ. ޢެގެ ތެރޭގައި 2019 ވަނަ އަހަރު ރައީސް ހުޅުވައި ދެއްވި "ޑރ.ދޮންތުއްތު ސަދަން ރީޖަނަލް ހޮސްޕިޓަލް" ހިމެނެއެވެ. މިއީ އެމް.އާރ.އައި އަދި ސީ.ޓީ.ސްކޭން ފަދަ ޒަމާނީ މުހިއްމު ހިދްމަތްތަކާއި އެކު ހުޅުވާފައިވާ ފުރިހަމަ ޓާރޝަރީ ހޮސްޕިޓަލެކެވެ. ޑރ.ދޮންތުއްތު ސަދަން ރީޖަނަލް ހޮސްޕިޓަލް ގައި ޒަމާނީ ފެންވަރުގެ ޓްރޯމާ ސެންޓަރަކާއި ނަފްސާނީ ބަލިތަކަށް ފަރުވާދެވޭނެ ވަސީލަތްތަކާއި ޕެރަމެޑިކްސް އާއި އެކު ޒަމާނީ އެމްބިއުލޭންސްގެ ހިދްމަތް ލިބެން އެބަހުއްޓެވެ. ހަމަ އެފަދައިން ކުރީގެ ހިތަރޫ ރީޖަނަލް ހޮސްޕިޓަލް (އެޗް. އާރ.އެޗް) މިހާރު ވަނީ ޕްރައިވެޓައިޒް ކޮށް "އޭ.ޑީ.ކޭ އައްޑޫ ސިޓީ ހޮސްޕިޓަލް" ގެ ގޮތުގައި ހުޅުވާފައެވެ.\nހަމަ އެފަދައިން 2020 ގައި ރައީސް އިބްރާހިމް މުހައްމަދު ސޯލިހް ހުޅުވައިދެއްވި "ފޭދޫ މުފީދް ސްޕޯރޓްސް އެރީނާ" އަކީ ވެސް އައްޑޫސީޓީ އަށް ރައީސް އިބޫ ސޯލިހްގެ ޒައާމަތުގައި ކޮށްދެއްވާފައިވާ ގިނަގުނަ ކަންތައްތަކުގެ ތެރެއިން މުހިއްމު ކަމެކެވެ. ވޮލީ ކޯޓް، ބާސްކެޓް ކޯޓް، ޓެނިސް ކޯޓް ފަދަ ކޯޓް ތަކާއި، ފުޓްބޯޅަ ދަނޑު ފަދަ ދަނޑު ހިމެނޭ ގޮތަށް ބިނާކޮށްފައިވާ "ފޭދޫ މުފީދް ސްޕޯރޓްސް އެރީނާ" ގެ ބައެއްގެ ގޮތުގައި ފެތުމުގެ ކުޅިވަރު ކުރިއެރުވުމަށް ޓަކައި "ސްވިމިންގ ޕޫލް ކޮމްޕްލެކްސް" އެއް ވެސް ހަދާފައިވެއެވެ. ދިވެހި އަދި ބޭރުގެ ފުޓްބޯޅަ ޓީމުތަކަށް ޓްރެއިނިންގ ކޭމްޕް ހިންގޭނެ ފަދަ ވަސީލަތް ތައް ގާއިމް ވެފައިވާ ފުޓްބޯޅަ ޓްރެއިނިން ކޭމްޕެއް ވެސް މި ސްޕޯރޓްސް އެރީނާގެ ވަކި ބައެއްގެ ގޮތުގައި ހިމެނެއެވެ.\n"ރައީސް ނަޝީދް ބްރިޖް" ހުޅުވައި ދެއްވުމަށް ފަހު، އަދި އޭގެ ފަހުން ބުދަ ދުވަހު ހަމޖެހިފައިވާ ރަސްމީ އެހެން ކަންތައް ތަކަށް ފަހު ރައީސް އާއި އާއިލާ ބުރާސްފަތި ދުވަސް ހޭދަ ކުރެއްވުމަށް ހަމަޖެހިފައި ވަނީ ނުރަސްމީ ޗުއްޓި ދުވަހެއްގެ ގޮތުގައި އައްޑޫގެ "ދިވެހި ރިސޯރޓް" ގަ އެވެ. އެއީ ދިވެހީންނާއި ބިދޭސީ ވޯރކްޕާރމިޓް ހޯލްޑަރުންނަށް ޗުއްޓި ހޭދަ ކުރެވޭ ގޮތަށް އައްޑޫސިޓި ގައި ދެތަރީގެ ފެންވަރަށް ހަދާފައވާ 50 ކޮޓަރީގެ "ދިވެހި ރިސޯރޓް" އެކެވެ. އެތަނުގައި ކެފޭ އަކާއި ރެސްޓޯރެންޓެއް އަދި ވޯޓަރ ސްޕޯރޓްސް އާއި ޑައިވިންގް ސެނެޓަރެއްވެސް ހުރެއެވެ.\nރައީސް އިބްރާހިމް މުހައްމަދު ސޯލިހްގެ ޒައާމަތުގައި އައްޑޫ ސިޓީގައި އިތުރު 8000 ޓޫރިސްޓް އެނދު ނުވަތަ 4000 ޓޫރިސްޓް ކޮޓަރި ވަނީ ތަރައްގީ ކުރެވިފައެވެ. އޭގެ ތެރޭގައި "ހަންކެޑެ" ސަރަހައްދުގައި ހަދާފައިވާ 200 ކޮޓަރީގެ ރިސޯރޓާއި، ހެރެތެރެގެ ދެކުނުން އެރަށާ އެއްފަޅެއްގައި އޮތް "މުލިކެޑެ" ގައި ހަދާފައިވާ 300 ކޮޓަރީގެ ރިސޯރޓް ހިމެނެއެވެ. ރިސޯރޓް، ގެސްޓް ހައުސް، މެރިނާ ހޮޓެލް ފަދަ ތަންތަން ތަރައްޤީ ކޮށް އައްޑުސިޓީ އަށް 4000 ޓޫރިސްޓް ކޮޓަރި އިތުރު ކޮށްފައި ވަނީ ގެސްޓް ހައުސް އާއި ރިސޯރޓް އަދި މެރިނާ ހޮޓެލް ހިމެނޭ ގޮތަށެވެ. މި ބައިތައް ތަރައްޤީ ކޮށްފައިވަނީ މައިގަނޑު ގޮތެއްގައި ބިން ހިއްކައިގެން ނެވެ. 4000 ކޮޓަރި އިތުރު ކުރުމުގެ ގޮތުން އައްޑުސިޓީގެ މީހުން އުޅޭ ހުރިހާ ރަށެއްގައި "ޓޫރިޒަމް ޒޯން" ތަކެއް ކަނޑަ އަޅައި، އެޒޯން ތަކުގައި ވެލިއަޅައިގެން ބީޗް ހަދައި، ހޮޓެލް، ގެސްޓް ހައުސް، މެރިނާ ފަދަ ފަތުރުވެރިކަމުގެ ވަސީލަތްތައް ގާއިމް ކޮށްފައިވަނީ ގަމުގެ ވައިގެ ބަނދަރާއި ގަމުގައިވާ ސީޕްލޭން ބޭސް ދެމެހެއްޓެނިވި ގޮތެއްގައި ތަރައްޤީ ވާނެ ފަދަ ގޮތަކަށެވެ.\nހޯމަ ދުވަހުގެ ހަވީރު ވަގުތުގައި ރައީސް އިބްރާހިމް މުހައްމަދު ސޯލިހް ހުޅުވައި ދެއްވި "ރައީސް ނަޝީދް ބްރިޖް" އާއި އެކު މުޅި އައްޑޫ ސިޓީ ވަނީ އެއްފަސްވެ ތަރައްޤީގެ މުޅިން އައު މަރުހަލާ އަކަށް ދަތުރުފަށާފަ އެވެ. އެއާ އެކު ރައީސް އިބްރާހިމް މުހައްމަދު ސޯލިހް އާއި ނައިބު ރައީސް ފައިސަލް ނަސީމް ވަނީ އިތުރު ފަސް އަހަރުގެ ރިއާސީ ދައުރަކަށް ކުރިމަތި ލެއްވުމަށް، ވިޝަން 2028 ވެސް މިހަފްލާ ތެރޭ އިއުލާން ކުރައްވާ ފައެވެ. އައްޑޫސިޓީ އަށް ވެސް އަދި މުޅި ދިވެހިރާއްޖެ އަށް ވެސް މިވަނީ ތަރައްޤީގެ މުޅިން އައު ގުލްޝަނެއް ފަރިވެ ފޮޅިފައެވެ. މިތަރައްޤީގެ ގުލްޝަނުގެ އިތުރު ފަސް އަހަރުގެ ފެށުން، ނުވަތަ ވިޝަން 2028 އިއުލާން ކުރައްވަން އެންމެ އައުލާކަން ބޮޑުވެގެންވާ ތަނަކީ ދިވެހިރާއްޖޭގެ "ބަގީޗާ ސިޓީ" އެވެ. އާދެ ޒަމާނީ އައްޑޫސިޓީ އެވެ!


Mathindhaaboatakah kulhandhuru ainehge hamalaa eh\nމަތިންދާބޯޓަކަށް ކުޅަނދުރު އައިނެއްގެ ހަމަލައެއް\nމަތިންދާބޯޓު ފުރުމާއި އައުން ލަސް ވުމަކީ ވަރަށް އާންމުކޮށް ދިމާވާ ކަމެއް ނަމަވެސް ބޯޓުން ދަތުރުކުރާ މީހުންނަށް މިއީ އެހާ ހިތްހަމަޖެހޭ ކަމަކަށް ގިނަ ފަހަރަށް ނުވެ އެވެ. މިގޮތަށް ބޯޓު ލަސްވާ ގިނަ ފަހަރު ބުނާނީ ކޮންމެވެސް ޓެކްނިކަލް މައްސަލައެއް ދިމާވީ ކަމަށެވެ. ނަމަވެސް އިންޑިޔާގެ ކަލްކަތާގެ އެއާޕޯޓެއްގައި ޖައްސާފައި އޮތް ވިސްޓާރާ އެއާލައިންގެ ދެ އެއާކްރާފްޓެއްގެ ފުރުން ލަސްވީ ވަރަށް އާދަޔާޚިލާފު މައްސަލައެއް ދިމާވެގެންނެވެ.\nކުޅަނދުރުގެ ބޮޑު އައިންގަނޑެއް އެ ދެ އެއާކްރާފްޓް ހައިޖެކް ކޮށްގެންނެވެ. ޓައިމްސް އޮފް އިންޑިއާ އިން ރިޕޯޓު ކޮށްފައިވާ ގޮތުގައި މިކަމާ ގުޅިގެން ދެ ބޯޓުގެ ފުރުން އެތައް ގަޑިއެއްގެ އިރަށް ލަސްވި އެވެ.\nމިދިޔަ އާދީއްތަ ދުވަހު ހަވީރު 4.00 ހާއިރު ދިއްލީއަށް ދާން އޮތް ވިސްޓާރާ އެއާލައިންގެ ފްލައިޓަށް މިހުން އެރުވުމަށް ދިޔައީ ތައްޔާރު ވަމުންނެވެ. ކުއްލިއަކަށް ކުޅަނދުގެ ބޮޑު އައިނެއް އައިސް މަތިންދާބޯޓުގެ ބޭރުގައި ހާލިހަދާ ގޮތަށް ބޮނޑިއަކަށް ޖަމާވި އެވެ. ނަތީޖާއެއްގެ ގޮތުން މީހުން އެރުވުން މަޑުޖައްސާލުމަށްފަހު މައްސަލަ ހައްލުކުރަން ފަޔާ ސާވިސް ގެންނަން ޖެހުނެވެ.\nއެއާލައިންސްގެ އޮފިޝަލަކު އިންޑިޔާގެ ނޫހަށް ކިޔައިދީފައިވާ ގޮތުގައި އެތައް ލައްކަ ކުޅަނދުރެއް އައިސް މަތިންދާބޯޓުގެ ބޭރުން ވަކި ތަންގަނޑަކަށް ޖަމާވާން ނެގީ މަދު މިނިޓް ކޮޅެކެވެ. އެ ސޮރުމެން މަސައްކަތް ކުރީ މަތިންދާބޯޓުގެ ބޭރުގައި ހާލިހަދަން ކަމަށް ބެލެވޭ ކަމަށް ވެސް އޮފިޝަލް ބުނެފައި ވެއެވެ.\nފަޔާ ސާވިސްގެ މީހުން އައިސް ފެންހޮޅިތަކުން ވަރަށް ބާރު ޕްރެޝަރުގައި ފެން ޖަހަން ފެށުމުން ވެސް ކުޅަނދުރުތައް އެތަނުން ފައްސާލެވުނީ 30 ވަރަކަށް މިނިޓް ފެން ޖެހި ފަހުންނެވެ. މިކަމާ ހެދި ބޯޓު ފުރުން ވަރަށް ބޮޑަށް ލަސްވި ކަމަށް އޮފިޝަލް ބުންޏެވެ.\nއަދި މިވަރުން ވެސް ވިސްޓާރާ އެއާލައިންގެ މަތިންދާބޯޓުތަކުން ކުޅަނދުރުތައް ދުރަށް ފޮނުވާލެވޭ ގޮތެއް ނުވި އެވެ. ފެންޖަހާ ފައްސާލި ކުޅަނދުނުތައް އުދުހިފައި ގޮސް އަނެއްކާވެސް ހަމަ ވިސްޓާރާ އެއާލައިންގެ އެހެން ބޯޓެއްގެ ބޭރުގައި ޖެއްސި އެވެ. ރަންވޭގައި ޕާކްކޮށްފައި އެ ވަގުތު ވަރަށް ގިނަ އެއާލައިންތަކުގެ ބޯޓުތައް ހުރި ނަމަވެސް ކުޅަނދުނުތައް ދެން ވެސް ހާލި ހަދަން ގަސްތުކުރީ ހަމަ ވިސްޓާރާ އެއާކްރާފްޓެއްގެ ބޭރުގަ އެވެ.\nއެސޮރުމެން ޖަމާވެފައިވާ ހިސާބު ބޯކަމުން މަތިންދާބޯޓުގެ އެބައި އޮތީ މުޅިން ފޮރުވިފަ އެވެ. އަނެއްކާވެސް ފްޔާފައިޓަރުން އައިސް ފެންހޮޅިތަކުން ޕްރެޝަރުގައި ފެން ޖަހައިގެން އެ ސޮރުމެން ފައްސާލީ އެވެ. މި ބޯޓަށް ވެސް މިކަމާ ހެދި ފުރުނީ މާ ލަހުންނެވެ.\nކަލްކަތާ އެއާޕޯޓުގެ ޑައިރެކްޓަރު ބުނި ގޮތުގައި ދެ ހާދިސާ ޖެހިޖެހިގެން ހިނގުމުން އެކަން ވަރަށް ރަނގަޅަށް ބަލަމުންދާ ކަމަށެވެ. އެއާޕޯޓާ ކައިރި ހިސާބެއްގައި ކުޅަނދުރުގެ ބޮޑެތި ހާލިތަކެއް ހުރެދާނެކަމަށް ބަލައި މުޅި ސަރަހައްދު ޗެކްކުރި ނަމަވެސް އެފަދަ އެއްވެސް ހާއްޔެއް ފެނިފައި ނުވާ ކަމަށް އޭނާ ބުންޏެވެ. އިތުރަށް މިފަދަ ކަމެއް ދިމާވިޔަ ނުދިނުމަށް އިންސެކްޓިސައިޑް ސްޕްރޭ މުޅި ހިސާބަށް ކުރަމުންދާ ކަމަށް ވެސް ޑައިރެކްޓަރު ބުނެފައި ވެއެވެ.\nމިދިޔަ އަހަރުގެ ސެޕްޓެމްބަރު މަހު ވެސް އިންޑިޔާގެ އެއާޕޯޓެއްގައި ހަމަ މިފަދަ ހާދިސާއެއް ހިނގާފައި ވެއެވެ. އެ ފަހަރު ކުޅަނދުރުތައް ޖަމާވީ އަގަރްތާލާ އެއާޕޯޓުގައި އޮތް އެއާ އިންޑިއާގެ ފްލައިޓެއްގެ ކޮކްޕިޓާ ދިމާލަށް ދިން ކުޑަދޮރެއް ކައިރިއަށެވެ.


Court amurakaa nulai meehun hayyaru kurumuge baaru fuluhunnah dheefi - One Online\n10 ޖުލައި 2021، މާލެ: ކުރީގެ ރައީސުލްޖުމްހޫރިއްޔާ އަބުދުﷲ ޔާމީން އަބުދުލް ގައްޔޫމު ފުލުސް އޮފީހަށް ހާޒިރުކުރި ވަގުތު ސަލާމަތީ ކަންކަން ބެލެހެއްޓުމުގައި ފުލުހުން ހަރަކާތްތެރިވަނީ -- ވަން ފޮޓޯ: އަހުމަދު އައިހަމް\nކޯޓު އަމުރަކާ ނުލައި މީހުން ހައްޔަރުކުރުމުގެ ބާރު ފުލުހުންނަށް ދީފި\nކޯޓު އަމުރެއް ނެތި ޓެރަރިޒަމްގެ ކުށްތަކުގައި މީހުން ހައްޔަރުކުރުމުގެ ބާރު ފުލުހުންނަށް ލިބިއްޖެއެވެ.\nއެ ބާރު ފުލުހުންނަށް ލިބުނީ ޓެރަރިޒަމް މަނާކުރުމުގެ ގާނޫނުގެ ތިން ވަނަ އިސްލާހު ގެނައުމުގެ ބިލު ރައީސް އިބްރާހީމް މުހައްމަދު ސޯލިހު މިއަދު ތަސްދީގު ކުރެއްވުމުންނެވެ.\nމިދިޔަ މަހުގެ 29 ވަނަ ދުވަހު މަޖިލީހުން ފާސްކުރި އެ ގާނޫނުގައި ޓެރަރިޒަމްގެ ކުށްތައް ތަހުގީގު ކުރުމަށްޓަކައި ގާނޫނު ތަންފީޒު ކުރާ އިދާރާތަކަށް ކުރިމަތިވާ ބައެއް ގޮންޖެހުންތަކަށް ހައްލު ހޯދުމަށް ގިނަ ކަންތައްތަކެއް ވަނީ ހިމަނައިފައެވެ. އެގޮތުން ފުލުހުންނަށް މި ބިލުން ބޮޑެތި ބާރުތަކެއް ވަނީ ދީފައެވެ.\nއެގޮތުން ޓެރަރިޒަމަށް ތުހުމަތު ކުރެވޭ މީހުން ކޯޓު އަމުރަކާ ނުލައި ހިފައި ހައްޔަރުކޮށް، ކޯޓަށް ހާޒިރު ނުކޮށް 48 ގަޑިއިރު ބޭތިއްބޭ ގޮތަށް ގާނޫނުގެ 22 ވަނަ މާއްދާއަށް ވަނީ އިސްލާހު ގެނެސްފައެވެ.\nގާނޫނުގެ ހަ ވަނަ މާއްދާގައި ބުނެފައި ވަނީ ޓެރަރިޒަމްގެ އަމަލެއް ކުރުމާއި ކުރަން އުޅުމާއި އެފަދަ ކަމެއް ކުރުމުގައި އެހީތެރިވެދިނުމާއި އެއްވެސް ސިފައެއްގައި ބައިވެރިވުމުގެ ވާހަކައެވެ. ހަތް ވަނަ މާއްދާގައި ބުނެފައި ވަނީ ޓެރަރިޒަމްގެ އަމަލެއް ކުރުމަށް ރޭވުމުގެ ވާހަކައެވެ. 12 ވަނަ މާއްދާގައި ބުނަނީ، ޓެރަރިޒަމްގެ އަމަލެއް ކުރުމަށް ނުވަތަ އެފަދަ ކަމަކަށް މަގުފަހި ކުރުމާބެހޭ ވާހަކައެވެ. އަދި 14 ވަނަ މާއްދާގައި ބުނަނީ ގޭންގު ނުވަތަ ގުރޫޕް ހަދައިގެން ޓެރަރިޒަމްގެ އަމަލެއް ހިންގުމުގެ ވާހަކައެވެ.\nމި ގާނޫނުގައި ކުރިން އޮންނަ ގޮތުން ޓެރަރިޒަމްގެ ތުހުމަތުގައި މީހަކު ހައްޔަރުކޮށް ބަންދުކޮށްފި ނަމަ އޭނާ ބަންދު ކުރީ ގާނޫނީ ހަމަތަކުންތޯ ކަނޑައެޅުމަށް 24 ގަަޑިއިރުގެ ތެރޭގައި އެ މީހާ ފަނޑިޔާރެއްގެ ކުރިމައްޗަށް ހާޒިރުކުރަން ޖެހެއެވެ.\nނަމަވެސް މި ބިލުން ގާނޫނަށް ގެންނައި އިސްލާހުގައި ބުނެފައި ވަނީ، ޓެރަރިޒަމްގެ ކުށްތައް ކުރުމުގެ ތުހުމަތުގައި ހައްޔަރުކުރާ ފަރާތްތައް 48 ގަޑިއިރަށް ބަންދުގައި ބޭތިއްބުމުގެ ބާރު ފުލުހުންނަށް ލިބިދޭ ކަމަށެވެ. އެފަދަ ފަރާތްތައް ފަނޑިޔާރެއްގެ ކުރިމައްޗަށް ހާޒިރުކޮށް، އެފަރާތްތަކުގެ ބަންދާ މެދު ގޮތެއް ކަނޑައެޅުމުގައި އަމަލުކުރަން ޖެހޭ އުސޫލުތައް ބިލުގައި އިތުރަށް ވަނީ ސާފުކޮށްދީފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ޕޮލިސް ޓެރަރިޒަމް ގާނޫނާއި ގަވައިދު


India dhekke ebbaivantha kamuge namoonaa eh, marhabaa Modi: Raees | ThePress\nއިންޑިއާ ދެއްކީ އެއްބައިވަންތަ ކަމުގެ ނަމޫނާއެއް، މަރްހަބާ މޯދީ: ރައީސް\n21 October 2021, 16:48\nއިންޑިއާ ގައި 1 ބިލިއަނަށް ވުރެ ގިނަ މީހުންނަށް ކޮވިޑް ވެކްސިން ފުރިހަމަ ކުރުމާއެކު އެކަން ފާހަގަ ކުރައްވައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އިންޑިއާގެ ބޮޑުވަޒީރު ނަރެންދްރަ މޯދީއަށް މަރްހަބާ ދަންވައިފިއެވެ.\nއިންޑިއާއިން ވަނީ އެގައުމުގެ އާބާދީގެ ތެރެއިން 1 ބިލިއަން މީހުންނަށް ކޮވިޑް ވެކްސިން ޖަހާފައެވެ. އެ ގޮތުން މި ލަންޑުދަނޑި އެ ގައުމުން ހާސިލް ކޮށްފައި ވަނީ 278 ދުވަސް ތެރޭގައެވެ. އިންޑިއާގައި އެންމެ ފުރުރަމަ ކޮވިޑް ވެކްސިން ޖަހާފައި ވަނީ މިދިޔަ ޖެނުއަރީ މަހުގެ 16 ވަނަ ދުވަހުއެވެ.\nއެގޮތުން މިހާތަނަށް އެ ގައުމުން ވެކްސިން ޖެހި މީހުންގެ ތެރެއިން 290 މިލިއަނަށް ވުރެ ގިނަ މީހުން ވަނީ ދެ ޑޯޒް ފުރިހަމަ ކޮށްފައެވެ. އަދި 700 މިލިއަނަށް ވުރެ ގިނަ މީހުން ވަނީ ފުރަތަމަ ޑޯޒް ފުރިހަމަ ކޮށްފައެވެ.\nރައީސް ސޯލިހް ވިދާޅުވީ، ކޮވިޑް-19 އިން އަރައިގަތުމަށް އެގައުމުގައި ގިނަ ބަޔަކަށް ވެކްސިން ޖަހާފއިވާ އިރު ދުނިޔޭގެ އެކި ކަންކޮޅުތަކަށް އެ ގައުމުން ވެކްސިން ފޮރުކޮށްދީފައި ވާ ކަމަށެވެ. އެ ގޮތުން ރާއްޖެއަށް ވެސް ކޮވިޑްގެ މި ހާލަތުގައި ވެސް އެ ގައުމުން ވަނީ އެތައް އެހީތެރިކަމެއް ފޮރުކޮށްދީފައި ކަން ރައީސް ފާހަގަ ކުރެއްވިއެވެ. އެ ގޮތުން ކޮވިޑްގެ މި ދަނޑިވަޅުގައި އިންޑިއާއިން ދައްކަމުން ދަނީ އެއްބައިވަންތަ ކަމުގެ ނަމޫނާއެއް ކަމަށާއި އެ ގައުމަށް ރާއްޖޭގެ ނަމުގައި އެމަނިކުފާނު ޝުކުރު އަދާކުރެއްވިއެވެ.\nއަދި އެ ގައުމުން ކުރަމުންދާ މަސައްކަތްތަކާއި ހާސިލް ކުރެވުނު މިންވަރު އަލި އަލުއްވާ ލައްވަމުން ރައިށް ވަނީ މަރްހަބާ ދަންނަވާފައެވެ.\nއިންޑިއާ އިން ވަނީ ދުނިޔޭގެ އެކި ކަންކޮޅުތަކުން 100 އެއްހާ ގައުމަށް 66 މިލިއަން ޑޯޒްގެ ކޮވިޑް ވެކްސިން ހަދިޔާކޮށް ނުވަތަ ވިއްކާފައެވެ. މިދިޔަ އޭޕްރީލް މަހުގެ މެދަކާ ހިސާބުން އިންޑިއާ އިން ވަނީ ކޮވިޑް ހަލުވި ކަމާއެކު ފެތުރެމުންދާތި ވެކްސިން އުފެއްދުމަށް ގޮންޖެހުންތަކެއް ދިމާ ވުމުގެ ސަބަބުން ކޮވިޑް ވެކްސިން އެކްސްޕޯޓް ކުރުން މަޑުޖައްސާލާފައެވެ.\nގިނަ ގައުމުތަކަކަށް އިންޑިއާއިން ވެކްސިން ހަދިޔާ ކުރި އިރު، އިންޑިއާއިން ރާއްޖެއަށް ވަނީ2ލައްކަ ކޮވިޑް ވެކްސިން ހަދިޔާ ކޮށްފައެވެ.\nހަބަރު ނަރެންދްރަ މޯދީ ކޮވިޑް ވެކްސިން އިންޑިއާ އިބްރާހިމް މުހައްމަދު ސޯލިހް


vnews - Sane akee City ah muhinmu kulhuntheriyeh: Guardiola\nސާނޭ އަކީ ސިޓީއަށް މުހިންމު ކުޅުންތެރިޔެއް: ގާޑިއޯލާ\nލީރޯއި ސާނޭއަކީ ސިޓީއަށް ވަރަށް މުހިންމު ކުޅުންތެރިޔެއް ކަމަށް މެންޗެސްޓާ ސިޓީގެ ކޯޗު ޕެޕް ގާޑިއޯލާ ބުނެފިއެވެ.\nނޫސްވެރިންނަށް މައުލޫމާތު ދެމުން ގާޑިއޯލާ ބުނީ ސާނޭ ވެގެންދާނީ ކުރިންވެސް ފަހުންވެސް އަދި މިހާރުވެސް ސިޓީއަށް ވަރަށް މުހިންމު ކުޅުންތެރިޔަކަށް ކަމަށެވެ.\nގާޑިއޯލާ ބުނީ ސިޓީގެ ފުރަތަމަ އެގާރަށްއަށް ނަގާނީ ކޮންމެ ދުވަހަކުވެސް އެންމެ ރަނގަޅަށް ކުޅޭ ކުޅުންތެރިޔާ ކަމަށާއި، ފާއިތުވެދިޔަ ދެތިން މެޗުގައި ސާނޭ ވަނީ މޮޅު ކުޅުމެއް ދައްކާފައި ކަމަށެވެ.\nމިދިޔަ ސީޒަނުގައި ޕްރިމިއާ ލީގުގެ އެންމެ މޮޅު ޒުވާން ކުޅުންތެރިޔާގެ މަގާމު ހޯދި ސާނޭއަށް ނިމިގެންދިޔަ ވޯލްޑް ކަޕުގެ ޖަރުމަން ސްކޮޑުން ޖާގަ ލިބިފައެއް ނުވެއެވެ. އެހެންނަމަވެސް އޭނާ ވަނީ މިދިޔަ ސީޒަނުގައި ސިޓީ އަށް މޮޅު ކުޅުމެއް ދައްކާފައެވެ.\nއުމުރުން 22 އަހަރުގެ ސާނޭއާ ބެހޭގޮތުން މިދިޔަ ސެޕްޓެމްބަރުމަހު ޖަރުމަނުގެ ކޯޗު ލޯ ބުނީ ސާނޭއަކީ ކުރިޔަށް އޮތްތަނުގައި ވަރަށް ހުނަރުވެރި ކުޅުންތެރިޔަކަށް ވެގެންދާނެ ކަމަށާއި، ކުރިޔަށް އޮތް މަހުވެސް އަދި ކުރިޔަށް އޮތް އަހަރުވެސް އޭނާ ޖަރުމަނަށް މޮޅު ކުޅުމެއް ދައްކާނެ ކަމަށެވެ.\nޝާލްކޭ ދޫކޮށްލުމަށްފަހު 2016 ވަނަ އަހަރު ސިޓީއަށް ބަދަލުވި ސާނޭ ވަނީ މިހާތަނަށް ސިޓީއަށް ކުޅުނު 93 މެޗުގައި 24 ލަނޑު ކާމިޔާބުކޮށް، އެޓީމާއެކު އިނގިރޭސި ލީގް ކަޕް، ޕްރިމިއާ ލީގު އަދި އެފްއޭ ކޮމިއުނިޓީ ޝިލްޑްވެސް ކާމިޔާބުކޮށްފައެވެ.\nސާނޭ ވަނީ ޖަރުމަން ގައުމީ ޓީމަށް މިހާތަނަށް 13 މެޗު ކުޅެފައެވެ. އޭނާ ވަނީ ޖަރުމަންގެ 19 އަދި 21 އަހަރުން ދަށުގެ ޓީމަށްވެސް މެޗުތަކެއް ކުޅެފައެވެ.


ވަންދޫ މަދަރުސާ/ ތ.ވަންދޫ\n3. ދަރިވަރުންނަށް ބާއްވާ ތަފާތު އެކިއެކި ޓެސްޓްތަކުގެ ޕޭޕަރު ތައްޔާރުކުރުމާއި ޓެސްޓްތައް އެޑްމިނިސްޓްރ ކުރުން.\n4. ކިޔަވައިދޭ މާއްދާއާއި ގުޅޭގޮތުން ދަރިވަރުންގެ ފޮތްތަކާއި އެސެސްމެންޓް ޕޭޕަރާއި، ޔުނިޓް ޓެސްޓް ޕޭޕަރުތަކާއި، ޓާމް ޓެސްޓް ޕޭޕަރ އަދި މިނޫންވެސް ދަރިވަރުންނަށް ޙާސިލްވި މިންވަރު ނުވަތަ ކުރިއެރުން ވަޒަންކުރުމަށް ބާއްވާ ޓެސްޓްތަކުގެ ޕޭޕަރުތައް މާކުކުރުން.\n5. ދަރިވަރުން ޙާޞިލުކުރާ މިންވަރާއި ކުރިއެރުމުގެ ރެކޯޑްތައް ބެލެހެއްޓުން.\n6. ދަރިވަރުންލައްވާ ކުރުވާ ޕްރެކްޓިކަލް މަސައްކަތްތައް ބެލެހެއްޓުން.\n7. ކުލާހުގައާއި ކުލާހުން ބޭރުގައި ސްކޫލުގެ ހަރަކާތްތަކުގައި އުޅޭއިރު ދަރިވަރުންގެ އަޚްލާޤީ ކަންތައްތައް ބެލެހެއްޓުން.\n8. ޕޭރަންޓް ޓީޗަރ މީޓިންގ ތަކުގައި ބައިވެރިވުމާއި ދަރިވަރުންގެ ކިޔެވުމާއި ގުޅޭގޮތުން ބެލެނިވެރިންނަށް މަޢޫލޫމާތު ދިނުން.\n9. ދަރިވަރުންގެ ކުރިއެރުމާބެހޭ ގޮތުން ބެލެނިވެރިންނާއި، ސްކޫލުގެ ވެރިންނާއި ތަޢުލީމީ ދާއިރާގެ ފަރާތްތަކަށް ބޭނުންވާނެ މަޢުލޫމާތު ހިއްސާ ކުރުން.\n10. ކުލާހުން ބޭރުގައި ހިންގާ، ކިޔަވައިދިނުމާއި ގުޅުންހުރި ކަންތައްތައް ހިންގުމުގައި ސްކޫލަށް އެހީތެރިވެ، އެއްބާރުލުން ދިނުން.\n13. ރިލީފް ގަޑި ނެގުން.\n15. ކިޔަވައިދޭ މާއްދާއާއި ގުޅޭގޮތުން އިތުރު މުއްސަދިކަމެއް (ރިސޯސް) ބޭނުންވާ ޙާލަތުގައި ސްކޫލްގެ ވެރިންގެ ލަފަޔާއި އިރުޝާދުގެ މަތިން އެފަދަ ކަންތައްތައް ކޯޑިނޭޓް ކުރުން.\n16. ސްކޫލުގެ ފަރާތުން އިންތިޒާމުކުރާ ޕްރޮފެޝަނަލް ޑިވެލޮޕްމަންޓް ޙަރަކާތްތަކުގައި ބައިވެރިވުން.\n19. ކޮންޓެކްޓް ގަޑީގެ ގޮތުގައި މަދުވެގެން ހަފްތާއަކު 35 މިނިޓްގެ 25 އާ 30 އާ ދެމެދުގެ ގަޑި ނުވަތަ 45 މިނިޓްގެ 20 އާ ދެމެދުގެ ގަޑި ނެގުން .\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 26 ޑިސެމްބަރ 2019 ވާ ބުރާސްފަތި ދުވަހުގެ 13:00 ގެ ކުރިން، ވަންދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 29 ޑިސެމްބަރ 2019 އާއި 8 ޖަނަވަރީ 2019 އާ ދެމެދު، ވަންދޫ ސްކޫލް ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6780574 އަށެވެ. އީ-މެއިލް ކުރާނީ [email protected] އަށެވެ.\n19 ރަބީޢުލްއާޚިރު 1441\nޕަބްލިޝްކުރި ގަޑި: 1212\nސުންގަޑި: 26 ޑިސެންބަރު 2019 1300


ވޯލްޑް ބޭންކުން ރާއްޖެއަށް 10 މިލިއަން ޑޮލަރު ދީފި – Dhen.mv\nވޯލްޑް ބޭންކުން ރާއްޖެއަށް 10 މިލިއަން ޑޮލަރު ދީފި\nދެން އެމްވީ March 25, 2020 - 5:57 pm\nވޯލްޑް ބޭންކުން ދިވެހިރާއްޖޭގެ ކޯވިޑް-19 ފަންޑަށް 10 މިލިއަން ޑޮލަރު ދީފިއެވެ.\nރައީސް އޮފީހުގައި މިހާރު ކުރިއަށް ގެންދާ ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ރައީސް އިބްރާހިމް މުހައްމަދު ޞާލިހް ވިދާޅުވީ، ވޯލްޑް ބޭންކުން ރާއްޖޭގެ ކޯވިޑް 19 ފަންޑަށް 10 މިލިއަން ޑޮލަރު ދީފައިވާ ކަމަށެވެ.\nމިހާރު ވަރަށް ހަލުވިކަމާއިއެކު ފެތުރެމުން އަންނަ ކޯވިޑް-19 ފެތުރުން ކޮންޓްރޯލް ކުރުމަށްޓަކައި ވަނީ ސަރުކާރު އިތުރު އެއް ހަފްތާއަށް ބަންދުކޮށްފައެވެ. މީގެ އިތުރުން މިމަހުގެ 27 ފެށިގެން އޮން އެރައިވަލް ވިސާ ދޫކުރުން މެދުކަނޑާލުމަށްވެސް ަަސަރުކާރުން ވަނީ ނިންމާފައެވެ.\nމީގެ އިތުރުން ބީއެމްއެލް އިން ދޫކޮށްފައިވާ ލޯނުތައް ދެއްކުން6މަހަށް ލަސްކޮށްފައިވާއިރު މަތީ ތައުލީމް ހާސިލުކުރުމަށް ކުދިންނަށް ދޫކޮށްފައިވާ ސްޓޫޑެންޓް ލޯނުތައް ދެއްކުން ވެސް ވަނީ6މަސް ދުވަހަށް ލަސްކޮށްދީފައެވެ\nދިވެހި ރާއްޖެއިން ކޯވިޑް 19 13 ބިދޭސީއަކަށް ޖެހުނު އިރު، މިހާރު ވަނީ އެތަނުން 8 މީހަކު ރަނގަޅުވެފައެވެ. މިހާރު ފަރުވާ ދެމުން ދަނީ5މީހަކަށެވެ.


Bidheyseen ge Musaara Account Ah Jamaakurun Majubooru Vun Faskoffi\nދިވެހިރާއްޖޭގައި މަސައްކަތްކުރާ ބިދޭސީންގެ މުސާރަތައް އެފަރާތްތަކުގެ އެކައުންޓަށް ޖަމާކުރުން މަޖުބޫރުވާގޮތަށް ގަވާއިދަށް ގެނައި އިސްލާހަށް އަމަލުކުރުން ފަސްކޮށްފިއެވެ.\nބިދޭސީންގެ މުސާރަ އާއި ބެހޭ ކަންކަން ވަޒީފާދޭ ފަރާތުން ތަންފީޒު ކުރުމާ ބެހޭ ގަވައިދުގައި ބުނާގޮތުގައި ބިދޭސީންގެ މުސާރަ ބޭންކު އެކައުންޓަށް ޖަމާނުކޮށްފިނަމަ ވަޒީފާދޭ ފަރާތް ބޮޑެތި އަދަދުތަކުން ޖޫރިމަނާ ކުރެވޭނެއެވެ.\nއެގޮތުން ވަޒީފާދޭ ފަރާތް 10،000ރ. އާއި 50،000ރ. އާ ދެމެދުގެ އަދަދަކުން ޖޫރިމަނާ ކުރެވޭނެކަމަށް ގާނޫނުގައި ބަޔާންކޮށްފައިވެއެވެ.\nމި ގަވާއިދަށް އަމަލުކުރަން ފަށާ ތާރީޚެއްގޮތަށް މިހާރު ކަނޑައަޅާފައިވަނީ ޖުލައި 2019އެވެ


SAARC film festival ga i mi aharu 20 film | Mihaaru\nލަންކާގައި އަންނަ މަހު ފަށާ ސާކް ފިލްމް ފެސްޓިވަލްގައި ޖުމްލަ 19 ފިލްމް ވާދަ ކުރާނެ.\nސާކް ފިލްމް ފެސްޓިވަލްގައި މި އަހަރު 19 ފިލްމް\n30 މެއި 2016 - 06:08\nއަންނަ މަހުގެ 1-6 ސްރީ ލަންކާގައި ކުރިއަށްދާ ފެސްޓިވަލްގައި ރާއްޖޭން މި ފަހަރު ވާދަކުރާ ދެ ފީޗާ ފިލްމަކީ އަލީ ސީޒަން ޑައިރެކްޓް ކުރި "އަހްޝަމް" އާއި ރަވީ ފާރޫގް ޑައިރެކްޓް ކުރި "މިކޮއެ ބައްޕަ ބައޭބައޭ" އެވެ.\nރަވީ ޑައިރެކްޓް ކުރި "މިކޮއެ ބައްޕަ ބައޭބައޭ" ގެ ޕޯސްޓަރެއް.\nއަދި ފެސްޓިވަލްގެ ޝޯޓް ފިލްމް ކެޓަރީގައި މިދިޔަ އަހަރުގެ އޮފީސް ޓެލެޑްރާމާ މުބާރާތުން އެއް ވަނަ ހޯދި ހައުސިން މިނިސްޓްރީގެ ޑްރާމާ "އެއްފަސް" ވާދަ ކުރާނެ އެވެ. މި ޑްރާމާގެ ޑައިރެކްޓަރަކީ ވެސް ރަވީ އެވެ.\n"މަސާލާ" ރަހަތައް ހިމެނޭ އަހްޝަމް ފެސްޓިވަލްގައި ދައްކަން ހަމަޖެހިފައި ވަނީ ޖޫން މަހުގެ ފަސް ވަނަ ދުވަހު އެވެ. ސައިކޮލޮޖިކަލް ތުރިލާ "މިކޮއެ ބައްޕަ ބައޭބައޭ" ދައްކާނީ ޖޫން3ގަ އެވެ. "އެއްފަސް" ފެސްޓިވަލްގައި ދައްކައިލާނީ ޖޫން4ގަ އެވެ.\nފިލްމް "އަހްޝަމް" ގެ ޕޯސްޓަރެއް: ސާކް ފެސްޓިވަލްގައި ވާދަ ކުރޭ.\nފެސްޓިވަލްގެ ތިން ވަނަ ދުވަހު ފިލްމީ ދާއިރާ އާ ބެހޭ ގޮތުން މައުލޫމާތު ހިއްސާ ކުރަން ބައިވެރިންނަށް ހާއްސަކޮށްގެން ތަޖުރިބާކާރު މީހުންނާ އެކު ބާއްވާ މާސްޓަ ކުލާހެއް ވެސް އޮންނާނެ އެވެ.\nހަ ދުވަހުގެ މުއްދަތަށް ކުރިއަށްދާ ފެސްޓިވަލްގައި ސާކްގެ ގައުމުތަކުން ފިލްމްތައް ވާދަ ކުރެ އެވެ. އެގޮތުން މި ފަހަރު ވެސް ފީޗާ ފިލްމާއި ޝޯޓް ފިލްމް އަދި ޑޮކިއުމަންޓްރީ ފިލްމްތައް ވާދަ ކުރެ އެވެ.\nސާކް ފިލްމް ފެސްޓިވަލް 2016ގެ ފިލްމްތައް:\nސިޓީ އޮފް ޑަސްޓް (އަފްގާނިސްތާން)\nޖަލާލްސް ސްޓޯރީ (ބަންގްލަދޭޝް)\nޓްރެވެލާސް އެންޑް މެޖިޝަންސް (ބޫޓާން)\nގޫންގާ ޕެހެލެވާން (އިންޑިއާ)\nހޯ ގާނަ ޕޮކްނާ (ސްރީ ލަންކާ)\nކޭ2އެންޑް ދި އިންވިސިބްލް ފުޓްމަން (ޕާކިސްތާން)\nއެޕަލް (ސްރީ ލަންކާ)\nއޭން އެޕަލް ފްރޮމް ޕެރަޑައިސް (އަފްގާނިސްތާން)\nނެއްކަބަރޭ މަހާ ޕްރޯޔަން (ބަންގްލަދޭޝް)\nލިވިން ވިތައުޓް ލައިފް (ސްރީ ލަންކާ)\nއޯ އަޕާރާ ކާލާ (އިންޑިއާ)\nބެންގާލްސް ނިއު ސިނަމާ (އިންޑިއާ)\nދަ ކަޕް (ބޫޓާން)\nބަރޯޑިއާ ޕޮކޫނާ (ސްރީ ލަންކާ)\nމި އަހަރުގެ ފެސްޓިވަލްގައި ވާދަކުރާ ފިލްމުތަކަށް ބަލާއިރު އިންޑިއާ އިން ވާދަ ކުރާ ފިލްމުތަކުގެ ތެރޭގައި ބޮލީވުޑްގެ މަޝްހޫރު ފިލްމް "މަސާން" ހިމެނުމަކީ ފެސްޓިވަލްގައި ވާދަކުރާ އެހެން ފިލްމަތަކަށް އޮތް ބިރަކަށް ވެދާނެ އެވެ. އެ ފިލްމަކީ މިދިޔަ އަހަރު ކާންސް ފިލްމް ފެސްޓިވަލްގައި ވެސް ދައްކާލައި، ކްރިޓިކުންގެ ތައުރީފު ވަރަށް ބޮޑަށް އޮހުނު ފިލްމެކެވެ.\nފެސްޓިވަލް ހުޅުވާ ދުވަހު ފުރަތަމަ ދައްކަން ހަމަޖެހިފައި ވަނީ ވެސް "މަސާން" އެވެ. އެ ފިލްމަކީ އަނޫރާގް ކެޝަޕްގެ ފެންޓަމް އިން ޕްރޮޑިއުސްކޮށް، ނީރަޖް ގޭވަން ޑައިރެކްޓްކޮށްފައިވާ ފިލްމެކެވެ.\n"މަސާން" ގައި ލީޑް ރޯލް ކުޅެފައި ވަނީ ރިޗާ ޗައްޑާ، ވިކީ ކޯޝަލް އަދި ޝްވޭތާ ތުރިޕަތީ އެވެ.\nހިންދީ ފިލްމް "މަސާން" ގެ ޓްރެއިލާ\nސާކް ފިލްމް ފެސްޓިވަލަކީ ކޮލޮމްބޯގައި ހުންނަ ސާކް ކަލްޗްރަލް ސެންޓަރު (އެސްސީސީ) އާއި ސްރީ ލަންކާގެ ފައުންޑޭޝަނެއް ކަމަށްވާ ޑިޖިޓަލް ފިލްމް އެކެޑަމީ ގުޅިގެން ބާއްވާ ފެސްޓިވަލެކެވެ.\nމި އަހަރަކީ ފެސްޓިވަލް ބާއްވާ ހަ ވަނަ އަހަރެވެ.\nމިދިޔަ އަހަރުގެ ފެސްޓިވަލްގައި ބެސްޓް ފީޗާ ފިލްމުގެ އެވޯޑް ހޯދި ލަންކާގެ ފިލްމް "މޮޓޯ ބައިސިކަލް" އެވެ. ފެސްޓިވަލްގެ ރިހި މެޑަލް ގެންދިޔައީ ބަންގްލަދޭޝްގެ "ރިއްޓިކާ މަޔާ" އެވެ. ބްރޯންޒް މެޑަލް ހޯދީ ރާއްޖޭގެ އަލީ ސީޒަން ޑައިރެކްޓްކޮށް، އެކްޓް ކުރި "އިންސާނާ" އެވެ.\nއެންމެ މޮޅު ކުރު ފިލްމުގެ އެވޯޑް މިދިޔަ އަހަރު ގެންދިޔައީ ނޭޕާލްގެ "ލަވް، ލަސްޓް، ލައިފް" އެވެ.\nއިތުރު ލިޔުންތައް ސާކް އަލީ ސީޒަން ރަވީ ފާރޫގު


1- ސްކޫލްގެ ފަރާތުން ދަރިވަރުން ބައިވެރިކުރާ އިންޓަރ ސްކޫލް ކުޅިވަރުތަކާގުޅޭ ހުރިހާ ޙަރަކާތެއް ޕްރިންސިޕަލް ނުވަތަ ޑެޕިއުޓީ ޕްރިންސިޕަލްގެ އިރުޝާދުގެ ދަށުން ރާވާހިންގުން.\n2- ހަށިގަނޑުގެ ތަރުބިއްޔަތު ގަޑިއަށް އެކި ގްރޭޑްތަކަށް ބޭނުންވާތަކެތިހޯދާ އިދާރީގޮތުން ކުރަންޖެހޭ މަސައްކަތްތައްކޮށް އެތަކެތި ހަމަކުރުން.\n3- ހަށިގަނޑުގެ ތަރުބިއްޔަތު ގަޑީގައި ޓީޗަރުން އެގަޑިނަންގަވާގޮތް އޮބްޒަރވްކުރައްވާ ޓީޗަރުންނަށް ބޭނުންވާ ފަންނީ ލަފަޔާއި އިރުޝާދު ދިނުން.\n4- ހެލްތް އެންޑް ޕީ.އީ ގަޑި ނަންގަވައިދެއްވާ ޓީޗަރަކަށް ހާޒިރުނުވެވޭ ހާލަތްތަކުގައި އެޓީޗަރުންގެ އެ ގަޑިތައް ނެންގެވުން.\n5- އިންޓަރކްލާހަށް އަމާޒުކޮށްގެން ރާވާ ޙަރަކާތްތަކުގެ ފަރިތަކުރުމުގެ ތާވަލްތައްޔާރުކުރުމާއި، މުބާރާތް ރާވާ ހިންގުން.\n6- އިންޓަރކްލާސް މުބާރާތްތަކުގެ ފަރިތަކުރުންތަކުގައި ޓީޗަރުންނަށް އެހީތެރިވެދިނުން.\n7- ދަރިވަރުންގެ ކިބައިގައިވާ ތަފާތު ހުނަރުތައް (ކުޅިވަރާގުޅޭ) ދެނެގަނެ އެހުނަރުތައް ތަރައްގީކުރުމަށް ތަފާތު ޕްރޮގްރާމް ހިންގުން.\n8- ކުޅިވަރު ޙަރަކާތްތަކުގައި ދަރިވަރުން އުޅޭއިރު ސްލޫކީ މިންގަނޑު ހިފަހައްޓާތޯ ކަށަވަރުކުރުން.\n9- ސްކޫލުން ބޭރުގައި ހިންގާ ކުޅިވަރު ހަރަކާތްތައް ވިލަރެސް ކުރުން.\n10- ދަރިވަރުން ކުޅިވަރު ހަރަކާތުގައި ބައިވެރިވަނީ މިނިސްޓްރީގެ އުސޫލްތަކާ އެއްގޮތައްތޯ ކަށަވަރުކުރުން.\n11- ސްޓާފް ކޮންޓެކްޓް( ސްޓާފް މީޓިންގ) ގައި ބައިވެރިވުން.\nސާނަވީ ނުވަތަ އެއާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nފުރިހަމަ ކޮށްފައިވާސިވިލް ސަރވިސްގެ ވަޒީފާއަށް އެދޭ ފޯމު(މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.)\n(ހ)ދައުލަތުގެ މުވައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި،ވަޒީފާގެ މަސްއޫލިއްޔަތުބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއްނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ސެޕްޓެންބަރު 23 ވާ (ހޯމަ) ދުވަހުގެ 14:00 ގެ ކުރިން، އަމީނިއްޔާ ސްކޫލް އޮފީހަށެވެ.\n(ހ) މި މަޤާމަށް މީހުން ހޮވުމަށް ހަމަޖެހިފައިވަނީ އިންޓަވިޔު ކުރުމަށް ފަހުގައެވެ. އިންޓަވިޔު އޮންނާނީ، 01 އޮކްޓޯބަރު 2019 އާއި 10 އޮކްޓޯބަރު 2019 އާއި ދެމެދުގެ ވަގުތެއްގެ ތާރީޚެއްގައި އަމީނިއްޔާސްކޫލްގައެވެ. އަދި މިމުއްދަތުގެ ތެރޭގައި ކުރިމަތިލާފައިވާ މަޤާމަށް ސްކޫލުން އަންގާ ދުވަހެއްގައި އިންޓަރވިޔު އޮންނާނެއެވެ.\nމަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ: %45\nއިތުރު މަޢުލޫމާތު: މިއިޢުލާނާގުޅިގެންއިތުރުމަޢުލޫމާތުސާފުކުރަންބޭނުންވާފަރާތްތަކުން،ގުޅާނީ 3325762 ނަންބަރުފޯނާއިއެވެ. އީ މެއިލްކުރާނީadmin@aminiya.edu.mv އަށެވެ.\nސުންގަޑި: 23 ސެޕްޓެންބަރު 2019 1400


ލޮލުގެ ޚިޔާނާތް | އައްޝައިޚް އައްޝައިޚް ޢަބްދުއްސަލާމް ބިން ދާވޫދު\nލޮބުވެތި އަޚުންނާއި އުޚްތުންނޭވެ! ﷲ ސުބުޙާނަހޫ ވަތަޢާލާއީ ސިއްރާއި ފާޅު މޮޅަށް ދެނެވޮޑިގެންވާ އިލާހެވެ. އަޅުގަނޑުމެންގެ ތެރެއިން މީހަކު ފާޅުގައި ކުރާކަމެއްކަމުގައިވިޔަސް ސިއްރިޔާތުގައި ކުރާކަމެއް ކަމުގައިވިޔަސް އެ އިލާހު ސުބުޙާނަހޫ ވަތަޢާލާއަށް އެއިން ކޮންމެ ކަމެއް ދެނެވޮޑިގެންވެއެވެ. އަދި ބައްލަވާ ވޮޑިގެންވެއެވެ. އެއީ ފާޅުވެ، ހާމަވެ، ޢާއްމުވެގެންވާކަމެއް ފަދައިންނެވެ. އެހެންކަމުން ﷲ ސުބުޙާނަހޫ ވަތަޢާލާ ދެނެވޮޑިގެންނުވާ ގޮތެއްގައި ސިއްރިޔާތުގައިވެސް އަދި ފާޅުގައިވެސް އެއްވެސްކަމެއް އަޅުގަނޑުމެންގެ އެއްވެސް ގުނަވަނަކުން ނުކުރެވޭނެއެވެ. އެއީ ހިތުން ކަމުގައިވިޔަސް، އަދި ކަންފަތުންކަމުގައިވިޔަސް، އަދި ލޮލުންކަމުގައިވިޔަސް މެއެވެ. ﷲ ސުބުޙާނަހޫ ވަތަޢާލާ ކީރިތި ޤުރުއާނުގައި ވަޙީ ކުރައްވަނީ\n﴿يَعْلَمُ خَائِنَةَ الْأَعْيُنِ وَمَا تُخْفِي الصُّدُورُ﴾ سورة غافر ١٩\nއެހެންކަމުން އިބުނު ޢައްބާސް ރަޟިޔަﷲ ޢަންހުމާގެ އަރިހުން އައިސްފައިވެއެވެ. މިތަނުގައި خَآئِنَةُ ٱلْأَعْيُن ނުވަތަ خَآئِنَةَ ٱلْأَعْين )ލޮލުގެ މިޚިޔާނާތު( ގެ މާނައަކީ، ނުވަތަ ތަފްސީރަކީ، މީހާގެ ކިބައިން ޤައުމަށް، ނުވަތަ ޖަމާޢަތަށް ނުވަތަ މީސްތަކުންނަށް އޭނައަކީ ލޯ ރައްކާތެރިކުރާ ނުވަތަ ބެލުން ތިރިކުރާ, އެކަމަށް ރައްކާތެރިވާ މީހެއްގެ ގޮތުގައި ފެންނަކަމުގައެވެ. އެހެންނަމަވެސް އޭނާއަކީ ލިބޭ ކުޑަކުޑަ ފުރުޞަތެއްގައިވެސް އޭނާގެ ޤައުމާއި، ޖަމާޢަތަށް ނުވަތަ މީސްތަކުންނަށް ސިއްރިއްޔާތުގައި ﷲ ސުބުޙާނަހޫ ވަތަޢާލާ ޙަރާމްކުރެއްވި ކަންކަމަށް ނަޒަރު ހިންގާ މީހާއެވެ. ޚާއްސަކޮށް ތަފްސީރުގައި ގެންނަވަނީ ހިލޭ އަންހެނުންގެ ވާހަކައެވެ.\nމިއަދު އަޅުގަނޑުމެން ﷲ ސުބުޙާނަހޫ ވަތަޢާލާ ޙަރާމްކުރެއްވި ބެލުންތަކުން ލޯ ރައްކާތެރި ކުރުމަށް އިހުގެ ސަލަފުވެރި ބޭކަލުންނަށްވުރެ ބުރަ މަސައްކަތްތަކެއް އެބަ ކުރަންޖެހެއެވެ. މިއަދު އަޅުގަނޑުމެން މިދެކޭ ދުނިޔެއަކީ މުޅި އިންސާނިއްޔަތުގެ ތެރެއަށް ޢާއްމުވެ ފެތުރިގެންދާނެ ގޮތުގައި ފިތުނަތަށް ބޮޑު ދުވަސްވަރެއްކަމުގައިވެފައިވީ ހިނދުގައެވެ. ﷲ ސުބުޙާނަހޫ ވަތަޢާލާ ރަޙްމަތްލައްވަވައިފި އަޅަކު މެނުވީ އެއިން ހަމަ އެއްވެސްމީހަކު ސަލާމަތްވެގެންނުދާނެއެވެ. އޭރާ އަޅާބަލާއިރު އަޅުގަނޑުމެންގެ މައިންބަފައިންނާ ނުވަތަ ކާބަފައިންނާއި ހަމައަށް އަޅުގަނޑުމެން ނަޒަރު ހިންގާލިކަމުގައިވިޔަސް އޭގެތެރެއިން މީހަކު 40 އަހަރު ނުވަތަ 50 އަހަރުގެ ޙަޔާތުގައި އެބައިމީހުންގެ ލޮލުން ނުދެކޭފަދަ ފާފަވެރި ޢަމަލުތައް އަޅުގަނޑުމެންގެ ތެރެއިން ކުއްޖެއްގެ ލޮލުން ރޭގަނޑެއްގެ ހިނދުކޮޅެއްގެ ތެރޭގައި، އޭނާ އެކަނިމާއެކަނި އިނދެ ބަލާފާނެއެވެ. އެފަދަ ފާފަތަކަށް އަރައިގަތުމުގެ މަގު މިވަނީ ދާދި ފަހިވެފައެވެ. އެހެންވެ އެކަންކަމުން ރައްކާތެރިވުމަށްޓަކައި އަޅުގަނޑުމެންގެ ތެރެއިން ކޮންމެ މީހަކު ވަރުގަދަ ވަޞީލަތްތަކެއްގައި ހިފަންޖެހެއެވެ. ނޫންނަމަ އަޅުގަނޑުމެންގެ ތެރެއިން ހަމަ ކޮންމެ މީހަކީ އެފަދަކަމެއްގެ ތެރެއަށް ގެބިގެން ހިނގައިދާނެ މީހެކެވެ.\nލޮބުވެތި އަޚުންނާއި އުޚްތުންނޭވެ! ޙަޤީޤަތުގައި ލޮލުގެ ނަޒަރަކީ ނުވަތަ ބެލުމަކީ ނުވަތަ ލޮލަށް ފެންނަފެނުމަކީ އެއީ އާދަމުގެދަރިޔާގެ ޚިޔާލުގެ ތެރެއަށް ނުވަތަ އޭނަގެ ހިތުގެ ތެރެއަށް މެސެޖު ފޮނުވައިދޭ އެންމެ ވަރުގަދަ ވަޞީލަތެވެ. އޭނަގެ ހިތުގެ ތެރެއަށް ވަދެވޭ އެންމެ ވަރުގަދަ އެންމެ ބޮޑު ގޭޓެވެ. އޭނާގެ ލޯ ރައްކާތެރި ކުރެވިއްޖެކަމަށްވާނަމަ އޭނަގެ ހިތް ސަލާމަށްކުރެވޭނެއެވެ. އޭނާގެ ލޯ ޙައްދެއްނެތި ދޯކޮށްލެވިއްޖެ ކަމަށްވާނަމަ ނުވަތަ އޭނަގެ ބެލުން ހިފެއްހެއްޓުމެއްނެތި ދޫކޮށްލެވިއްޖެކަމުގައިވާނަމަ އެކަމުގެ ސަބަބުން އޭނަގެ ހިތް ފަސާދަވެގެންދާނެއެވެ. އެކަމުގެ އެންމެ ބޮޑު ސަބަބަކީ ހަމަ އޭނާގެ ލޮލެވެ. އެހެންކަމުން ރަސޫލުﷲ ޞައްލަﷲ ޢލައިހި ވަސައްލަމަ ﷲ ސުބުޙާނަހޫ ވަތަޢާލާ އެކަލޭގެފާނަށް ދެއްވަވާފައި މިވާ ފުރިހަމަ ޝަރީޢަތުގެ ފަރާތުން މީސްތަކުން ތަރުބިއްޔަތު ކުރައްވާފައިވަނީ ބެލުންތައް ތިރިކުރުމުގެ މައްޗަށެވެ. އެހެންކަމުން النور ސޫރަތުގެ 30ވަނަ އާޔަތާއި 31 އަނގަވާފައިވާ އެންގެވުމުގެ ކުރިން ﷲ ސުބުޙާނަހޫވަތަޢާލާ އަޅުގަނޑުމެން އީމާންކަމުގެ އަހުލުވެރިންނަށް ނިދާ އިއްވަވާފައިވެއެވެ.\n﴿يَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ ۚ ﴾ سورة النّور ٢١\n"އޭ އީމާންވެއްޖެ މީސުތަކުންނޭ! ތިޔަބައިމީހުން ޝައިޠާނާގެ ކެހިވެރި ފިޔަވަޅުތަކަށް ތަބަޢަނުވާށެވެ."\nއެހެންކަމުން ފަހަތުން މިއަންނަނީ ޝައިޠާނާގެ ކެހިވެރި ފިޔަވަޅުތަކެކެވެ. އޭނާގެ ކެހިވެރި ރޭވުންތަކެއްގެ ޚަބަރެވެ. އެކަންކަމުގައި އަޅުގަނޑުމެން މުއުމިނުންކަމުގައިވީހިނދު ރައްކާތެރިވެ ތިބެންޖެހެއެވެ. އޭރުން ސޫރަތް ފެށުމުގައި ﷲ ސުބުޙާނަހޫ ވަތަޢާލާ އެ ޛިކުރު ކުރައްވާ ކަނޑައަޅުއްވާފައިވާ ކަންކަމުން އަޅުގަނޑުމެންނަށް ސަލާމަތްތެރިކަމާއި ރައްކާތެރިކަން ލިބިގެންދާނެއެވެ. ﷲ ސުބުޙާނަހޫ ވަތަޢާލާ މިސޫރަތުގައިވަނީ ވަރުގަދަ އެންގެވުންތަކެއް އަންގަވާފައިވެއެވެ. މިސޫރަތުގައިވަނީ ރައްކާތެރިކަމުގެ ފިޔަވަޅުތަކެއް އަޅުއްވަވާފައެވެ. ޒިނޭކުރާމީހާގެ ޙައްދު ކަނޑައަޅުއްވާފައިވެއެވެ. ބެލުންތިރިކުރުމަށް އަންގަވާފައިވެއެވެ. ޝައިޠާނާގެ ފިޔަވަޅުތަކަށް ތަބަޢަނުވުމަށް އަންގަވާފައިވެއެވެ. ޤަޛުފުގެ ނުބައިކަމާއި އެކަމަކީ އެއީ މީސްތަކުންގެ މެދުގައި ފާޙިޝް ޢަމަލުތަކާއި މުންކަރާތްތަކަށް ހިތްވަރު ލިބިދާނޭ ކަމެއްކަމުގައިވާތީ އަދި މީސްތަކުންގެ އަބުރު ގެއްލި ހިނގައިދާނެ ކަމެއްކަމުގައި ވާތީ ޤަޒުފުގެ ޙުކުމް ކަނޑައެޅިގެންދިޔައެވެ. ހަމައެހެންމެ މުއުމިނުންގެ މެދުގައި ފާޙިޝް ޢަމަލުތަކާއި މުންކަރާތްތައް ފެތުރުމަށް ލޯބިކުރާ ފަރާތްތަކަށް ﷲ ސުބުޙާނަހޫ ވަތަޢާލާގެ ޙަޟްރަތުން ހުރި ޢަޛާބު ދުނިޔެމަތީގައިވެސް ލިބިގެން ހިނގައިދާނެކަމުގެ ޚަބަރުވަނީ ދެއްވަވާފައެވެ. ހަމައެހެންމެ ނިވާވެ ޖިންސީ ގުނަވަންތައް، ޚާއްޞަގޮތެއްގައި އަންހެނާގެ ޢައުރަ ރައްކާތެރިކުރުމަށެވެ. އަދި ހަމައެހެންމެ ގެތަކަށް ވަދެ އުޅުމުގައި ހުއްދަހޯދާ ސަލާމްގޮވާ އިޒުނަ ލިބިގަތުމަށްވެސް ވަނީ މިސޫރަތުގައި ﷲ ސުބުޙާނަހޫ ވަތަޢާލާ އަންގަވާފަވެއެވެ. އެހެންކަމުން ﷲ ސުބުޙާނަހޫ ވަތަޢާލާގެ ޝަރީޢަތުގައި މިވަނީ އިންސާނުން ހުރިހާ ފަރާތްތަކުން ރައްކާތެރިކޮށްދިނުމުގެ މަތިވެރި ނިޒާމެއް ކަނޑައަޅުއްވާފައެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n﴿قُل لِّلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ۚ ﴾ سورة النّور ٣٠\nމާނައީ: مؤمن ފިރިހެނުންނަށް، އެއުރެންގެ ބެލުންތައް ތިރިކުރުމަށާއި، އެއުރެންގެ فرج ތައް ރައްކާތެރިކުރުމަށް ކަލޭގެފާނު ވިދާޅުވާށެވެ!\nވީމާ އަޅުގަނޑުމެންނަށް އެނގިގެންމިދަނީ ﷲ ސުބުޙާނަހޫ ވަތަޢާލާ އިންސާނާ ޚަލްޤުކުރައްވާފައިވާ ގޮތުން ނުވަތަ އިންސާނާގެ ދިރިއުޅުމުގެ ކަންކަން ހުރިގޮތުން އެބައިމީހުންނަށް އަބަދު ލޯމަރައިގެން ނުބަލައެއް ނޫޅެވޭނެކަމެވެ. އެހެންނަމަވެސް ބެލުމުގައި ﷲ ސުބުޙާނަހޫ ވަތަޢާލާއަށް ބިރުވެތިވެ ތިމާގެ ޙާޖަތަށް ބަލަންޖެހޭ ބެލުންތައް ފިޔަވައި އެއިލާހު ޙަރާމްކުރެއްވި ކަންކަމުން ދުރުހެލިވާންޖެހޭކަމެވެ. މިއާޔަތުން އަޅުގަނޑުމެންނަށް ﷲ ސުބުޙާނަހޫ ވަތަޢާލާ އެއަންގަވަނީ ތިމާއަށް ފެންނަ ކަންކަމުގެ ތެރެއިން ﷲ ސުބުޙާނަހޫ ވަތަޢާލާ ޙަރާމްކުރެއްވި ކަންކަމުން ތިމާގެ ނަޒަރު ދުރުކުރުމަކީ މުއުމިނު ފިރިހެނެއްކަމުގައިވިޔަސް އަދި މުއުމިނު އަންހެނެއްކަމުގައި ވިޔަސް ފަރުވާތެރިވާންޖެހޭނެ ކަމެއްކަމުގައެވެ. އެހެންވީމާ ކޮންމެހެން މީހަކު އޭނަ ހިނގާފައިދާ މަގު ބަލަންޖެހި، އެމަގުމަތިން އޭނާގެ ނަޒަރަށް ހުއްދަވެގެންނުވާ މަންޒަރެއް ފެންނަ ހިނދުގައި އޭނާ އެ ހުއްދަވެގެންނުވާ ނަޒަރަކުން ނުވަތަ މަންޒަރަކުން އޭނާގެ ބެލުން އެއްކައިރި ކުރުމަށް މިވަނީ އަންގަވާފައެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި ޞަޙާބީ ބޭކަލުން މިކަމާ ބެހޭގޮތުން ސުވާލުކުރެއްވުމުން އެކަލޭގެފާނުވަނީ އެބޭކަލުންނަށް އެކަމުގެ ތަރުބިއްޔަތު ދެއްވަވާފައެވެ. އިސްލާމްދީނުގައި މިއީ ކިހާ ރިވެތި ގޮތެއްތޯއެވެ. އަޅުގަނޑުމެންގެ ތެރޭގައި މިއަދު މިވަނީ އަޅުގަނޑުމެންގެ ނަޒަރުތައް އެއްވެސް އިމެއް، ޙައްދެއްނެތި ދޫކޮށްލެވިފައެވެ. އެއީ ޓީވީގެ ސްކްރީނަށް ކަމުގައިވިޔަސް ނުވަތަ ބަލާލެވޭ ފޮތެއް ނުވަތަ މަޖައްލާއެއް ކަމުގައިވިޔަސް ނުވަތަ އިޝްތިހާރަކަށް ކަމުގައިވިޔަސް ނުވަތަ ތިމާ ގެންގުޅޭ ލެޕްޓޮޕް ނުވަތަ ތިމާ ގެންގުޅޭ ޓެބް ނުވަތަ ތިމާގެ އަތުގައި އޮންނަ ފޯނުކަމުގައިވިޔަސް ނުވަތަ މަގުމަތިން ހިނގާބިނގާވެ އުޅޭ މީސްމީހުންގެ ފަރާތުން ކަމުގައިވިޔަސްމެއެވެ. ތިމާގެ ނަޒަރަށް އެއްވެސް ޙައްދެއް ނެތުމުގެ ނަތީޖާއަކީ މުޖުތަމަޢުގެ ތެރޭގައި އެ ނަޒަރުތަކުގެ ސަބަބުން ފާޙިޝް ޢަމަލުތަކަށް މަގުފަހިވެގެންދިޔުމެވެ.\nރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި ޞަޙާބީބޭކަލުން ސުވާލުކުރައްވަވައެވެ. ތިމަންބޭކަލުން ބެލުން ތިރިކުރުމަށް އަންގަވާފައިވީ ހިނދުގައި މިސާލަކަށް ތިމަން ބޭކަލުންގެ ތެރެއިން ބޭކަލަކަށް ކުއްލިއަކަށް ބެލުންއެކަށީގެންނުވާ މަންޒަރެއް ނުވަތަ ނިވާކަންކުޑަގޮތެއްގައި ހުރިއަންހެނެއްގެ ހަށިގަނޑުން މިންވަރެއް ފެނިދާނެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ އެބޭކަލުންނަށް އަމުރުކުރައްވަނީ ތިބާގެ ބެލުން އެއްކައިރިކުރާށެވެ. އެހެންވީމާ ފުރަތަމަ ފެންނަ ފެނުމާ ބެހޭގޮތުން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި ސުވާލުދެންނެވުނީމާ އެކަލޭގެފާނު ޙަދީޘްކުރައްވަނީ\n"…لاَ تُتْبِعِ النَّظْرَةَ النَّظْرَةَ…" جامع الترمذي 2777\nއެއްބެލުމަށްފަހު އަނެއްބެލުން އެކަތި އަނެކައްޗާ ތަބަޢަނުކުރާށެވެ.\nމާނައަކީ ފެންނަ ފެނުމަށްފަހުގައި ދެން އަނބުރާ ނުބަލާށެވެ. ފުރަތަމަ ފެންނަ ފެނުން ފެނުމާއެކުގައި ތިބާގެ ނަޒަރު ތިރިކުރާށެވެ. މާނައަކީ ފުރަތަމަ ފެނުން ތިބާއަށެވެ. އެއީ ފާފަވެރިވާނެކަމެއް ނޫނެވެ. ފުރަތަމަ ތިމާގެ ނަޒަރު ހުއްޓިއްޖެ ކަމަށްވާނަމަ ދެން އަވަހަށް އެނަޒަރު އެއްކައިރިކޮށްލާށެވެ. ދެން އަނބުރާ ޝައިޠާނާގެ ވަސްވާހުގައި ޖެހި އިތުރަށް ނުބަލާށެވެ. ކޮންމެގޮތެއްގައިވިޔަސް ބެލުމުގެ މަތީގައި ދެމިހުރުމަށްފަހު އެބެލުމުން އޭނާގެ ނަޒަރު އެއްކިބާ ކުރުން އުނދަގޫވެއެވެ. ނަމަވެސް ބެލުން ތިރިކޮށްގެން އެގޮތުގެ މަތީގައި ޘާބިތުވެހުރުން އިންސާނާއަށް މާބޮޑަށް ފަސޭހަވެގެންވާނެއެވެ. އެހެންވީމާ ފެނުމާއި އެކުގައި އޭނަގެ ނަޒަރު އެއްކައިރި ކޮށްލުމަކީ އިއްފަތްތެރި ރައްކާތެރި ގޮތެއްކަމުގައި ވެގެންދެއެވެ. ބެލުން ތިރިކުރުން މިވަނީ އިންސާނާގެ ނަފްސުގެ މައްޗަށް އޭނައަށް ބާރުފޯރުވޭނެ ގޮތެއްކަމުގައެވެ. އެހެންވީމާ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވަނީ، "...فَإِنَّ لَكَ الأُولَى.. " ފުރަތަމަ ފެންނަ ފެނުން އެއީ ތިބާ ފާފަވެރިވާނެ ކަމެއްނޫނެވެ. އެހިސާބުން ތިބާގެ ބެލުން އެއްކައިރިކޮށްލާށެވެ. "... وَلَيْسَتْ لَكَ الآخِرَةُ "ތިބާއަކަށް ދެން ބަލާބެލުމަކުން ސަލާމަތެއް ނުވެވޭނެއެވެ. މާނައަކީ ތިމާގެ މައްޗަށް އެކަމުގެ ސަބަބުން ފާފަލިބިގެންދާނެއެވެ."\nސޯޝަލް މީޑިޔާގެ ބައެއް ފައިދާ | އައްޝައިޚް މުޙައްމަދު ޢައްލާމް\n05 ފެބްރުއަރީ 2021\nބާއްޖަވެރި ޒަވާޖީ ޙަޔާތަކަށް 10 ކަމެއް (ފުރަތަމަ ބައި) | އައްޝައިޚް ސާޖިދު މުޙައްމަދު\n30 ޖެނުއަރީ 2021\nމުސާރަ ދީފިންތަ؟ | އައްޝައިޚް މުޙައްމަދު ޣާލިބު ޝާހިދު\nކްރިސްމަސް ފާހަގަ ނުކުރެވެންވީ ކީއްވެ! | އައްޝައިޚް މުޙައްމަދު ޣާލިބު ޝާހިދު\n19 ޑިސެމްބަރ 2020\nސޫރަތުލް ޢަޞްރު - ޚުލާސާ ތަފްސީރު | އައްޝައިޚް މުޙައްމަދު ޣާލިބު ޝާހިދު\nބަނގުރާ: ފައިދާ އެބަހުރި | އައްޝައިޚް މުޙައްމަދު ޣާލިބު ޝާހިދު\n04 ޑިސެމްބަރ 2020\nހުރިހާ ނުބައިކަމެއްގެ މަންމަ | އައްޝައިޚް އާދަމް ޝަމީމް\nފަތިސް ނަމާދަށް ހޭލުމަށް ކުރެވިދާނެ4ކަމެއް | އައްޝައިޚް ސާޖިދު މުޙައްމަދު\n06 ނޮވެމްބަރ 2020\nނަބިއްޔާ ﷺ ދެކެ ލޯބިވުން | އައްޝައިޚް މުޙައްމަދު ޣާލިބު ޝާހިދު\nފަތިސް ނަމާދު: އުފާވެރިކަމުގެ 10 ޚަބަރެއް (ދެވަނަ ބައި) | އައްޝައިޚް ސާޖިދު މުޙައްމަދު\n23 އޮކްޓޯބަރ 2020